Actor Raj kumar rao aaai loabiveriyaa patralekha kaivenikohffi - vNews.mv\nއެކްޓަރު ރާޖްކުމާރް ރާއޯއާއި ލޯބިވެރިޔާ ޕަތްރަލެކާ ކައިވެނިކޮށްފި\nމަރިޔަމް ޝާހިދާ 17 November 2021, 22:13\nބޮލީވުޑްގެ އެކްޓަރު ރާޖްކުމާރް ރާއޯއާއި ދުވަސްވީ ލޯބިވެރިޔާ އަދި ބަތަލާ ޕަތްރަލެކާ ކައިވެނިކޮށްފިއެވެ.\nޒަމާންތަކެއް ވަންދެން ލޯބީގެގޮތުން ގުޅިގެން އުޅުމަށްފަހު ކައިވެނިކުރަމުން ދެ ތަރިން ނިންމާފައިވަނީ މިމަހުގެ ކުރީކޮޅުގައެވެ. އެކްޓަރު ރާޖްކުމާރް ރާއޯ ދެމީހުންގެ ކައިވެނީގެ ފޮޓޯތައް ސޯޝަލް މީޑިއާގައި ހިއްސާކުރުމަށްފަހު ބުނެފައިވަނީ، 11 އަހަރު ލޯބީގެގޮތުން ގުޅިގެން އުޅުމަށްފަހު މިއަދު ޕަތްރަލެކާގެ ފިރިމީހާގެގޮތުގައި ހުރުމުގެ ލަގަބު ލިބުމަކީ ދިރިއުޅުމުގައި މިހާތަނަށް ލިބުނު އެންމެބޮޑު އުފަލެވެ.\nއެކްޓަރު ރާޖްކުމާރު ބުނެފައިވަނީ ޒަވާޖީ ހަޔާތުގެ ބައިވެރިއަކަށް އެންމެ ގާތް ރަހްމަތްތެރިޔާ ވެގެންދިއުމީ ދިރިއުޅުން އުފާކޮށްދީ ކާމިޔާބީއާ ހަމައަށް ވާސިލުވުމަށް ވަރަށް މުހިއްމު ކަމެކެވެ.\nއެކްޓަރު ރާޖްކުމާރްއާއި ޕަތްރަލެކާ އެކީގައި ކުޅެފައިވާ ފިލްމު "ސިޓީ ލައިޓް"އަކީ ވަރަށް ގިނަ ބައެއްގެ މަގުބޫލުކަން ލިބިގިންދިޔަ ފިލްމެކެވެ. އެއަށްފަހު ޕަތްރަލެކާ ފެނިފައިވަނީ ވަރަށް މަދު ފިލްމުތަކަކުންނެވެ. އޭނާގެ އެންމެ ފަހުން ރިލީޒްވެފައިވަނީ، ޒީ5 އަލި އަލްޓް ބާލާޖީއިން ރިލީޒްކުރި "މޭން ހީރޯ ބޯލް ރަހާހޫ" ނަމަކަށް ކިޔާ ވެބް ސީރީޒްއެކެވެ.\n2013ވަނަ އަހަރު ރިލީޒްވި ފިލްމު "ކައި ޕޯ ޗޭ"އިން ގިނަ ބައެއްގެ މަގުބޫލުކަން ހޯދި އެކްޓަރު ރާޖްކުމާރާއާއި ޕަތްރަލެކާ ލޯބީގެގޮތުން ގުޅިގެން އުޅޭކަން އިއުލާނުކުރީ 2010ވަނަ އަހަރުއެވެ.\nބޮލީވުޑްގައި ލޯބީގެގޮތުން ގުޅިގެން އުޅޭ ގިނަ ޖޯޑުތަކަށް ބްރޭކެއް އައިކަމުގައިވީ ނަމަވެސް ރާޖް އަދި ޕަތްރަލެކާ ވެފައިވަނީ ވަރަށް ގިނަ ބައެއްގެ މެދުގައި މަގުބޫލު ޖޯޑަކަށެވެ. ހާއްސަކޮށް އެކްޓަރު ރާޖްކުމާރް ރާއޯގެ ފޭނުންގެ މެދުގައި ދެމީހުންގެ މަގުބޫލުކަންވެސް ވަރަށް ބޮޑެވެ.\nފިލްމު "ޝާހިދް"އިން އެންމެ މޮޅު އެކްޓަރުގެ ނެޝަނަލް އެވޯޑްވެސް ލިބިފައިވާ ރާޖްކުމާރް ރާއޯއަކީ ބޮލީވުޑުގައި ހިމެނޭ އެކްޓަރުންގެ ތެރެއިން ފިލްމުކުޅުމަށް ވަރަށް ލޯބިކުރާ އަދި ފޯރި ހުންނަ އެކްޓަރެކެވެ. ހެއްވާ މަޖާ ފިލްމުތައް ކުޅެ ބެލުންތެރިން ހެއްވާލާ އެކްޓަރު އަބަދުވެސް ބަލަނީ އާދަޔާ ޚިލާފު ތަފާތު ސްކްރިޕްޓެއް އެކުލެވޭ ފިލްމެއް ކުޅެވޭތޯއެވެ.\nމިފަދަ ފިލްމުތަކުގެތެރޭގައި، ބަތަލާ ޝްރަދާ ކަޕޫރާއެކު ފެނިގެންދިޔަ ފިލްމު "ސްޓްރީ" އަދި ބަތަލާ ޖާންވީ ކަޕޫރާއެކު ކުޅެފައިވާ ފިލްމު "ރޫހީ" ހިމެނެއެވެ. ރާޖް ކުމާރް ރާއޯގެ އެންމެ ފަހުން ރިލީޒްވެފައިވާ ފިލްމަކީ، މިއަހަރުގެ އޮކްޓޯބަރު މަހު ޑިޒްނީ ހޮޓް ސްޓަރއިން ރިލީޒްވި ފިލްމު "ހަމް ދޯ ހަމާރޭ ދޯ"އެވެ.


MMPRCin Gellunu faisaa Nuhoadhigen Ulhenee A faisaa hurithan Neygeythee: Raees Yamin\nރައީސް ޔާމީން ތ.ގުރާދޫގައި---ފޮޓޯ:ރައީސް އޮފީސް\n26 އޯގަސްޓު 2018 14 ކޮމެންޓް\nއެމްއެމްޕީއާރުސީން ގެއްލުނު ފައިސާ ނުހޯދިގެން އުޅެނީ ހުރިތަން ނޭނގޭތީ: ރައީސް ޔާމީން\nއެމްއެމްޕީއާރުސީ ހިޔާނާތުން ގެއްލުނު ފައިސާ ނުހޯދިގެން އުޅެނީ އެ ފައިސާ ހުރިތަން ނޭނގޭތީ ކަމަށް ރައީސް އަބްދުﷲ ޔާމީން ވިދާޅުވެއްޖެއެވެ.\nތ.ގުރައިދޫގައި މިއަދު ވާހަކަފުޅު ދައްކަވަމުން ރައީސް ޔާމީން ވިދާޅުވީ އެމްއެމްޕީއާރުސީ މައްސަލައަކީ ތަހުގީގު ކުރަން ޖެހޭ މައްސަލައެއް ނޫން ކަމަށާއި އެ މައްސަލަ އޭސީސީން ތަހުގީގުކޮށްފައިވާ ކަމަށެވެ. އަދި އެ ހިޔާނާތުގައި ގެއްލުނު ކަމަސް އަންދާޒާ ކުރާ ފައިސާގެ އަދަދު ވެސް އޭސީސީން ބުނެފައިވާ ކަމަށެވެ.\nރައީސް ޔާމީން ވިދާޅުވީ އެމްއެމްޕީއާރުސީން ފައިސާ ގެއްލުނީ ކިހާވަރަކަށްކަން އެނގިވަދައިގަންނަވާ ކަމަށެވެ. ނަމަވެސް އެ ފައިސާ ނުހޯދިގެން އުޅެނީ އެ ފައިސާ ހުރިތަން ނޭނގޭތީ ކަމަށް ރައީސް ޔާމީން ވިދާޅުވިއެވެ.\n"އަޅުގަނޑުމެން މަސައްކަތް ކޮށްފީމު. އަޅުގަނޑުމެންނަށް އެނގޭ މި ފައިސާ ގެއްލިފައި ވެއްޖެކަން. އެކަމަކު މި ފައިސާ ހުރިތަން އަޅުގަނޑުމެންނަށް ނޭނގެނީ،" ރައީސް ޔާމީން ވިދާޅުވިއެވެ.\nރައީސް ޔާމީން ވިދާޅުވީ އެ ފައިސާގެ މަދަދުވެރިކަން ލިބުނީ ކޮންބަޔަކަށްކަން އެބޭފުޅުންގެ ތެރެއިން އެއް މެންބަރަކު ވަރަށް ފަރިތަ ކަމާއެކު ވިދާޅުވަމުންދާ ކަމަށެވެ.\nރައީސް ޔާމީން ވަނީ މިއަދު ވެސް އެމްއެމްޕީއާރުސީގެ ހިޔާނާތުގެ ފައިސާ އާއި އޭގެ ކުރިން ހިންގާފައިވާ ކޮރަޕްޝަނުގެ ފައިސާތައް ވެސް އިދިކޮޅަސް ނުހޯދޭނެ ކަމަސް ވިދާޅުވެފައެވެ. ރައީސް ޔާމީން ވިދާޅުވި ގޮތުގައި އެމްޑީޕީގެ ތިން އަހަރާއި އެފްޕީއައިޑީގެ ހިޔާނާތުގެ ފައިސާ ނުހޯދޭނީ އެ ފައިސާ ލިބުނު ފަރާތްތަކުގެ އެހީ މިހާރު ވެސް އެމްޑީޕީއަށް ލިބެމުންދާތީއެވެ.\nއިދިކޮޅު ފަރާތްތަކުން ކުރީގެ ނައިބް ރައީސް އަހުމަދު އަދީބާއި އޮންނަ ގުޅުމައި ބެހޭ ގޮތުން ވެސް ރައީސް ޔާމީން ސުވާލު އުފެއްދެވިއެވެ. ރިޔާސީ ލޯންޗުކޮޅުގައި އެއްޗެއް ގޮވި ހާދިސާއަށް އިޝާރާތް ކުރައްވާ ރައީސް ޔާމީން ވިދާޅުވީ އެމަނިކުފާނަށް ކޮށްފައިވާ ކަންކަމަށް މާފުދީ އަދީބު ބޭހަށް ދިއުމުގެ ހުއްދަ ދޭން ތައްޔާރަށް ހުންނެވި ކަމަށެވެ. ނަމަވެސް ދައުލަތުން ގެއްލުނު ފައިސާ އަދީބު ދައްކަން ޖެހޭނެ ކަމަށް ރައީސް ޔާމީން ވިދާޅުވިއެވެ.\nއިދިކޮޅު ފަރާތްތަކުގައި އިހުލާސްތެރިކަމެއް ހުރި ނަމަ އެބޭފުޔޅުންގެ ސަރުކާރެއްގައި އެމްޑީޕީގެ ތިން އަހަރުގައި ގެއްލުނު ކަމަށްބުނާ 1.2 ބިލިއަން ރުފިޔާ ވެސް ހޯދަން ރައީސް ޔާމީން ގޮވާލެއްވިއެވެ. ނަމަވެސް ތިން އަހަރުގެ ވެރިކަމުގައި އެ ފައިސާ ހޯދަން އެއްވެސް މަސައްކަތެއް ނުކުރާކަމަށް ރައީސް ޔާމީން ފާހަގަ ކުރެއްވިއެވެ.\nއިދިކޮޅު ކޯލިޝަން އެމްއެމްޕީއާރުސީ ރިޔާސީ އިންތިހާބު 2018 ރައީސް ޔާމީން\nރައީސް ޔާމީނުގެ މިވާޙަކައިން އިނގޭ އެމް.ޑީ.އޭ. އާ ގުޅުންގޯސްކަން. ހޯރަފުށީ ދާއިރާގެ މެމްބަރު ފައިސާގޯންޏަކީ އެމް.ޑީ.އޭ ގެ މެމްބަރެއް. ވަރަށް ވިސްނައިގެންހުންނާތި މުހައްމަދު ހައްޔަރުކުރާނެ.\n"ޔަޤީނުންވެސް ދޫވެއްސަށް ވަދެފަ ހުރީ ހަލާލު ފައިސާއެއްނޫން.. ޚުދު އަނބިމީހާވެސް ނާހާ ގޭގެ ޚަރަދު ހިނގަނީ ޙަލާލު ފައިސާއިންތޯ.. މެމްބަރުންނަށް އަދީބުދެއްވަމުން ގެންދެވީ އަޅުގަނޑުގެ ފައިސާ.. ގުރޫޕުތަކަށް އަދީބު ދެއްވި ފައިސާ ދެވޭނެ އެހެންގޮތެއް ބަލަންޖެހޭ.." މީ ހައްތަހާވެސް ގައުމުގެ ރައީސެއް ދެއްކެވިކަމަށްބުނެ ނޫސްތަކުން އެކި ދުވަސްވަރު ފެނުނު ސުރުޚީތައް.. ފައިސާގޯނި ހިފައިގެން ދުވުނުކަމަށް ބުނާ މެމްބަރު ގާތުވެސް ފައިސާ ބެއްސެވީ ކޮންމެމްބަރުންނަކަށްތޯ އަހާލުން ބުއްދިވެރި..\nހަރާމް ފައިސާ ފޮށިގަޑުގައި ވެއްދި ވާހަކަ ވިދާޅުވި އަޑު އެހިން!\nބައެއް ބޭފުޅުންގެ އެކައުންޓަށްވެސް ބައެއް ވަދެފައިވާކަމަށް އެންޓި ކޮރޮޕްޝަން ކޮމިޝަނުން ބުނޭ. އެ ފައިސާކޮޅު ދައުލަތުގެ ހަޒާނާއަށް ވެއްދުމަށް މަސައްކަތްޕުޅު ކޮށްދެއްވުމަށް ދަންނަވަން.\nދެޓްސް ނޮޓް މީ އަޅެ\nއެފައިސާ ހުރިތަން އޮޅިވަޑައިގެން ތިއުޅުއްވަނީ މަނިކުފާނުއެކަނި ދެއްތޯ؟ ދިވެހި ހުރިހާ ރައްޔިތުންނަށް ވަރަށް ސާފުކޮށް އެބައިނގޭ އިސްލާމިކް ބޭންކްގެ ކާކުގެ އެކައުންޓުގަކަން 1ބިލިޔަން ޑޮަލަރު ހުރީ އަދި ބާކީ ފައިސާ ގުނީ ކޮންގެއެއްގެ ކޮންކޮޓަރިއެއްގަކަން\n"ނުހޯދިގެން އުޅެނީ އެ ފައިސާ ހުރިތަން ނޭނގޭތީ"..... އެއްޗެއް ހުރިތަން އެނގެންޏާ އެއެއްޗެއް ހޯދާކަށް އަމުދުން ނުޖެހޭނެ.\nއިސްލާމިކް ބޭންކް ޗެކްކޮށްލަނިކޮށް ކޮންމެވެސް ވަރަކަށް އެފައިސާ ގެ ތެރެއިން ކުޑަ އެތިކޮޅެއް ފެނިދާނެކަމަށް ލަފާކުރެވޭ\nތި ވާހަކަ ތަކެެއް ޤަބޫލެއް ނުކުރެވޭ! ކޯޓު މަރުހަލާ ނިމުނީމަތާ އެނގޭނީ އެއީ ކާކު ކުރި ކަމެއްކަން! ދެން އަނެއްކޮޅުން، ބަންދުގަ ތިބޭ މީސްމީހުން ބޭސް ފަރުވާ އަށް ފޮނުވުމަކީ ރައީސް ކުރައްވަން ޖެހިވަޑައި ގަންނަވާ ކަމެއް ބާވެއޭ ހިތަށް އަރާ!\n"އިދިކޮޅު ފަރާތްތަކުގައި އިހުލާސްތެރިކަމެއް ހުރި ނަމަ އެބޭފުޔޅުންގެ ސަރުކާރެއްގައި އެމްޑީޕީގެ ތިން އަހަރުގައި ގެއްލުނު ކަމަށްބުނާ 1.2 ބިލިއަން ރުފިޔާ ވެސް ހޯދަން ރައީސް ޔާމީން ގޮވާލެއްވިއެވެ. ނަމަވެސް ތިން އަހަރުގެ ވެރިކަމުގައި އެ ފައިސާ ހޯދަން އެއްވެސް މަސައްކަތެއް ނުކުރާކަމަށް ރައީސް ޔާމީން ފާހަގަ ކުރެއްވިއެވެ."\nއެބޭފުޅާގެ ޕާޓީ ބާރު އޮތް2އަހަރާއި ޔާމީނުގެ ވެރިކަމުގެ5އަހަރު ނިމިގެންދާ އިރު އެ ފައިސާ ނުހޯދުނީ ކީއްވެޔޯ؟\nދައުލަތުގެ ހަޒާނާތަކުން ގެއްލޭ ތަކެތި ހުރިތަން ނޭނގޭނަމަ އެތަކެތި ނަގާނީ ދައުލަތް ހިންގުމާއި ހަވާލުވެހުރި ފަރާތުންނެވެ.\nއެމްއެމްޕީއާރުސީ އިން ފައިސާތަކެއް ގެއްލުނުތަ؟؟ އާދޯ ޔާމީން ވިދާޅުވި އަދީބު ދޫކުރާނީ އެފައިސާ ދިނުމުން ކަމަށް- ޔާމީނަށް ފައިސާ ހުރީ އޭނާ އަތުގައިކަން އެގިގެންނޫންތަ އެވާހަކަ އެހެން ބުނީ ވީމާ އަދީބު އަކާއި އެކަމާ ކޮންގުޅުމެއް އޮތީ؟؟


MDP ah boandhinee koareh ge koavareh?\nއެމްޑީޕީގެ ކެމްޕެއިނެއްގެ ތެރެއިން--- ފޮޓޯ ޕީއެސްއެމް\nއެމްޑީޕީ އަށް ބޯންދިނީ ކޯރެއްގެ ކޯވަރެއް؟\n11 އޭޕްރީލް 2021 - 13:27:23\nމާލެ ސިޓީގެ މޭޔަރުކަން ކާމިޔާބު ކުރައްވާފައި ވަނީ އިދިކޮޅު ކެންޑިޑޭޓު ޑރ. މުހައްމަދު މުއިއްޒެވެ. ވަގުތީ ނަތީޖާތައް ދައްކާ ގޮތުން 61.32 އިންސައްތަ އާއެކު މުއިއްޒު އިންތިހާބު ކާމިޔާބު ކޮށްފައިވާކަމަށް ވަގުތީ ނަތީޖާ ދައްކާއިރު، އެމްޑިޕީގެ ކެންޑިޑޭޓު އަނަސް އަބްދުލް ސައްތާރަށް ލިބިފައިވަނީ 36.97 އިންސައްތަ ވޯޓެވެ. އަދި މިނިވަން ކެންޑިޑޭޓެއްގެ ގޮތުގައި ކުރިމަތިލި އަލްހާން ފަހުމީ ނުފެނިގެން ހޯދާ ބެލި އިރު، އޭނާއަށް ލިބިފައި ވަނީ 1.70 އިންސައްތަ ވޯޓެވެ.\nލޯކަލް ކައުންސިލް އިންތިހާބުގައި މާލެސިޓީގެ 18 ދާއިރާއެއްގެ ވޯޓުލުން އިއްޔެ ކުރިއަށް ގޮސްފައި ވާއިރު، އޭގެ ތެރެއިން އެމްޑީޕީއަށް ލިބުނީ އެންމެ ހަތް ގޮނޑިއެވެ. ބާކީ 11 ގޮނޑި ވެސް ކާމިޔާބު ކޮށްފައި ވަނީ އިދިކޮޅު ޕީޕީއެމް އިންނެވެ.\nމާލޭ ސިޓީއގައި ޕީޕީއެމްއިން ކުރިމަތި ލާފައި ވަނީ 13 ގޮޑިއަށެވެ. އޭގެ ތެރެއިން 11 ގޮނޑި އެމީހުން ކާމިޔާބު ކޮށްފައި ވާއިރު އެއް ދާއިރާ ފިޔަވާ އެހެން ހުރިހާ ދާއިރާ އަކަށްވެސް އެމްޑީޕީއިން ވަނީ ކުރިމަތި ލާފައެވެ. އަދި އެއްދާއިރާގެ ގޮނޑި އެމީހުންނަށް ވަނީ އޮޓޯއިން ލިބިފައެވެ.\nއައްޑޫސިޓީއަކީ އަބަދުވެސް އެމްޑީޕީއަށް ބޮޑު ތާއީދެއް ލިބޭ، ރަތްލާ ޖެހި އެމްޑިޕީގެ ސިޓީއެކެވެ. މީގެ އިތުރުން އެމްޑީޕީއަށް ބޮޑު ތާއީދެއް އޮންނަ ގދ. ތިނަދޫގެ ކައުންސިލްގެ ތިން ގޮނޑި ވެސް ވަނީ ޕީޕީއެމުން ކާމިޔާބު ކޮށްފައެވެ.\nނަމަވެސް މިފަހަރު އައްޑު ސިޓީއިން ވެސް މިވަނީ އެމްޑީޕީއަށް ރަނގަޅު ކޯވަރެއް ބޯންދީފައެވެ. އައްޑޫ ސިޓީގެ މޭޔަރުކަން އެމްޑިޕީއިން ނެގި ކަމުގައި ވިޔަސް ކައުންސިލްގެ 12 ގޮނޑިގެ ތެރެއިން ހަ ގޮނޑި އިދިކޮޅުން ވަނީ ކާމިޔާބު ކޮށްފައެވެ. ބާކީ އިން ހަ ގޮނޑި އެމްޑީޕީއަށް ލިބުނު ނަމަވެސް މެޖޯރިޓީ ނުލިބޭތީ، މެޖޯރިޓީ ހޯދުމަށްޓަކައި މި ހިސާބުގެ ތެރެއަށް މޭޔަރުގެ ގޮނޑިވެސް ޖެހުނީ ވައްދާށެވެ.\nއަތޮޅުތަކުން ވެސް ކުރީގައި އޮތީ ޕީޕީއެމް!\nއަތޮޅު ކައުންސިލްތަކުގެ ރައީސުންނަށްވެސް މުޅި ރާއްޖެއަށް ބަލާލާނަމަ ވޯޓު ލިބިފައިވަނީ ދެބައި ހަމަކޮށެވެ. ވަގުތީ ނަތީޖާ ދައްކާގޮތުން އެމްޑީޕީ އަދި ޕީޕީއެމް ދެ ޕާޓީއަށް ވެސް ލިބިފައިވަނީ9ގޮނޑިއެވެ. ނަމަވެސް ރަށު ކައުންސިލްތަކުގެ ރައީސުންގެ ރޭހުގެ ކުރީގައި ވެސް އުޅެނީ ޕީޕީއެމްއެވެ. އެގޮތުން ޕީޕީއެމްއަށް 121 ގޮނޑި ކާމިޔާބު ކޮށްފައިވާއިރު، އެމްޑީޕީއަށް ކާމިޔާބު ކުރެވުނީ 110 ގޮނޑި ކަމަށް ވަގުތީ ނަތީޖާ ބުނެއެވެ. އެމްޑީޕީއާއި އަޅާ ބަލާއިރު ކައުންސިލަރުން ވެސް ގިނައިން ހޮވިފައިވަނީ ޕީޕީއެމުންކަމަށް ވަގުތީ ނަތީޖާ ދައްކައެވެ.\nމީގެ ކުރިން އެމްޑީޕީއަށް ބޮޑު ތާއީދެއް އޮތް އައްޑުސިޓީ އަދި މާލެ ސިޓީ ފަދަ އާބާދި ބޮޑެތި ތަންތަނުން މިފަހަރު މިވަނީ އެމްޑިޕީއަށް "ދޯކާ" ދީފައެވެ. އަތޮޅުތަކުން ވެސް މިވަނީ ކޯވަރެއް ވެރިކަމުގައި އޮތް އެމްޑީޕީއަށް ބޯންދީފަ އެވެ.\nމިފަހަރު އައްޑުއާއި މާލޭގެ ރައްޔިތުން އެމްޑީޕީއަށް މި ބޯންދިނީ ޕެސްޓު ބުނާ ހެން ކޯރެއްގެ ކޯވަރެއް ނޫންތޯ؟ އެވެ. ކުރިއަށް އޮތް ރިޔާސީ އިންތިހާބުގެ ބޮޑު ކޯރު އެއްކޮށް އެމްޑިޕީއަށް ބޯންދިނުމަކީ ވެސް އެކަށީގެންވާ ކަމަކަށްވުމުން އެކަމާއި ވިސްނާލުން ބުއްދިވެރިއެވެ.\nއެމްޑީޕީޕީޕީއެމްލޯކަލް ކައުންސިލް އިންތިހާބުއައްޑޫ ސިޓީޑރ. މުހައްމަދު މުއިއްޒުއިބްރާހިމް މުހައްމަދު ޞާލިޚް


SunOnline: Mahibadhoo in dhe landuge leadeh nagaafai vanikoh fahathun ari Valencia molhuvejje\nމަހިބަދޫ ދެ ލަނޑުގެ ލީޑެއް ނަގާފައިވަނިކޮށް ފަހަތުން އަރައި ވެލެންސިއާ މޮޅުވެއްޖެ\nޙުސައިން ހަބީބު 18 Oct 2015, 22:07\nއުރީދޫ ދިވެހި ޕްރިމިއާ ލީގްގައި މަހިބަދުއާ ދެކޮޅަށް މެޗް ފެށުމުގެ ކުރިން ވެލެންސިއާގެ ކުޅުންތެރިން ވާހަކަ ދައްކާލަން މަޑުކޮށްލައިގެން --- ފޮޓޯ/ ވެލެންސިއާ\nއުރީދޫ ދިވެހި ޕްރިމިއާ ލީގްގައި މިއަދު ކުޅުނު މެޗްގައި މަހިބަދޫ ސްޕޯޓްސްއިން ދެ ލަނޑުގެ ލީޑެއް ނަގާފައި ވަނިކޮށް ވެލެންސިއާ އިން ފަހަތުން އަރައި 3-2 ގެ ނަތީޖާއަކުން ކުރިހޯދައި މޮޅަކާއެކު ފުރަތަމަ ބުރު ނިންމާލައިފިއެވެ.\nމިނިވަން ފަންސާހުގެ ކުޅިވަރުތަކަށް އެޅި ހަރު ކާޕެޓްގެ ސަބަބުން ވިނަ ގަނޑު ހަލާކުވި "ގައުމީ ފުޓްބޯޅަ ދަނޑުގެ ވިނަ ގަނޑު ރަނގަޅުވި ނަމަވެސް، ފަސްގަނޑު މަޑުކަމުން" ކަމަށް ބުނެ ލީގް މެޗްތައް އެދަނޑުގައި ނުކުޅެވޭނެކަން ޔޫތު މިނިސްޓްރީން އެފްއޭއެމްއަށް އެންގުމުން ލީގް މެޗްތައް ޓާފް ދަނޑަށް ބަދަލު ކުރި ފަހުން ކުޅުނު ދެ ވަނަ މެޗްގެ ފުރަތަމަ ހާފު މަހިބަދޫއިން ނިންމާލީ ދެ ލަނޑުގެ ލީޑަކާއެކު އެވެ.\nއެގޮތުން މިއަދުގެ މެޗްގައި މަހިބަދޫގެ ފުރަތަމަ ލަނޑު ކަމިޔާބު ކުރީ މެޗްގެ 18 ވަނަ މިނެޓްގައި މުޙައްމަދު ޖުނޭދު ހުރަސް ކުރި ބޯޅައަކުން ބިދޭސީ ކުޅުންތެރިޔާ ނިކޮމޮން ރޮޑްރިގޭ ޓަހީއެވެ.\nމަހިބަދޫގެ ދެ ވަނަ ލަނޑު ޢިއްޒަތު ޢާބްދުލް ބާރީ ކާމިޔާބު ކުރީ މެޗްގެ 41 ވަނަ މިނެޓްގައި ޖުނޭދު ފޮނުވާލި ބޯޅަ ވެލެންސިއާގެ ކީޕަރު ޢަހްމަދު ޢާޠިފް ދިފާއު ކުރުމުން އޮހިގެން އައި ބޯޅަ ގޯލް ތެރެއަށް ފޮނުވާލައިގެންނެވެ.\nމެޗްގެ ދެ ވަނަ ހާފު ފަށައިގެން ދިހަ ވަނަ މިނެޓްގައި މަހިބަދޫއަށް ވަނީ ލީޑް ފުޅާ ކުރުމަށް ރަނުގެ ފުރުސަތެއް ލިބިފައެވެ.\nވެލެންސިއާގެ ޕެނަލްޓީ އޭރިއާގެ ތެރެއިން އެޓީމްގެ ބިދޭސީ ކުޅުންތެރިޔާ ނޮގަޔަމް ފޭތު މޯކީ މަހިބަދޫގެ ޢިއްޒަތަށް ކުރި ފައުލަކާ ގުޅިގެން ދިން ޕެނަލްޓީ މަހިބަދޫގެ ޓަހީ ފޮނުވާލި ނަމަވެސް ވެލެންސިއާގެ ކީޕަރު ޢާޠިފު ވަނީ އެ ބޯޅަ ދިފާއުކޮށްފައެވެ.\nވެލެންސިއާގެ ފުރަތަމަ ލަނޑު އޭގެ ނުވަ މިނެޓް ފަހުން ކާމިޔާބު ކުރީ މަޒުހަރު ޢަބްދުﷲ އެވެ.\nއޭގެ އެއް މިނެޓް ފަހުން ވެލެންސިއާއަށް ނަތީޖާ ހަމަހަމަކޮށްދިން ލަނޑުވެސް ކާމިޔާބު ކުރީ މަޒުހަރެވެ.\nމެޗްގައި ވެލެންސިއާ މޮޅުކޮށްދިން ލަނޑު މެޗްގެ 80 ވަނަ މިނެޓްގައި ކާމިޔާބު ކުރީ އިބްރާހިމް ޢަބްދުﷲ އެވެ.\nލީގް ގައި މާދަމާ ކުޅޭ މެޗްގައި ބައްދަލު ކުރާނީ ވިކްޓްރީއާއި އީގަލްސްއެވެ.


ކޮންމެ މަހަކު ވެސް އަތޮޅުން ކޮންމެވެސް ބަޔަކު މާލެ އަށް ހިޖުރަކުރެ އެވެ. އަތޮޅު ތައުލީމީ މަރުކަޒަށް ކިޔަވަން ދާން ދަތުރުކުރެވޭނެ ގޮތެއް ނެތެވެ. ހޮސްޕިޓަލެއް ހުއްޓަސް ހިދުމަތުގައި...\n"ހުޅުމީދޫ މީހުން ރަށަށް ގެނެވޭނެ ގޮތް ހަދަން ޖެހޭ"\nސ. ހުޅުމީދޫގެ އާބާދީގެ 63 ޕަސެންޓް އެ ރަށުގައި ދިރިނޫޅޭ ކަމަށާއި އެހެންވެ، އެ މީހުން އެނބުރި ރަށަށް އާދެވޭނެ ގޮތަށް ހިދުމަތްތައް ތަރައްގީ ކުރަން ޖެހޭ ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nMarch 08, 2019 65\nއައްޑު އަށް 5.3 ބިލިއަން ރުފިޔާގެ މަޝްރޫއެއް\nއައްޑޫގެ ތަރައްގީ އަށް މި ސަރުކާރުން 5.3 ބިލިއަން ރުފިޔާގެ ބޮޑު މަޝްރޫއެއް ކުރިއަށް އޮތް ފަސް އަހަރަށް ދެމިގެންދާ ގޮތަށް ކުރިއަށް ގެންދާނެ ކަމަށް ރައީސް އިބްރާހީމް މުހައްމަދު ސޯލިހް މިރޭ ވިދާޅުވެއްޖެ އެވެ.\nFebruary 04, 2019 51\nދަރުމަވަންތަ ހޮސްޕިޓަލް އޭޕްރީލް މަހު ހުޅުވަނީ\nރާއްޖޭގެ ސިއްހީ ޚިދުމަތަށް ބޮޑު އިންގިލާބެއް ގެނުވާނެ 25 ބުރީގެ ދަރުމަވަންތަ ހޮސްޕިޓަލް އަންނަ އެޕްރީލް މަހު ހުޅުވަން ތައްޔާރުވެއްޖެ އެވެ.


ސައްހަނޫން ޓްރާންސްފަރ ސްލިޕް ފޮނުވައި، މަކާރާއި ހީލަތުން މުދާ ހޯދާ މައްސަލަތަކަށް މިހާރަށްވުރެ ބޮޑަށް ސަމާލުކަންދޭންޖެހޭ\nޕޮލިސް ސްޓޭޝަން އިންސްޕެކްޓަރ އަޙްމަދު ނާފިޢު\nބުރާސްފަތި ،3 ޑިސެމްބަރ 2020 / 9:00\nފަހަކަށް އައިސް މާލޭގެ ފިހާރަތަކުން މުދާ ގަތުމަށްފަހު ސައްހަނޫން ޓްރާންސްފަރ ސްލިޕް ހަދައި ވައިބަރކޮށް އޮޅުވާލައި މަކަރާއި ހީލަތުން މުދާ ހޯދަމުންދާ މައްސަލަތައް މިދަނީ ފެންމަތިވަމުންނެވެ.\nމިއީ މިފަދަ ފިހާރައެއްގެ ސޭޓެއްގެ ވާހަކައެވެ. އެއްދުވަހު އޭނާގެ ފިހާރައަށް އެއްޗެއް ގަންނަންއައި މީހެކެވެ. މި ފިހާރައަކީ އޮންލައިންކޮށް ފައިސާ ޓްރާންސްފަރ ކުރެވޭގޮތަށް އެކައުންޓް ނަންބަރާއި ވައިބަރ ނަންބަރު ކައުންޓަރުގައި ހަަރުކޮށްފައި ހުރި ފިހާރައެކެވެ. އެ ފިހާރައިގެ ސޭޓު ކިޔައިދިން ގޮތުގައި އެ މީހާ ހުރީ ވަރަށް ސުމާޓުކޮށެވެ. ވައްކަމެއް ކޮށްފާނެ ފަދަ އެއްވެސް ސިފައެއް އޭނަގެ ކިބަޔަކުން ނުފެނެއެވެ. އޭނާ ފިހާރައަށް ވަދެ 350 ރުފިޔާގެ ސާމާނު ނެގިއެވެ. އަދި އެތަކެއްޗަށްވާ ފައިސާ ޓްރާންސްފަރ ކުރުމަށްފަހު އެ ފިހާރައިގެ ނަންބަރަށް ސްލިޕް ވައިބަރ ކުރިއެވެ. އެހެންކަމުން ސްލިޕް ލިބުނުތޯ ސޭޓު ފޯނު ޗެކްކޮށްލުމަށްފަހު ސްލިޕް ލިބިފައި އޮތުމުން ފައިސާ ދެއްކީ ކަމަށް ސޭޓަށް ގަބޫލު ކުރެވުނެވެ. އެހެންވެ ސްލިޕް ލިބިފައި އިން ކަމަށް ބުނުމުން، އެމީހާ ގަތް މުދާކޮޅު ހިފައިގެން އެ މީހާ ފިހާރައިން ނިކުތެވެ.\nއެރޭ ފިހާރަ ބަންދުކޮށް ފައިސާ ގުނިއިރު، ފިހާރައިން ވިޔަފާރިކުރުމަށްފަހު އިންޓަނެޓް ބެންކިން މެދުވެރިކޮށް އެ ކަސްޓަމަރު ފިހާރައިގެ އެކައުންޓަށް ޖަމާކުރި ކަމަށް ބުނި ފައިސާ ފިހާރައިގެ އެކައުންޓަށް ޖަމާވެފައެއް ނުވެއެވެ. އެހެންކަމުން މިކަމާ ސޭޓު ވަރަށް ކަންބޮޑުވިއެވެ. ނަމަވެސް ދެން އެ ފައިސާ އަނބުރާ ހޯދޭނެ ގޮތެއް ނުވިއެވެ. އެއީ ކޮންތާކު އުޅޭ ކާކު ކަމެއްވެސް ސޭޓަކަށް ނޭނގެއެވެ.\nމިފަދަ ކަންކަމަކީ ވަރަށް ބޮޑަށް ފާރަވެރިވާންޖެހޭ ކަމެކެވެ. ފުލުހުންނަށް ލިބިފައިވާ މައުލޫމާތަށް ބަލާއިރު، މި ފަދަ މީހުން އެކަން ކުރާކަން ފާހަގަކުރެވިފައިވަނީ އެޑިޓްކޮށް ހަދާފައިވާ ސައްހަނޫން ސްލިޕެއް، އެ ސްލިޕްގެ ތާރިހާއި ވަގުތާ އަދި ގަންނަން ބޭނުންވާ އެއްޗަކަށް އަރާ އަގު ބަދަލުކޮށް އެޑިޓްކޮށްގެންނެވެ. އަދި އެ ސްލިޕްގައި ޖަހާފައިވާ ގަޑީގެ ދެތިން މިނެޓް ކުރިން އެ ސްލިޕްގެ އަގަށްވާ ތަކެތި ނަގަންފިހާރައަށް ގޮސް ވިޔަފާރި ކުރުމަށްފަހު ފައިސާ ދައްކަން ބުނުމުން، ފައިސާވެސް އެކައުންޓަށް ފޮނުވައި ސްލިޕް ވައިބަރ ކޮށްފައިވާކަމަށް ވައްކަންކުރަން އައި މީހާ ބުނެއެވެ. މިހެން ބުނުމުން ފިހާރައިގެ ފޯނަށް ޓްރާންސްފަރ ސްލިޕް ވައިބަރ ކޮށްފައި އޮތްތަން ފެނުމުން ސޭޓުވެސް އެކައުންޓް ބަލައެއް ނުލައެވެ. އެކައުންޓްގެ ނަންބަރު ރަނގަޅުތޯވެސް ކަށަވަރުކޮށް ނުލައެވެ. ޓްރާންސްފަރ ސްލިޕް ވައިބަރކޮށްފައި އޮތީމައި ވިޔަފާރިކުރި މީހާ ނުވަތަ އެއްކަލަ ވަގު ކަސްޓަމަރަށް ޔަގީންކަންދީ ފޮނުވާލަނީއެވެ.\nމިފަދަ ގޮތަކަށް ވައްކަންކުރާ މައްސަލަތައް އިތުރުވަމުންދާކަމީ މިއަދު މިކަމަށް ބޮޑު ސަމާލުކަން ދޭނެްޖެހިފައިވާ ކަމެކެވެ. އެހެނީ ވައްކަންކުރާ ވަގުން މޮޅެތި އުކުޅުތައް އީޖާދުކޮށް ޒަމާނާ އެއްގޮތަށް ވައްކަންކުރުން ވެސް ތަރައްގީ ކުރަމުންދާއިރު، މަކަރުވެރިންގެ މި އުކުޅުތަކަށް ވިޔަފާރިވެރިންނާއި ސޭޓުން ވަރަށް ރަނގަޅަށް ސަމާލުވެ ލޯ ހުޅުވައިގެން ތިބެންޖެހެއެވެ. ޒަމާނީ ވަސީލަތްތަކާއެކު ވިޔަފާރީގެ ފަސޭހަކަން ބޭނުންކުރި ނަމަވެސް މިފަދަ ކަންކަމުގައި ފަރުވާ ކުޑަ ނުކުރުން ވަރަށް މުހިންމެވެ. އެގޮތުން އޮންލައިންކޮށް ވިޔަފާރިކުރުމަށްފަހު ފޮނުވާ ސްލިޕްތައް ފޮނުވުމުން އެކައުންޓަށް ޖަމާވެފައިވޭތޯ އާއި އެކައުންޓް ނަންބަރު ރަނގަޅުތޯ ވަގުތުން ބަލާލުމަކީ މިފަދަ ކަންކަމުން ސަލާމަތްވުމަށް ކުރެވިދާނެ ކަމެކެވެ. އޮންލައިން ޓްރާންސްފަރ ކޮށްފިނަމަ ކަސްޓަމަރުގެ މައުލޫމާތު ނޯޓުކުރުމަކީވެސް މިފަދަ މައްސަލަތަކުން ސަލާމަތްވުމަށްޓަކައި އެޅިދާނެ މުހިންމު ފިޔަވަޅެކެވެ. ސަލާމަތާއި ރައްކާތެރިކަމަށްޓަކައެވެ. ވައްކަން ކުރުމުގެ ފުރުސަތު ހަނި ގޮތަކަށް ނަމަވެސް ނުދިނުމުގެ ގޮތުންނެވެ.އެހެން ނޫނީ ފަހުން ލިބޭ ގެއްލުން މާބޮޑުވާނެއެވެ.


އިހަވަންދޫއިން ބަންޑާރަގޯތި ދޫނުކުރާތާ ގިނަ އަހަރަުތަކަކަށްފަހު، އަދި ބަންޑާރަގޯތި ދޫކުރުމަށް ފުރަތަމަ ކުރެވުނު މަސައްކަތަށް މުއްދަތުގެ ފަހުން އިތުރު ލިޔުންތައް ވައްދާފައިވާތީ ބާތިލުކުރުމަށް ފަހު، 2019 ވަނަ އަހަރު އޮކްޓޫބަރ މަހު 200 ބަންޑާރަ ގޯތި ދޫކުރުމަށް ކުރެވުނު އިއުލާނަށް، 12 މަސް ދުވަސްތެރޭ ހުރިހައި މަސައްކަތެއް ނިންމައި ގޯތި ރަޖިސްޓަރީ ހަވާލުކުރުމުގެ ރަސްމިއްޔާތު 29 އޮކްޓޫބަރ 2020 ވަނަ ދުވަހުގެރޭ، އިހަވަންދޫ ކައުންސިލް އިދާރާގައިވަނީ ބޭއްވިފައެވެ.\n"ބިންވެރިކަން - ރަށުން" މި ޝިއާރުގެ ދަށުން ސަރުކާރުގެ ބޯހިޔާވަހިކަމުގެ ވައުދުގެ ތެރެއިން ކުރިއަށް ގެންދެވުނު ބަންޑާރަގޯތި ދޫކުރުމުގެ މަސައްކަތުގެ ހުރިހައި މަރުހަލާއެއްވެސް ކުރިއަށް ގެންދެވިފައިވަނީ ހާމަކަންބޮޑު ގޮތެއްގައި ދެފުއްފެންނަ ސިޔާސަތެއްގެ ތެރެއިންނެވެ. މި މަސައްކަތް ކާމިޔާބުކަމާއެކު ނިންމާލުމުގައި ގެވަޅު ކޮމެޓީގެ މެމްބަރުނާއި، އިދާރީ މުވައްޒަފުންނާއި އަދި އިހަވަންދޫގެ ލޮބުވެތި ރައްޔިތުންގެ ފަރާތުން ވަރަށްބޮޑު އެއްބާރުލުމެއް ލިބިގެން ގޮސްފައިވާކަން ފާހަގަ ކުރަމެވެ. އަދި ބިން ސާފްކުރުމުގައި އެމް.ޓީ،ސީ.ސީގެ ވަރަށްބޮޑޫ އެހީތެރިކާމައި އެއްބާރުލުމެއް ލިބިގެން ގޮސްފައިވެއެވެ.\nއިހަވަންދޫއިން ބަންޑާރަގޯތި ދޫކުރުމަށް މިކުރެވުނު މަސައްކަތަކީ ގޯތިދޫކުރުމުގެ ހުރިހައި މަސައްކަތެއް ކުރު މުއްދަތެއްގެ ތެރޭގައި ނިންމައި ރަޖިސްޓަރީ ހަވާލުކުރެވިގެންދިޔަ މަސައްކަތެވެ. އިހަވަންދޫއަށްވުރެ ކުރިން ބަންޑާރަގޯތި ދޫކުރަން އިއުލާންކުރި ރަށްރަށަށް އަދިވެސް ބަންޑާރަގޯތި ދޫކުރުމުގެ މަސައްކަތް އެއްކޮށް ނިންމާލެވިފައެއް ނުވެއެވެ.


އެސް އެސް 2\n- މަނަދޫ ކައުންސިލްގެ ދުއްވާ އެއްޗެތި ދުއްވުމުގައި މިނިސްޓްރީ އޮފް ޓްރާންސްޕޯޓް ގެ ޤަވާއިދުތަކާއި ހިލާފުނުވާ ގޮތަށް ދުއްވުން.\n- މަނަދޫ ކައުންސިލްގެ ދުއްވާ އެއްޗެތި ސާފުތާހިރުކޮށް ބެލެހެއްޓުން.\n- ކައުންސިލުން އަންގާ ގޮތެއްގެ މަތިން ގޭބިސީތަކުން ކުނިނަގައި ހަމަޖެހިފައިވާ އުސޫލުން ވޭސްޓްމެނޭޖުމަންޓް ސެންޓަރަށް ގެންދިޔުން.\n- ކައުންސިލުން ހަމަޖައްސާ އުސޫލެއްގެ ދަށުން ވޭސްޓް މެނޭޖުމަންޓް ސެންޓަރަށް ގެނެވޭ ކުނިނައްތާލުމުގެ ކުރަންޖެހޭ އެންމެހައި މަސައްކަތް ކުރުން.\n- ކުރެވޭދަތުރުތަކުގެ ރެކޯޑް، ފޮތެއްގައިލިޔެ ނުވަތަ އޮންނަ އުސޫލުގެ މަތިން ބެލެހެއްޓުން.\nއެއްގަމުގައި ދުއްވާ އުޅަނދުފަހަރު ދުއްވުމުގެ B1 އަދި C1 ކެޓަގަރީގެ ލައިސަންސް ލިބިފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 16 ޖޫން 2021 ވާ ބުދަ ދުވަހުގެ 13:00 ގެ ކުރިން، މިލަދުންމަޑުލު ދެކުނުބުރީ މަނަދޫ ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއ އޮންނާނީ، 17 ޖޫން 2021 އާއި 24 ޖޫން 2021 އާ ދެމެދު، މިލަދުންމަޑުލު ދެކުނުބުރީ މަނަދޫ ކައުންސިލްގެ އިދާރާގައެވެ.\nޕަބްލިޝްކުރި ތާރީޚު: 07 ޖޫން 2021\nޕަބްލިޝްކުރި ގަޑި: 13:57\nސުންގަޑި: 16 ޖޫން 2021 13:00


ސޫފިޔާނާ ޚިޔާލެއް: މަރާއި އާޚިރަތާ އަދި ދުނިޔޭގެ ވެސް ވާހަކައެއް |\nމިއީ ހެޔޮ ނިޔަތަކައިގެން، ތަރުޖަމާކޮށްލުމަށްޓަކައި ބޭކަލަކު ފޮނުއްވި ލިޔުމެއްގެ ޚުލާސާ ތަރުޖަމާއަކާއި އަދި އޭގެ މައްޗަށް ލިޔެލާ ކުޑަ ވާހަކަކޮޅެކެވެ. އޭނާއަށް ހެޔޮ ޖަޒާ މިންވަރު ކުރައްވާހުށިކަމެވެ! މި ތަރުޖަމާގެ އަސްލު ލިޔުމަކީ މިސުރުގެ ދީނީ ދަރުސުދެއްވާ ބޭކަލެއް ކަމުގައިވާ ޝައިޚު މުހައްމަދު ހައްސާނުގެ ދަރުސެކެވެ. ޝައިޚު ހައްސާނަކީ ޓީ.ވީ.ގައި ތަފާތު ދީނީ ޕުރޮގުރާމުތައް ގެނެސްދެއްވާ ބޭކަލެކެވެ.\nއޭނާގެ މި ދަރުސުގެ ސުރުޚީއަކަށް އޮތީ 'މަރުގެ ދާންމަތި' މިއެވެ. މި ސުރުޚީ ގުޅެނީ އިސްލާމީ ތާރީޚުގެ އެންމެ ވަރުގަދަ އެއް ޚިލާފަތް ކަމުގައިވާ އައްބާސީ ޚިލާފަތުގެ އެންމެ ވަރުގަދަ އެއް ޚަލީފާކަމުގައިވާ ޚަލީފާ ހާރޫނު އައްރަޝީދު އަވަހާރަވުމުގެ ދާންމަތިކޮޅުގައި ވިދާޅުވިކަމަށް އޮންނަ ބަސްފުޅަކާއެވެ. ހާރޫނު އައްރަޝީދުގެ ވެރިކަމުގެ ދުވަސްވަރު، އާދެ، ހިޖުރައިން ދެވަނަ ގަރުނުގެ ފަހު ފަންސަވީހަކަށް އަހަރުގެ ދުވަސްވަރު، އިސްލާމީ ދައުލަތް އޮތީ ވަރަށް ވެސް ފުޅާވެފައެވެ. މެދު އޭޝިޔާއިން ފެށިގެން ހުޅަނގަށް ގޮސް އެޓްލާންޓިކް ކަނޑާ ހަމައަށް ފެތުރިފައެވެ. އެހެންވެ، އެއް ދުވަހު، އުޑުމަތީ ދަތުރުކޮށް ދިޔަ ވިލާގަނޑަކާ މުޚާތަބުކުރައްވާ ހާރޫނު ވިދާޅުވިކަމަށް ވެއެވެ. 'އޭ ވިލާގަނޑާއެވެ! ކަލޭ ދަތުރުކުރާތާކަށް ދަތުރުކޮށް، ވާރޭވިއްސާނެ ތަނަކަށް ވާރޭ ވިއްސާށެވެ. ކަލޭގެ ޚަރާޖު (ބިމުގެ ފައިދާއިން ނެގޭ ޓެކްސް) އަހަންނަށް ލިބޭނެއެވެ.' އާދެ، ކޮންމެ ތަނަކަށް ވާރޭ ވެހުނު ކަމުގައި ވިޔަސް، އެ ވާރޭގެ ސަބަބުން ގޮވާންކުރެވި، އޭގެ ޓެކްސް ސަރުކާރަށް ލިބޭނެ ވާހަކައެވެ.\nދުނިޔޭގެ އިއްޒަތާއި އާރާއި ބާރު ލިބިގެންވީ މިހާ ބާރުގަދަ ވެރިޔަކުވެސް އަވަހާރަވުމުގެ އައިސް ވަގުތު ޖެހުމުން ވިދާޅުވިކަމަށް އޮންނަނީ ކީކޭ ތޯއެވެ؟ مَا أَغْنَى عَنِّي مَالِيهْ هَلَكَ عَنِّي سُلْطَانِيه (އަހުރެންގެ މުދަލާއި ފައިސާއިން އަހަންނަށް ފައިދާއެއް ނުކުރިއެވެ. އަހުރެންގެ ބާރު އަހުރެންގެ ކިބައިން ނިގުޅި ނެތި ހިނގައްޖެއެވެ) މި އާޔަތެވެ. އާދެ، މަރު އައިސް ޖެހުމުން، އެއިން ރެކިގަންނަން ކުރެވޭނޭ އެއްވެސް ކަމެއް ނޯވެއެވެ. ލިބިފައި އޮތް މުދާވެރިކަމާއި ފައިސާވެރިކަމަކުން ނޫނީ އަތުގައި އޮތް ބާރުވެރިކަމަކުން ކުރެވޭނޭ ކަމެއް ނޯވެއެވެ. މަރު އައުމުން އެންމެނަށް ވެސް ޖެހެނީ އޭގެ ކުރިމަތީގައި ބޯލަނބައި ކިޔަމަންގަންނާށެވެ.\nދެން، ޚަލީފާ ހާރޫނު އައްރަޝީދު އެދިވަޑައިގަތީ އޭނާގެ ގަބައރުފުޅު އޭނާއަށް ދައްކާލުމަށެވެ. އަދި، އެކަން ކުރެވުމުން އޭނާ މިބަސްފުޅު ވިދާޅުވެ ދުއާކުރެއްވިއެވެ. يامن لا يزول ملكه أرحم من قد زال ملكه (އެކަލާނގެ ރަސްކަން [ދުވަހެއްގާވެސް] ނިމި ނެތިނުދާނޭ ރަސްކަލާނގެއާއެވެ! އެ އަޅާގެ ރަސްކަން ނިމިދިޔަ އަޅާއަށް އޯގާވެރިވެ ވޮޑިގެން ރަހުމަތްލައްވާނދޭވެ!)\nޝައްކެއްނެތް ގޮތުގައި ކީރިތި ޤުރުއާނުގައި، އާޚިރަތުގެ ވާހަކައާއި މަރުގެ ވާހަކަ އައިސްފައި ވެއެވެ. މިދެކަންތައް ގުޅިފައި އޮންނަނީ ކީއްވެގެންކަން ވިސްނާލި ކޮންމެ މީހަކަށް ވެސް އެނގޭނެއެވެ. ކޮންމެ މީހަކުވެސް މަރުވުމުން، އޭނާގެ އާޚިރަތް ލައިގަތީއެވެ. ދުނިޔެމަތީ އޭނާ ކުރި ކަމެއްގެ ޒިންމާ އުފުލަން ޖެހޭ ވަގުތުއައީއެވެ. އާދެ، މި ސަބަބަށްޓަކައި އާޚިރަތާއި މަރާ އޮންނަނީ ގުޅިލާމެހިފައެވެ.\nކީރިތި ޤުރުއާނުގެ އާޔަތްތަކުގެ ތެރެއިން އެންމެ ފަހުން ބާވާލެއްވުނު އާޔަތެއް ކަމުގައި އޮންނަނީ ކޮންމެ މީހަކުވެސް އޭނާގެ ދުނިޔަވީ ހަޔާތް ނިމި، މާތްރަސްކލަނާގެ ހަޟުރަތަށް އެނބުރިދާން ޖެހޭނެކަން ހަނދާންކޮށްދީފައި އޮންނަ އާޔަތަކެވެ. واتقوا يوما ترجعون فيه إلى الله ثم توفى كل نفس ما كسبت وهم لا يظلمون. (އެދުވަހަކުން ތިޔަބައިމީހުން މާތް ރަސްކަލާނގެ ހަޟުރަތަށް އެނބުރި ގެންދެވޭނޭ ދުވަހަށްޓަކައި ހޭލުންތެރިވެ އުޅޭށެވެ! (އެ ދުވަހުން،) އެކަލާނގެ ހަޟުރަތަށް ގެންދެވުމަށް ފަހު، ކޮންމެ ނަފަސްކަށް ވެސް އެ ނަފްސެއް ލިބިގެން ކަމެއް[ގެ ޖަޒާ] ފުރިހަމައަށް ދެވޭނެއެވެ. [އެ ޖަޒާ ދިނުމުގައި] އެމީހުންނަށް [ކުޑަކޮށް ވެސް] އަނިޔާވެރިއެއް ނުވެވޭނެއެވެ.)\nމީގެ އިތުރުން ވެސް މި މައުޟޫއުއާ ގުޅޭ ގިނަ އާޔަތްތައް ވެއެވެ. كل نفس ذائقة الموت (ކޮންމެ ނަފްސެއް ވެސް މަރުގެ ރަހަ ދެކޭނެއެވެ.)، قل إن الموت الذي تفرون منه فإنه ملاقيكم (ކަލޭގެފާނު ވިދާޅުވާށެވެ! ހަމަކަށަވަރުން، އެއިން ފިލައި ސަލާމަތްވާން ކަލޭމެން ދުވާ މަރު ކަލޭމެންނާ ހަމަކޮށް ބައްދަލުކުރާނެއެވެ.)، وَلِكُلِّ أُمَّةٍ أَجَلٌ فَإِذَا جَاء أَجَلُهُمْ لاَ يَسْتَأْخِرُونَ سَاعَةً وَلاَ يَسْتَقْدِمُونَ (ކޮންމެ ބަޔަކަށް ވެސް [ދުނިޔޭގައި ތިބުމުގެ] މުއްދަތެއް ކަނޑައެޅިފައި އޮވެއެވެ. އެބަޔަކު [ދުނިޔޭގައި ތިބުމުގެ] މުއްދަތު ހަމަވުމުން، ދެން [އިތުރަށް] އެންމެ ހިނދުކޮޅަކަށް ފަސް ނުކުރެވޭ ހުއްޓެވެ. އަދި، [އެ މުއްދަތު] އަވަސް ވެސް ނުކުރެވޭ ހުއްޓެވެ، މިފަދަ އާޔާތްތަކެވެ.\nމިއިން ލިބިގަނެވޭ އިބުރަތަކީ، ފިލާވަޅަކީ ކޮބައިތޯއެވެ؟ ޝައްކެއް ނެތް ގޮތުގައި ދުނިޔެއަކީ ވަގުތީ ކަމެއް ކަން އަބަދުވެސް ހަނދާނުގައި ބެހެއްޓުމެވެ. ދުނިޔޭގެ އެދުންތަކުގައި ޖެހިފައި ދުނިޔެއަކީ ވަގުތީ ތަނެއްކަން ހަނދާން ނެތި، ތިމާގެ އަމިއްލަ ނަފްސަށާއި އަދި، އެހެން މީހުންނަށް ވެސް އަނިޔާދީ ތިމާ ހަލާކުގެ ތެރެއަށް ވެއްޓިދިޔަ ނުދޭތޯ ބެލުމެވެ.\nތިމާގެ ނަފްސަށް އަނިޔާދެނީ ކިހިނެއްތޯ ސުއާލު އުފެދިދާނެއެވެ؟ އާދެ، ދުނިޔޭގެ ހުރިހާ އެދުމެއް ގުޅިފައި އޮންނަނީ މައިގަނޑު ދެކަމަކާއެވެ. ދެ 'ޝަހުވަތަކާއެވެ'. ބަނޑުގެ ޝަހުވަތާއި ފަރުޖުގެ ޝަހުވަތާއެވެ. މި ދެކަންތައް ފުއްދުމުގައި، އަޚުލާގީ އަދި އަދަބީ އިންތަކުން ބޭރުވެ، ހައްދުތައް ފަހަނައަޅާ ހިނގައްޖެ ނަމަ، ތިމާގެ ނަފްސު ހަލާކުގެ ތެރެއަށް ވައްޓާލައެވެ. ކެއުންބުއިމުގައި ހައްދުފަހަނައަޅާ ހިނގައްޖެ ނަމަ، 'މުއްސަނދިންގެ ބަލިތަކުން ނަންދެވޭ' ބަލިތައް ޖެހުން ގާތްވެއެވެ. ހަކުރު ބައްޔާއި ލޭ މައްޗަށް ދިޔުމުގެ ބައްޔެވެ. ދެން މިކަންކަމާ ގުޅިފައި ހުންނަ އެތައްއެތައް ބަލިތަކެވެ. ހިތުގެ ބައްޔާއި ކިޑްނީގެ ބަލިތައް ފަދަ ބައްޔެވެ. މިކަންކަން މެދުވެރިކުރުވާ ހިތް ހުއްޓި ދިޔުމާއި، ހިތް ހައްޔަރުވުމާއި އަދި ވާވުމުގެ ބައްޔެވެ. ފަރުޖުގެ ޝަހުވަތުގެ ކަންތައް ވެސް ހަމަ މިފަދައެވެ. މިކަމުގައި އަޚުލާގީ އަދި އަދަބީ އިންތަކުން ބޭރުވެއްޖެ ނަމަ، އެތައްއެތައް ނުރައްކާތެރި ބަލިތަކަށް ތިމާގެ ނަފްސު ހުށަހަޅާލެވެއެވެ. އެކި ފާޑުފާޑުގެ ޖިންސީ ބަލިތަކެވެ. އޭގެ އެންމެ ނުރައްކާތެރި ބައްޔަކީ ތިމާގެ ހަށިގަނޑުގެ ދިފާއީ ނިޒާމު ހަލާކުކޮށްލާ އެއިޑްސް ބައްޔެވެ. މިކަމުގެ ސަބަބުން، ބައެއް ގައުމުތަކުގެ ތަފާސް ހިސާބުތައް ދައްކާ ގޮތުން، އެ ގައުމުތަކުގެ 15އަހަރާއި 30 އަހަރުގެ ޒުވާނުންގެ ބޮޑު ބަޔެއް ވަނީ ކޮންމެ ވެސް ޖިންސީ ބައްޔެއްގެ ޝިކާރައަކަށް ވެފައެވެ.\nދެން، އެހެން މީހުންނަށް އަނިޔާ ދެވެނީ ކިހިނެއްތޯއެވެ؟ އެހެން މީހުންގެ ހައްގުތަކަށް އަރައިގަތުމެވެ. އެހެން މީހުންނަށް އަނިޔާ ދިނުމުވެ. އެހެން މީހުންނަށް ހެޔޮ ނޭދުމެވެ.\nކޮންމެ އަކަސް، މަރު ހަނދާންކޮށް އާޚިރަތެއް، އެހެން ދުނިޔެއެއް އޮތްކަން ހިތުގައި އަބަދުވެސް ބޭއްވުމަކީ ތިމާއަށާއި އަދި އެހެން މީހުންނަށް ވެސް އަނިޔާވެރިވުމުން ދުރުހެލިކޮށްދޭނޭ ބާރެކެވެ.\nމި މަގާމުގައި ފާހަގަކޮށްލުން މުހިއްމު އެއް ވާހަކަ އެބައޮތެވެ. ފަހަރެއްގައި ވެސް މަރާއި އާޚިރަތުގެ މަތިން ހަދާންކުރުމަކީ ދުނިޔޭގެ އުފަލުން ތިމާގެ ނަފްސު މަހުރޫމުކުރުމެއް ނޫނެވެ. އަބަދުމެ، ދުނިޔެއަށް ފުރަގަސްދީ އަބަދު މިސްކިތު ކަނެއްގައި، މަރުގެ އިންތިޒާރުގައި، އަޅުކަމުގައި މަޝްޣޫލުވެގެން އިނުމެއް ނޫނެވެ. ކީރިތި ގުރުއާނުގައި ފަހަރެއްގައި ވެސް މިފަދައިން ކަންތައް ކުރުމަކަށް ކަނޑައެޅިފައި ނޯވެއެވެ. ކީރިތި ގުރުއާނުގައި އޮންނަނީ ދުނިޔޭގެ ހެވާއި އަދި އާޚިރަތުގެ ހެވަށް ވެސް އެދުމަށެވެ. ދުނިޔެ ބިނާކުރުމަށެވެ. ދުނިޔޭގައި ހެޔޮ ލަފާ ފަރުދުންތަކެއް އުފައްދައި ހަމަހަމަކަމާއި އިންސާފުގެ މައްޗަށް ބިނާވާ މުޖުތަމައެއްވެސް އުފެއްދުމަށެވެ. މަރުގެ އިންތިޒާރުގައި މިސްކިތު ކަނެއްގައި އަޅުކަމުގައި އިނދެންގެ މި މުހިއްމު ވާޖިބު އަދާއެއް ނުވާނެއެވެ. އެހެންވެ، މިކަން ހާސިލުވެ ދިޔުމަށްޓަކައި ދުނިޔޭގެ ހެވަށްޓަކައިވެސް މަސައްކަތް ކުރަން ޖެހެއެވެ. ނަމަވެސް، ދުނިޔޭގެ ހެޔޮ އެދިގެން މަސައްކަތްކުރާއިރު، އާޚިރަތް ހަނދާން ނައްތާލައި އާޚިރަތް ގެއްލުވާލައިގެން ނުވާނެއެވެ. އެހެންވެ، ދުނިޔޭގެ ހެވަށްޓަކައި މަސައްކަތްކުރަން ޖެހޭނީ އަޚުލާގީ އަދި ޝަރުއީ އިމުގެ ތެރޭގައި ތިބެއެވެ. ތިމާގެ ނަފްސަށާއި އަދި އެހެން މީހުންނަށް ވެސް ގެއްލުން ނުލިބޭ ގޮތަކަށެވެ.


Addu Ge Magu Hadhan Beynunvaa Saamaanu Raajje Gennanee - Vaguthu\nއައްޑޫ މަގު ހަދަން ބޭނުންވާ ސާމާނު ކޮޅުވެއްޓިއަކަށް އަރުވަނީ.\nއައްޑޫ ސިޓީގެ ގުޅިފައިވާ ރަށްތަކުގެ މަގުތައް ހެދުމަށް ބޭނުންވާ ސާމާނު ރާއްޖެ ގެނައުމުގެ މަސައްކަތް ފަށައިފިއެވެ.\nދެކުނުގެ އެންމެ ބޮޑު ސިޓީގައި ފެން ހިންދުމުގެ ނިޒާމް ގާއިމްކޮށް މަގު ހެދުމުގެ މަސައްކަތް 1.1 ބިލިއަން ރުފިޔާ އަށް ދިވެހި ސަރުކާރުން ހަވާލުކޮށްފައި ވަނީ އިންޑިއާގެ ބޮޑު ކުންފުންޏެއް ކަމަށްވާ އެފްކޮންސް އިންފްރާސްޓްރަކްޗާއާއެވެ. މާލެ، ވިލިމާލެ، ތިލަފުށި އަދި ގުޅީފަޅު ގުޅުވާލުމަށް ހަދާ ބޮޑު ބްރިޖުގެ މަސައްކަތް ވެސް ދިވެހި ސަރުކާރުން ހަވާލުކޮށްފައި ވަނީ އިންޑިއާގެ މި ކުންފުންޏާއެވެ.\nއައްޑޫ މަގު ހަދަން ބޭނުންވާ ސާމާނު ކޮޅުވެއްޓިއަކަށް އަރުވާފައި.\nއެނގިފައިވާ ގޮތުގައި އައްޑޫގެ މަގުތައް ހަދަން ބޭނުންވާ ސާމާނު ހިފައިގެން އިއްޔެ ވަނީ އައްޑޫ އަށް ދިއުމަށް ފުރައިފައެވެ. އިންޑިއާ އިން ސާމާނުތައް ހިފައިގެން ފުރި އިރު، އެ ސާމާނު އައްޑޫ އަށް ގެންދިއުމަށް ދެ ތިން ދުވަސް ވަރު ނަގާނެ ކަމަށްވެއެވެ.\nއައްޑޫ އަށް ގެންނަ ސާމާނުތަކުގެ ތެރޭގައި އެކްސްކެވޭޓަރާއި ވޭނާއި މަގު ހަދަން ބޭނުން ކުރާ އެހެނިހެން ސާމާނު ހިމެނެއެވެ.\nއައްޑޫގެ މަގުތަކުގެ ހާލަތު ވަނީ ވަރަށް ބޮޑަށް ދަށްވެފައެވެ. ވާރޭ ވެހޭ ދުވަހެއް ނަމަ، ގިނަ މަގުތަކުގައި އޮންނަނީ ޗަކަ ހެދިފައެވެ. ފެން ބޮޑުވެ ހިނގާބިނގާވެ އުޅުމަށާއި ދަތުރުފަތުރު ކުރުމަށް އިންތިހާ އަށް ދަތިވެއެވެ. ސ. ހިތަދޫ، މަރަދޫ، މަރަދޫ ފޭދޫ، ފޭދޫ އަދި ގަމަކީ ތާރު މަގަކުން ގުޅިފައިވާ ރަށްތަކަކަށްވާ އިރު، އައްޑޫއަށް ދިމާވެފައިވާ އެންމެ ބޮޑު އެއް ދައްޗަކީ އެރަށުގެ މަގުތަކުގެ ހާލަތެވެ.\nރައީސް އިބްރާހިމް މުހައްމަދު ސޯލިހްގެ ސަރުކާރުގައި އައްޑޫގެ ރައްޔިތުންނަށް ވެފައިވާ އެންމެ ބޮޑު އެއް ވައުދަކީ އެ މަގުތައް ޒަމާނީ ފެންވަރަކަށް ހެދުމެވެ. މިއީ އިންޑިއާގެ އެގްޒިމް ބޭންކުގެ 800 މިލިއަން ޑޮލަރުގެ ލައިން އޮފް ކްރެޑިޓް ފެސިލިޓީގެ ދަށުން ހިންގަން ނިންމާފައިވާ ދެ ވަނައަށް އެންމެ ބޮޑު މަޝްރޫއެވެ. އައްޑޫގެ ތަރައްގީއަށް ބޭނުންވާ ބިން ހިއްކުމާއި ގޮނޑުދޮށް ހިމާޔަތްކުރުމުން ވެސް މި މަސައްކަތުގައި ހިމެނެއެވެ.\nމި މަޝްރޫއުގައި ގާތްގަނޑަކަށް 40 ކިލޯ މީޓަރުގެ މަގު ޒަމާނީ ފެންވަރަކަށް ހެދުމާއި މަގު ބައްތި ޖެހުމަށް ވަނީ ރާވައިފައެވެ. އަދި އައްޑޫގެ ހުރިހާ ރަށެއްގައި ސީސީޓީވީ ކެމެރާ ހަރު ކުރުމަށް ހަމަޖެހިފައިވެއެވެ. ތާރުއަޅަން ކަނޑައަޅާފައިވާ މަގުތަކުގެ އިތުރުން ގާތްގަނޑަކަށް 60 ކިލޯމީޓަރުގެ މަގުގައި ސިމެންތި ސްޓެބިލައިޒްޑް ބޭސް ލޭޔާ އެޅުމަށް ވަނީ ހަމަޖައްސައިފައެވެ. އެ ލޭޔާގެ ބޭނުމަކީ ފެން ހިންސާ ނިޒާމުގެ ތެރެއަށް ވެލި އެޅި ދިމާވެދާނެ މައްސަލަތަކުން ރައްކާތެރިވުމެވެ.\nމަޝްރޫއުއާ ގުޅޭ ކަރުދާހުގައިވާ ގޮތުން ހިތަދޫ އާއި މަރަދޫ ގުޅާލުމަށް ހަދާފައިވާ މަގު، ހަތަރު ލޭނު ހިމެނޭ ގޮތަށް (ކޮންމެ ބްރިޖެއްގައި ދެ ލޭން) ދެ ބްރިޖެއް ހަދާނެއެވެ. ގާތްގަނޑަކަށް 1.5 ކިލޯ މީޓަރު ހުންނަ ސަރަހައްދެއްގައި މަޝްރޫއު ކުރިއަށް ގެންދާ އިރު، އެ ސަރަހައްދުގެ ގޮނޑުދޮަށް ހިމާޔާތް ކުރާނެއެވެ. އެއް ބްރިޖުގެ ދިގުމިނުގައި 450 މީޓަރު ދިގު މިނެއް ހުންނާނެއެވެ. އަނެއް ބްރިޖުގައި 210 މީޓަރެވެ.\nމި މަޝްރޫއުގައި ހިމެނޭ އެންމެ މުހިންމު އެއް ކަމަކީ ފެން ހިންދާ ނިޒާމެއް ގާއިމު ކުރުމެވެ. އެގޮތުން ޕްލޭންގައިވާ ގޮތުން ފެން ހިންދާ ނިޒާމު ގާއިމު ކުރުމަށް ހަމަޖެހިފައި ވަނީ ހިތަދޫ އާއި މަރަދޫ އާއި މަރަދޫފޭދޫ އާއި ހުޅުމީދޫގައެވެ. މި ނިޒާމު ގާއިމު ކުރުމުގެ ސަބަބުން ވާރޭ ވެހި މަގުތަކުގައި ފެން ހެދިއްޖެ ނަމަ ފަސޭހަ އިން އަދި ކުޑަ ވަގުތުކޮޅެއްގެ ތެރޭގައި މަގުތަކުން ފެން ހިންދާލެވޭނެއެވެ.\nމަގުތައް ހެދުމުގެ އިތުރުން 228 ހެކްޓަރުގެ ސަރަހައްދެއްގައި ގޮނޑުދޮށް ހިމާޔަތް ކުރުމުގެ މަޝްރޫއު ކުރިއަށް ގެންދިއުމަށް ވަނީ ހަމަޖެހިފައެވެ. އެގޮތުން ހިތަދޫ، ހުޅުދޫ/މީދޫގެ 38 ހެކްޓަރުގެ (ދެ ރިސޯޓު ހިމެނޭ ގޮތަށް ފަސް ހެކްޓަރު) ސަރަހައްދެއްގެ ގޮނޑުދޮށް ހިމާޔަތް ކުރާނެއެވެ. އަދި މަރަދޫ އާއި މަރަދޫ-ފޭދޫގެ 75 ހެކްޓަރުގެ ސަރަހައްދެއްގައި ގޮނޑުދޮށް ހިމާޔަތް ކުރުމަށް ބޮޑު ހިލަ ޖެހުމަށް ވަނީ ހަމަޖެހިފައެވެ.\nސެޕްޓެމްބަރު 24, 2021 16:34\nތެ މަގަ ދުވަހައް ނިހެދޭހެއް ވާ.\nސެޕްޓެމްބަރު 24, 2021 17:12\nތިޔަކުންފުނީގެ މަސައްކަތުސްޕީޑަކީ ކަންޒުކަހަންބު ސްޕީޑް މަގުހެދުމައް 10 އަހަރު\nސެޕްޓެމްބަރު 24, 2021 17:23\nއައްޑޫމީހުން އެކަނި މިރާއްޖޭގައުޅެންވީ.\nސެޕްޓެމްބަރު 24, 2021 21:52\nމަގުހަދަން ހަވާލުކުރީމަ މަގުހަދާ ސާމާނު ނުގެންގޮސް މަގެއްނެހެދޭނެތާ.\nސެޕްޓެމްބަރު 24, 2021 23:22\nމި އައްޑޫ މީހުންވެސް ފަސްކުޅަނދު މަދޭދޯ. ވޯޓްހޯދަން އެކަހަލަ ފޮޓޯގަނޑަކުން ވެސް ފުދޭވިއްޔަ. ގަމާރީދޯ... ދެން އެބުނާމީހަކައް ވޯޓްލާ. ތިތަކެތި ރިޔާސީ އިންތިހާބު އަންނަންވާއިރައް ލައްވާލާނެބާ.


ރައްޔިތުންނަށް އިންސާފުވެރި ނުވެ މުސްލިމް އުންމަތް އެކުވެރިއެއް ނުކުރެވޭނެ!\nއިސްލާމީ ޤައުމުތަކުގައި މިއަދު ކިޔާފައިވާ ޢީދު ޚުޠުބާގައި އެންމެ ބޮޑަށް ބާރުއަޅާފައިވަނީ އުންމަތުގެ އެކުވެރިކަމާއި އެއްބާރުލުން އިތުރުކުރުމަށެވެ. ބައިބައި ނުވުމަށާއި އިސްލާމީ އުންމަތަކީ ކުރިންވެސް އޮތް ފަދަ އެކުވެރި، އެއްބައިވަންތަކަން އޮތް އުންމަތަކަށް ހެދުމަށް ގަދައަޅައި މަސައްކަތްކުރުމަށެވެ.\nއިސްލާމީ އުންމަތުގެ މިއަދުގެ ޙާލަތަށް ބަލާއިރު މާތް ﷲ މުސްލިމް ޤައުމުތަކަށް ދެއްވެވި ތަނަވަސްކަން ކިތަންމެ ބޮޑު ނަމަވެސް އެންމެ ނިކަމެތި ހާލުގައި ތިބީ މުސްލިމުންނެވެ. އެންމެ ބޮޑު ބިރުވެރިކަމެއްގައި ތިބީ މުސްލިމުންނެވެ. ރިފިޔުޖީން އެންމެ ގިނައީ މުސްލިމް ޤައުމުތަކުގައެވެ. ކާނެ އެއްޗެއް ނުލިބޭއިރު ބޯނެ ފެން ފޮދެއް ނުލިބޭ މީހުން އެންމެ ގިނައީ މުސްލިމް ޤައުމުތަކުގައެވެ.\nމުސްލިމުންގެ އެންމެ މުޤައްދިސް ބިން ކަމަށްވާ މައްކާއަކީ އަމާންތަނެއްގެ ގޮތުގައި ދާދިފަހަކާއި ޖެހެންދެން އޮތް ތަނެއް ނަމަވެސް މިހާރު މުސްލިމް އުންމަތަަށް ކުރިމަތިވެފައިވާ ޓެރަރިޒަމްގެ ވަބާގެ އަސަރު މިހާރު މައްކާއިން ވަނީ ފެންނަން ފަށައިފައެވެ. މަދުންނަމަވެސް ޓެރަރިޒަމްގެ އަމަލުތައް މިހާރު ދަނީ ފެންނަމުންނެވެ.\nސަބަބެއް ކަމަށް ބެލެވެނީ އިސްލާމް ދީނުގައި ބަޔާންވެގެންވާފަދަ ވެރިކަމެއް ނެތުމެވެ. ރައްޔިތުންގެ ފައިސާ ހަމަހަމަކަމާއިއެކު ރައްޔިތުންނަށް ފޯރުކޮށް ދިނުމުގެ ބަދަލުގައި ރައްޔިތުންގެ ފައިސާ އިން ވެރިންގެ މުއްސަނދިކަން އިންތިހާއަށް އިތުރުކުރަމުން ގެންދިއުމެވެ.\nއިސްލާމީ އުންމަތަށް އެހީތެރިވުމާއި އިސްލާމީ އުންމަތް ކުރިއެރުވުމުގެ ވާހަކަތައް ދައްކަމުން ޔަހޫދީންނާއި އަދި ނަޞާރާއިންނާއި ގުޅުން ބަދަހިކޮށް ޔަހޫދީންނާއި ނަޞާރާ އިންނަށް މާލީ ތަނަވަސްކަން އިތުރުކޮށްދޭން މަސައްކަތްކުރުމަކީވެސް ބޮޑެތި ސަބަބުތަކެވެ.\nކައު އިތުރު ރަސޫލާ މުޙައްމަދު (ޞޢވ) އާއި ޞަޙާބީންގެ ޒަމާނުގައި އިސްލާމީ އުންމަތުގެ ގުޅުންތައް ބަދަހިކަންމަތީގައި އޮތީ ވެރިންގެ ދީލަތިކަން ބޮޑުކަމުންނެވެ. ބައިތުލްމާލުން ޙައްޤު މިންވަރު ނޫނީ ނުނަންގަވާތީ އެވެ.\nހައްޤު މިންވަރު ނެންގެވުމަށްފަހުގައިވެސް އަމިއްލަފުޅު ބޭނުންފުޅުތަކަށްވުރެ ރައްޔިތުންގެ ބޭނުންތަކަށް އިސްކަން ދެއްވެވީތީއެވެ. ހައްޤު އުޖޫރަވެސް ރައްޔިތުންނަށް ބައްސަވާ ލައްވަމުން ގެންދެވީތީއެވެ. ދުނިޔެ ދޫކުރެއްވެވިއިރު އަތްޕުޅުގައި އެއްވެސް ތަނަވަސްކަމެއް ނެތުމުގެ އިތުރުން ބޮޑެތި ދަރަނިވެރިންގެ ގޮތުގައި ތިއްބެވީތީއެވެ.


Multi-Screen ah "Gulhun"\nމީޑިއާނެޓް މަލްޓި-ސްކްރީނުގައި ކުރު ފިލްމް "ގުޅުން" ދައްކަން ތައްޔާރު ވެއްޖެ އެވެ.\nމި ފިލްމަކީ ޑާކްރެއިން އެންޓަޓެއިންމެންޓްގެ ފުރަތަމަ ކުރު ފިލްމެވެ. ވިހި މިނެޓްގެ މި ފިލްމުގައި އެކި މީހުންގެ ދިރިރިއުޅުމުގެ އެކި ކަންކަން ދައްކުވައި ދޭނެ އެވެ. އެންތޮލޮޖީ ޖޯންރާގެ މި ސީރީޒް އިން ފެނިގެން ދާނީ ދިރިއުޅުމުގައި އަހަރެމެން އުފައްދާ އެކިކަހަލަ ގުޅުންތަކާއި އެގުޅުންތައް ބަދަހި ކުރުމުގައި އަހަރެމެންނަށް ކުރިމަތިވާ ގޮންޖެހުންތަކެވެ.\nމީޑިއާނެޓް މަލްޓި ސްކުރީނުގެ ވީޑިއޯ އޮން ޑިމާންޑުން "ގުޅުން" ބަލައިލެވޭނެ އެވެ. މި ފިލްމު ދައްކަން ހަމަޖެހިފައި ވަނީ އަންނަ ބުދަ ދުވަހު އެވެ. މި ފިލްމް ލިޔެ ޑައިރެކްޓް ކުރީ އައިޝަތު ފުއާދު ތައުފީގެވެ.\nމީޑިއާނެޓަށް އާ ކަސްޓަމަރުން ނުވަތަ ލޯކަލް ޕެކޭޖް ބޭނުންކުރާ ކަސްޓަމަރުން 150 ރުފިޔާއަށް އެމްއެސް ކޮމްބޯއަށް ސަބްސްކްރައިބް ކުރުމުން ލައިވް ޓީވީ ޗެނަލްތަކުގެ އިރުން ވީޑިއޯ އޮން ޑިމާންޑްގައި ހިމެނޭ ފިލްމް އަދި ސީރީސްތަށް ބަލައިލެވޭނެ އެވެ. އަދި ބޭސިކް ނުވަތަ ފެމިލީ ޕެކޭޖް މިހާރު ގެންގުޅޭ ފަރާތްތަކަށް 100 ރުފިޔާއިން އެމްއެސް ވީއޯޑީއަށް ސަބްސްކްރައިބް ކުރުމުން ބުދަ ދުވަހު ދައްކާ ގުޅުން ވެސް ބަލައިލެވޭނެ އެވެ. މީޑިއާނެޓްގެ 'ވޯންޓް އިޓް އޯލް' ޕެކޭޖް ބޭނުންކުރާ ކަސްޓަމަރުންނަށް 50ރ. އެމްއެސް ވީއޯޑީ އަށް ސަބްސްކްރައިބް ކުރެވޭނެ އެވެ.\nމިހާރު އެއްވެސް ދައްޗަކާ ނުލާ މީޑިއާނެޓު ވައިފައި ހޮޓްސްޕޮޓަށް ކަނެކްޓުކޮށްގެންވެސް މަލްޓިސްކްރީން ބަލާލެވޭނެ އެވެ.\nކުޑަ ސްކުރީނުން ނުބަލާ އެމްއެސްޓީވީ މެދުވެރިކޮށް ޔޫއެޗްޑީ ޓީވީ އިންވެސް ގުޅުން އަދި އެހެނިހެން ވީއޯޑީ ކޮންޓެންޓް އަދި ލައިވް ޗެނަލްތަށް ބަލައިލެވޭނެއެވެ. އެމްއެސްޓީވީ އެޕްލިކޭޝަން ގޫގްލް ޕްލޭސްޓޯރުން މިހާރު ޑައުންލޯޑް ކުރެވެން ހުންނާނެ ކަމަށް މީޑިއާނެޓުން މައުލޫމާތުދެ އެވެ.


ނަޝީދުއާއި މައުމޫނާ ދެބޭފުޅުން ގެ މަޝްވަރާ ކުރިއަށްދާކަމަށް ނަޝީދު އަނެއްކާވެސް ވިދާޅުވެއްޖެ. | Naares\n9 ފެބުރުއަރީ 2017\nކުރީގެ ދެ ރައީސުން ކަމުގައިވާ އަލްއުސްތާޛު މައުމޫނު ޢަބުދުލް ޤައްޔޫމާއި، އަލްފާޟިލް މުޙައްމަދު ނަޝީދުއާއި ދެބޭފުޅުންގެ މަޝްވަރާތައް އަދިވެސް ކުރިއަށްދާކަމަށް ރައީސް ނަޝީދު އަނެއްކާވެސް ވިދާޅުވެއްޖެއެވެ. މީގެ ކުރިންވެސް މިދެބޭފުޅުން ރާއްޖޭގެ ހާލަތާ މެދު މަޝްވަރާ ކުރައްވާކަމަށް ނަޝީދުވަނީ ވިދާޅުވެފައެވެ. އެހެންނަމަވެސް މައުމޫން މިކަން ދޮގުކުރައްވައެވެ.\nރައިސް ނަޝީދު މިހެން ވިދާޅުވެފައިވަނީ ސްރީލަންކާގެ ކޮލޮމްބޯގައި މިއަދު ހެނދުނު ނޫސްވެރިންނާ އެކު ބޭއްވި ބައްދަލުވުމެއްގައި ނޫސްވެރިއަކު ދެންނެވި ސުވާލަކަށް ޖަވާބު ދެއްވަމުންނެވެ.\nމިދެބޭފުޅުން ގެ މަޝްވަރާތައް ކުރައްވާކަމަށް ނަޝީދު ވިދާޅުވާ ވާހަކަފުޅު މައުމޫނު ދޮގުނުކުރައްވާނެކަމަށްވެސް މިއަދު ނަޝީދު ވިދާޅުވިކަމަށް ވެއެވެ. އެގޮތުން ނަޝީދު ވިދާޅުވިކަމަށް ބައެއް ނޫސްތަކުގައިވަނީ ރައީސް ނަޝީދާ އެކު މަޝްވަރާ ނުކުރައްވަމެކޭ ރައީސް މައުމޫން ސީދާ ވިދާޅުވެފައި އޮތް ތަނެއް އެމަނިކުފާނަށް ފެނިވަޑައިގެންފައި ނުވާ ކަމަށެވެ.\nމިނޫނަސް ރައީސް މައުމޫނާއި، ރައީސް ނަޝީދާ ދެބޭފުޅުންގެ ދެމެދުގައި އޮންނަ ގުޅުމާ ގުޅޭގޮތުން ބޭރުގެ މީޑިއާގައިވެސް ތަފާތު ވާހަކަތައް ފެތުރިފައިވެއެވެ. އެގޮތުން ރައީސް ނަޝީދާއި އިދިކޮޅު ހަރަކާތަށް މައުމޫން އެއްބާރުލުން ދެއްވާނީ 100،000 ޑޮލަރު ދެއްވުމުން ކަމަށް މައުމޫން ވިދާޅުވި ކަމަށާއި، އޭގެ ތެރެއިން 50،000 ޑޮލަރު މައުމޫނަށް ލިބިވަޑައިގެންފައިވާ ކަމަށް، “އިތުބާރުހުރި ފަރާތްތަކާ” ހަވާލާދީ އަލްޖަޒީރާގައި ކުރި ރިޕޯޓެއް، ރައީސް މައުމޫނާއި ރައީސް ނަޝީދުވެސް ވަނީ ދޮގުކުރައްވައިފައެވެ.\nނަޝީދު ނޫސްވެރިންނާ ވާހަކަ ދައްކަވަމުން މިވާހަކަ ތައް ވިދާޅުވިއިރު ކުރީގެ ހޯމް މިނިސްޓަރ އުމަރު ނަޞީރުވެސް މިހާރުވަނީ ލަންޑަނަށް ވަޑައިގެން އިދިކޮޅު އިއްތިހާދާ ގުޅިވަޑައިގެންފާކަމަށް ވަނީ ޚަބަރު ފެތުރިފައެވެ.\nޓެގްތައް: ރައީސް ނަޝީދުމައުމޫން


02 ޑިސެމްބަރ 2021\nމޯލްޑިވްސް ކަރެކްޝަނަލް ސަރވިސްއާއި ޔޫއެންއޯޑީސީގެ މެރިޓައިމް ކްރައިމް އޮފިސް ގުޅިގެން ޕްރިޒަން އޮފިސަރުންނަށް ހިންގި “ޓްރޭނިންގ އޮން ސޭފްޓީ، ސެކިއުރިޓީ އެންޑް އިންސިޑެންޓް މެނޭޖްމަންޓް ފޮރ ކަރެކްޝަންސް އޮފިސަރސް” ޕްރޮގްރާމް ނިމުމުގެ ރަސްމިއްޔާތު މިއަދު މާފުށީ ޖަލުގައި ބާއްވައިފިއެވެ.\nމި ރަސްމިއްޔާތުގައި ބައިވެރިންނަށް ސެޓްފިކެޓް ހަވާލުކޮށްދެއްވީ ޑެޕިއުޓީ ކޮމިޝަނަރ އޮފް ޕްރިޒަންސް އާއި ޔޫއެންއޯޑީސީގެ ޕްރިޒަން އެކްސްޕަރޓް އެލިއުދް އޮޕިލޯއެވެ.\nޕްރިޒަން އޮފިސަރުން ތަރައްޤީކޮށް، މަސައްކަތުގެ ފެންވަރު ރަނގަޅުކޮށް ޤާބިލް ބަޔަކަށް ބިނާކުރުމުގެ އަމާޒުގައި ކުރިއަށް ގެންދިޔަ މި ތަމްރީން ޕްރޮގްރާމްގައި އެކި ޖަލުތަކުން 14 އޮފިސަރުން ވަނީ ބައިވެރިވެފައެވެ.\nމި ތަމްރީން ޕްރޮގްރާމް ކުރިއަށް ގެންގޮސްގައިވަނީ 28 ނޮވެމްބަރ 2021 ން 02 ޑިސެމްބަރ 2021 ށެވެ. މި ޓްރޭނިންގ ޕްރޮގްރާމްގެ ބައިވެރިންނަށް ކިޔަވައިދެއްވީ ޔޫއެންއޯޑީސީގެ ޕްރިޒަން އެކްސްޕަރޓް އެލިއުދް އޮޕިލޯއެވެ.\nމި ޕްރޮގްރާމްގައި ޕްރިޒަން ސެކިއުރިޓީ، ޑައިނަމިކް ސެކިއުރިޓީ، އެސްކޯޓް ޕްރޮސީޖަރސް، ސަރޗް ޕީޕަލް އެންޑް ޕްރޮޕަރޓީސް ފަދަ މޮޑިއުލްސް ބައިވެރިންނަށް ވަނީ ކިޔަވާދީފައެވެ.


Dhuvaathah alun balanee , Adeeb ge bandhah 15 dhuvas\nދައުވާތައް އަލުން ބަލަނީ، އަދީބުގެ ބަންދަށް 15 ދުވަސް\nކުރީގެ ނާއިބު ރައީސް އަހުމަދު އަދީބު\nކުރީގެ ނައިބު ރައީސް އަހުމަދު އަދީބު އަބުދުލް ގަފޫރުގެ މައްޗަށް ދައުލަތުން ހުށަހެޅި، އެމްއެމްޕީއާރުސީގެ ކޮރަޕްޝަނާބެހޭ ހަތް ދައުވާ އަލުން ބެލުމަށް ކްރިމިނަލް ކޯޓުގެ މައްޗަށް ހައި ކޯޓުން އަމުރު ކުރުމާއެކު އަދީބުގެ ބަންދަށް 15 ދުވަސް ދީފި އެވެ. ކޯޓުން މި މުއްދަތު ދީފައި ވަނީ އަދީބު ރިމާންޑް ޖަލެއްގައި ބެހެއްޓުމަށެވެ.\nހައިކޯޓުން މިއަދު ނިންމީ ހިޔާނާތާ ގުޅިގެން އަދީބަށް ދައުލަތުން އުފުލާފައިވާ ހަތް ދައުވާއެއް ކްރިމިނަލް ކޯޓުން ބާތިލް ކޮށްފައިވަނީ ރަނގަޅު އިޖުރާއަތްތަކެއްގެ މައްޗަށް ނޫން ކަމަށެވެ. އަދި ކްރިމިނަލް ކޯޓުގައި އެ ދައުވާތަކުގެ ޝަރީއަތް އަލުން ފެށުމަށެވެ.\nއަދީބުގެ މައްޗަށް ކްރިމިނަލް ކޯޓުގައި ދައުލަތުން އުފުލާފައި އޮއްވާ ބޭރުކޮށްލީ ހިޔާނާތް ވުމުގައި ބައިވެރިވުމުގެ ދެ ދައުވާ އަކާއި މަގާމުގެ ނުފޫޒު ބޭނުން ކުރައްވައިގެން ނާޖާއިޒު ފައިދާ ހޯދައިދިނުމުގެ ދައުވާއަކާއި ރަސްމީ ހައިސިއްޔަތު ނަހަމަ ގޮތުގައި ބޭނުން ކުރައްވެއްވުމުގެ ދައުވާއަކާއި މަނީ ލޯންޑްރިންގެ ދެ ދައުވާއަކާއި މަގާމުގެ ނުފޫޒު ބޭނުން ކޮށްގެން ނާޖާއިޒު ފައިދާއެއް ހޯދުމުގެ ދައުވާއެކެވެ.\nކްރިމިނަލް ކޯޓުން އެ ދައުވާތައް ބޭރުކޮށްލާފައި ވަނީ މިދިއަ ޖުލައި މަހުގެ 14 ވަނަ ދުވަހު އެވެ. ފަހުން އެކަމާ ހިތްހަމަ. ނުޖެހޭތީ ދައުލަތުން ވަނީ އެ މައްސަލަ މަތީކޯޓުގައި އިސްތިއުނާފު ކޮށްފަ އެވެ. ހަތް ދައުވާ ބޭރުކޮށްލީ ގާޒީ އިސްމާއީލް ރަޝީދެވެ. އެ ނިންމުން އައުނާއެކު އޭނާގެ ސުލޫކީ މައްސަލައެއް ބަލަން ފަށައި އޭނާ ސަސްޕެންޑްކޮށްފަ އެވެ.\nމިއަދު ހައިކޯޓުގައި ބޭއްވި އަޑުއެހުމުގައި ފަނޑިޔާރު ވަނީ މި ދައުވާތަކާމެދު ގޮތެއް ނިމެންދެން އަދީބު 15 ދުވަހަށް ރިމާންޑް ޖަލެއްގައި ބަންދުގައި ބެހެއްޓުމަށް އަމުރުކޮށްފަ އެވެ.\nމިއަދު ބޭއްްވި ޝަރީއަތުގައި އަދީބު ރިމާންޑް ޖަލެއްގައި ބަންދު ކުރުމަށް އަމުރު ކުރި އިރު އިސްތިއުނާފް މައްސަލައާއި މެދު ގޮތެއް ނިމެންދެން އޭނާ މިހާރުވެސް ހުންނެވީ ޖަލުގައި ބަންދުކޮށްފަ އެވެ.\nއަދީބާއެކު، އިއުތިރާފު އެއްބަސްވުމަކަށް ވާސިލްވުމަށް ފަހު ދައުލަތުން މަނީ ލޯންޑްރިން ހިމެނޭ ގޮތަށް ހަތް ދައުވާއެއް އަދީބުގެ މައްޗަށް އުފުލިއެވެ. ނަމަވެސް އެ ދައުވާތަކުގެ އިބްތިދާއީ އަޑުއެހުންތައް ވެސް ކުރިއަށް ނުގެންގޮސް ކުރިމިނަލް ކޯޓުން މައްސަލަ ބާތިލްކުރީ އެވެ. ގާޒީ އިސްމާއިލް ރަޝީދުގެ އެ ހަތް ދައުވާ އަނބުރާ ފޮނުވާލީ، އިއުތިރާފު އެއްބަސްވުން ސައްހަ ނޫން ކަމަށް ވިދާޅުވެއެވެ. އެއްބަސްވުން ސައްހަކަމާމެދު އަދީބު ވެސް އަދި ދައުލަތުން ވެސް ސުވާލު އުފައްދައި އެއްވެސް ހުށަހަޅުމެއް ހުށަހަޅާފައެއް ނުވެ އެވެ. ނަމަވެސް އެކަން ބެއްލެވީ ގާޒީ އިސްމާއިލް ރަޝީދު އަމިއްލަ އިސްނެގުމަށެވެ.\nހައިކޯޓުން މި މައްސަލައިގައި މީގެ ކުރިން ބޭއްވި ޝަރީއަތުގެ މަޖިލީހުގައި، ވާހަކަ ދައްކަވަމުން ދައުލަތުގެ ވަކީލާ ވިދާޅުވީ ކުށަށް އިއުތިރާފްވުމާއި ތަހުގީގަށް އެއްބާރުލުން ދޭނެ ކަމަށް ދައުލަތާއި އަދީބާއި ދެމެދު އެއްބަސްވުމެއް ނެހެދޭނެ ކަމަށާއި އެފަދަ އެއްބަސްވުން ހެދޭނެ ކަމަށް ކްރިމިނަލް ކޯޓުން ނިންމާފައި ވަނީ ގާނޫނާއި ހިލާފަށް ކަމަށެވެ. އަދި އަދީބާއެކު ދައުލަތުން ހެދި އެއްބަސްވުމަކީ އަދީބު ޖަލުގައި ހުންނަވަނިކޮށް ބޭސްފަރުވާއަށް ރާއްޖެއިން ބޭރަށް ފޮނުވާނެ ކަމަށް ޝަރުތުކޮށް ހަދާފައިވާ އެއްބަސްވުމެއް ކަމަށާއި މިއީވެސް އޭނާ އާއެކު ވެފައިވާ އެއްބަސްވުން ގޯސް ކަމަށް ކްރިމިނަލް ކޯޓުން ނިންމި ސަބަބެއް ކަމަށް ވެސް ދައުލަތުގެ ވަކީލާ ވިދާޅުވި އެވެ. އަދި އަދީބުގެ ފަރާތުންވެސް އެދިފައި ވަނީ މައްސަލަ އަލުން ކުރިމިނަލް ކޯޓުން ބަލަން އަމުރުކޮށް ދިނުމަށެވެ.\nމިއަދު މި މައްސަލައިގެ ހުކުމް އިއްވުމުގެ ޝަރީއަތުގައި ފަނޑިޔާރުންގެ ބެންޗު ބެލެހެއްޓެވީ ފަނޑިޔާރު ހުސައިން ނިޔާޒެވެ.\nފަނޑިޔާރު ނިޔާޒު ވިދާޅުވީ ގާޒީ އަމިއްލައަށް އިސް ނަންގަވައިގެން އެއްބަސްވުމަށް ގޮތެއް ނިންމެވީ ސައްހަ ނޫން އިޖުރާއަތެއްގެ މައްޗަށް ކަމަށާއި އެއީ އެކަން ކުރަން ގާނޫނުގައި ބުނާ ގޮތެއް ވެސް ނޫން ކަމަށެވެ. ދައުލަތުން މި މައްސަލާގައި ހުށަހަޅާފައިވާ ހުރިހާ ނުކުތާއެއްގެ މައްޗަށް މިއަދު ގޮތް ނިންމާފައި ނުވި ނަމަވެސް ފަނޑިޔާރު ވިދާޅުވީ އެއްބަސްވުމުގެ ސައްހަ ކަމާމެދު ހުށަހަޅާފައިވާ ނުކުތާއަށް ގޮތް ނިންމެވުމުން އެހެން ކަންކަމަށް ވެސް ޖަވާބު ލިބިގެންދާނެ ކަމަށެެވެ.\n"ޖިނާއީ އިޖުރާއަތުގެ ދަށުން ދައުލަތާއި ދައުވާ ލިބޭ މީހާއާ ދެމެދު ހަދައި އިއުތިރާފު އެއްބަސްވުމުގެ ސައްހަކަން ބެލުމަކީ އެއީ ގާޒީއިން ކުރައްވަން ޖެހޭ ކަމެއް ނޫން. އެފަދަ އެއްބަސްވުމެއް ހުށަހަޅައިފިނަމަ ދައުވާ ލިބޭ ފަރާތަށް ފުރުސަތު ދޭން ޖެހޭނީ އެ އެއްބަސްވުމާ އެއްގޮތަށް އިއުތިރާފުވަންތޯ ނުވަތަ ނޫންތޯ ކަމަށް ބުނުމުގެ ފުރުސަތު. ސައްހަ އިއުތިރާފު އެއްބަސްވުމެއް އޮންނަ ހާލަތުގައި ވެސް ދައުވާ ލިބޭ މީހާ އިއުތިރާފުން ރުޖޫއަވާން ބޭނުންވާނަމަ އެ ހައްގު ދޭން ޖެހޭނެ. އަދި އެ އެއްބަސްވުން ބަލައިނުގަތުމަށް ވެސް ގާޒީއަށް ނިންމެވިދާނެ." ހުކުމް އިއްވަވަމުން ފަނޑިޔާރު ނިޔާޒް ވިދާޅުވި އެވެ.\nގާނޫނުގައި ބުނާ އެ ފުރުސަތުތައް ދިނުމުގެ ބަދަލުގައި އެއްބަސްވުން ސައްހަތޯ ނުވަތަ ނޫންތޯ ކަމާމެދު ބަހުސް ކުރުމަކީ ފޫނެއް ފަޔަށް ފެން ފުރުން ކަހަލަ ކަމެއް ކަމަށް ވެސް ފަނޑިޔާރު ނިޔާޒު ވިދާޅުވިއެވެ. އަދި އެއީ ގާނޫނީ ބޭނުމެއް ނެތް ބޭކާރު ކަމެއް ކަމަށް ވިދާޅުވިއެވެ. އިއުތިރާފް ނުވަތަ ރުޖޫއަ ކުރުމުގެ ފުރުސަތެއް ދިނުމެއްނެތި އެއްބަސްވުން ބާތިލު ކުރުމަށް ކޯޓުން ނިންމެވި ނިންމެވުމަކީ ގާނޫނީ ހުއްޖަތެއް ނޫން ކަމަށާއި ހަތް ދައުވާއެއް ބޭރު ކޮށްފައިވަނީ ގޯސްކޮށް ކަމަށް ފަނޑިޔާރު ވަނީ ވިދާޅުވެފަ އެވެ. އެހެން ކަމުން އަލުން މި މައްސަލައިގެ އިބްތިދާއީ އަޑުއެހުމުން ފެށިގެން ޝަރީއަތްތަށް ކުރިއަށް ގެންދިޔުމަށް ކްރިމިނަލް ކޯޓުގެ މައްޗަށް ވަނީ އަމުރުކޮށްފަ އެވެ.\nއަދީބުގެ ބަންދަށް އިތުރު 15 ދުވަސް ޖެހުމަށްފަހު ހައި ކޯޓުން ބުނީ މި 15 ދުވަސްތެރޭގައި އޭނާގެ ބަންދާމެދު ކުރިމިނަލް ކޯޓުން އަލުން ގޮތެއް ނިންމަން ޖެހޭނެ ކަމަށެވެ.\nއަދީބުގެ މައްޗަށް މީގެ ކުރިން އެމްއެމްޕީއާރްސީގެ ކޮރަޕްޝަންގެ މައްސަލައެއް ސާބިތުވި އެވެ. އެއީ މާބިންހުރާގެ މައްސަލަ އެވެ. އެ މައްސަލާގައި ކުރިމިނަލް ކޯޓުން އިއްވާފައި އޮތް 10 އަހަރުގެ ޖަލު ހުކުމް ބާތިލްކޮށް ހައިކޯޓުން އެންގީ މައްސަލަ އަލުން ކުރިމިނަލް ކޯޓުން ބެލުމަށެވެ. އެއީ އެ މައްސަލާގެ ތަހުގީގު ކުރިއަށް ގެންގޮސްފައި ވަނީ މިނިވަންކަމާއެކު ނޫން ކަމަށް ހައިކޯޓުން ކަނޑައެޅުމަށްފަހު އެވެ. އެ މައްސަލަ ޕީޖީ ސުޕްރީމް ކޯޓުގައި އިސްތިއުނާފުކުރި އެވެ. ނަމަވެސް އަދީބާއެކު އެއްބާރުލުންދިނުމުގެ އެއްބަސްވުމަކަށް ގޮސް އޭގައި ޝަރުތެއްގެ ގޮތުގައި އެ މައްސަލަ ސުޕްރީމް ކޯޓުން ނެގުމަށް ޕީޖީ އެއްބަސްވެ، އެކަން އެގޮތަށް ކުރި އެވެ. އޭގެ ފަހުން ކުރިމިނަލް ކޯޓުން ވަނީ މާބިންހުރާ މައްސަލާގެ ތަހުގީގު ގޯސްކަމަށް ހައިކޯޓުން ނިންމާފައިވާތީ، އެ މައްސަލަ އަލުން ނުބެލުމަށް ނިންމާފަ އެވެ. އަދި ދެން އަދީބުގެ މައްޗަށް ހުރި ދައުވާތައް ވެސް އަނބުރާ ފޮނުވާލި އެވެ.\nކުރީގެ ނައިބު ރައީސް އަހުމަދު އަދީބު ހައިކޯޓް\nއަދީބު 20 އަހަރަށް ޖަލަށް، ދެ މިލިއަންގެ ޖޫރިމަނާ\n20 އަހަރުގެ ޖަލު ހުކުމާއި ޖޫރިމަނާއަށް އަދީބު އެއްބަސް\nދައުވާތަކަށް އަދީބު އިއުތިރާފްވެއްޖެ\nއަދީބުގެ ދައުވާތައް މިއަދު އަލުން ފަށަނީ\nދިރިއުޅުން ބަދަލުކޮށްލައި ދިނީ ވެމްކޯ!\nވެހިކަލްތައް ރީރެޖިސްޓްރީކޮށް ބޯޑު ޒަމާނީ ކުރަނީ\nކާފިއު ވަގުތު 11 އިން ފަތިހު ހަތަރަކަށް\nޕީސީއޯއެސް: މި ވާހަކަ ދައްކަން ލަސް!


Qudus garaarah thaaeedhu kuri gaumuthakah dhey ehee America in kandaalanee | Mihaaru\nގުދުސް ގަރާރަށް ތާއީދުކުރި ގައުމުތަކަށް ދޭ އެހީ އެމެރިކާ އިން ކަނޑާލަނީ\n21 ޑިސެމްބަރ 2017 - 07:26 14 comments\nގުދުސަކީ އިޒްރޭލުގެ ވެރިރަށް ކަމަށް އެމެރިކާ އިން އިއުތިރާފްވުމުން އެކަމާ ދެކޮޅަށް އދ.ގެ ސަލާމަތީ މަޖިލީހަށް ގަރާރެއް ހުށަހަޅައި އެ ގަރާރަށް ތާއީދުކުރި ގައުމުތަކަށް، އެމެރިކާ އިން ދެމުން އައި މާލީ އެހީ ކަނޑައިލާނެ ކަމަށް އެމެރިކާގެ ރައީސް ޑޮނަލްޑް ޓްރަމްޕު އިންޒާރު ކުރައްވައިފި އެވެ.\nބައިނަލްއަގުވާމީ މުޖްތަމައާ ދެކޮޅަށް، ގުދުސަކީ އިޒްރޭލުގެ ވެރިރަށް ކަމަށް ރަސްމީކޮށް އިއުތިރާފްވެ އިޒްރޭލުގައި ހުންނަ އެމެރިކާގެ އެމްބަސީ ގުދުސަށް ބަދަލުކުރުމަށް ނިންމި ކަން ރައީސް ޓްރަމަޕު އިއުލާން ކުރެއްވީ މި މަހުގެ6ވަނަ ދުވަހު އެވެ. ޓްރަމްޕުގެ އެ ނިންމެވުމަކީ ބާތިލު ނިންމެވުމެއް ކަމަށް ބަޔާންކުރާ ގަރާރެއް، މިދިޔަ ހޯމަ ދުވަހު މިސްރުން އދ.ގެ ސަލާމަތީ މަޖިލީހަށް ހުށަހެޅުމުން އެމެރިކާ ވަނީ އެ ގަރާރު ވީޓޯ ކޮށްފަ އެވެ.\n"އެމީހުން އަހަރެމެންގެ އަތުން އެތައް ސަތޭކަ މިލިއަން ޑޮލަރެއް އަދި އެތައް ބިލިއަން ޑޮލަރެއް ވެސް އެބަ ނަގާ. އެ ހުރިހާ ފައިސާއެއް ނަގާފައި ވޯޓު ވެސް މި ދެނީ އަހަރެމެންނާ ދެކޮޅަށް،" ވައިޓް ހައުސްގައި އިއްޔެ ނޫސްވެރިންނާ ވާހަކަ ދައްކަވަމުން ޓްރަމްޕު ވިދާޅުވި އެވެ.\n"އަހަރެމެންނާ ދެކޮޅަށް ވޯޓު ދޭން އެމީހުން ބައިތިއްބާ. އަހަރެމެންނަށް ވަރަށް ގިނަ ފައިސާ ސަލާމަތް ކުރެވޭނެ. އަހަރެމެންގެ ފަރުވާލެއް ނެތް."\nމިދިޔަ ހޯމަ ދުވަހު އދ.ގެ ސަލާމަތީ މަޖިލީހުގައި އދ.ގެ ސަފީރު ނިކީ ހާލޭ، ގުދުސްގެ ގަރާރު ވީޓޯ ކުރަނީ. އޭއެފްޕީ\nޓްރަމްޕު މި މޭރުމުން ގައުމުތަކަށް މި އިންޒާރު ދެއްވީ، ސަލާމަތީ މަޖިލީހުގައި ގުދުސްގެ ގަރާރު ފެއިލް ކޮށްލުމުން، އެ މައްސަލައިގައި އދ.ގެ އާންމު މަޖިލީހުގެ ކުއްލި ބައްދަލުވުމެއް މިއަދު ބާއްވަން ތާވަލު ކޮށްފައި ވަނިކޮށެވެ. މިއަދުގެ ބައްދަލުވުމަށް އެ ގަރާރު އަލުން ހުށަހަޅަން ވަނީ ނިންމައިފަ އެވެ.\nގުދުސާ ބެހޭ ގޮތުން މިސްރުން ސަލާމަތީ މަޖިލީހަށް ހުށަހެޅި ގަރާރުގައި އެމެރިކާގެ ނަމެއް އަދި ޓްރަމްޕުގެ ނަމެއް ވެސް ބަޔާން ކޮށްފައެއް ނުވެ އެވެ. އެ ގަރާރުގައި ބުނެފައި އޮންނަނީ، ގުދުސާ ބެހޭ ގޮތުން ނިންމުމަކީ ބާތިލު ނިންމުމެއް ކަމަށާއި އެ ނިންމުން އަނބުރާ ގެންދަންޖެހޭނެ ކަމަށެވެ.\nއެ ގަރާރާ ބެހޭ ގޮތުން ސަލާމަތީ މަޖިލީހުގައި ކުރި ބަހުސްގައި ވެސް އެމެރިކާގެ ސަފީރު ނިކީ ހޭލީ ވަނީ، އެމެރިކާގެ ނިންމުމާ ދެކޮޅަށް ވޯޓުދޭ ގައުމުތައް އެމެރިކާ އިން ފާހަގަކުރާނެ ކަމަށް ވިދާޅުވެ އިންޒާރު ދެއްވައިފަ އެވެ.\nމެދުއިރުމަތީގެ މައްސަލަ ދިރާސާ ކުރާ މީހުން ބުނާ ގޮތުގައި ޑިިޕްލޮމަސީ އާއި މަޝްވަރާގެ އުސޫލުން ކަންތައް ހައްލު ކުރުމުގެ ބަދަލުގައި އެމެރިކާ ބޭނުންވަނީ މުލައްދަނޑީގެ ބާރުގައި ގައުމުތައް ލައްވައި އެމެރިކާ އަށް ތާއީދު ކުރުވާށެވެ. އެމެރިކާ ދެކޭ ގޮތުގައި ގުދުސަކީ އިޒްރޭލުގެ ވެރިރަށް ކަމަށް ކަނޑައަޅައި، އެމެރިކާ އެމްބަސީ ގުދުސަށް ބަދަލުކުރުމަކީ އެމެރިކާގެ ސިޔާދަތީ ހައްގެކެވެ.\nމަސްޖިދުލް އަގްސާ އާއި ރަން ގުއްބު ލާފައި ހުންނަ މަސްޖިދު ގުއްބަތުއް ޞަޚްރާ ފެންނަ ގޮތަށް ނަގާފައިވާ އިރުމަތީ ގުދުސްގެ ފޮޓޯއެއް.\nނަމަވެސް އދ.ގެ ގިނަ ގައުމުތައް އެ ގޮތް ގަބޫލެއް ނުކުރެ އެވެ. އެމެރިކާގެ އެންމެ ގާތް އެކުވެރިން ވެސް އެމެރިކާގެ އެ ނިންމުން ބަލައެއް ނުގަނެ އެވެ.\nއިޒްރޭލުން ފަލަސްތީނުގެ ބިންތައް ފޭރިގަނެ އިރުމަތީ ގުދުސް އަޅުވެތި ކުރީ 1967 ވަނަ އަހަރު ކުރި ހަނގުރާމައިގެ ތެރޭގަ އެވެ. އެ ބިން އަޅުވެތި ކުރުމަށް ފަހު އިޒްރޭލުން ދައުވާ ކުރަމުން އަންނަނީ މުޅި ގުދުސަކީ އިޒްރޭލުގެ ވެރިރަށް ކަމުގަ އެވެ.\nނަމަވެސް އިޒްރޭލުގެ އެ ނިންމުމަކީ ބާތިލު ނިންމުމެއް ކަމަށް ކަނޑައަޅައި އިރުމަތީ ގުދުސުން އިޒްރޭލު ސިފައިން ފޭބުމަށް ގޮވާލައި އދ.ގެ ސަލާމަތީ މަޖިލީހުން މީގެ ކުރިން ވަނީ އެތައް ގަރާރެއް ފާސް ކޮށްފަ އެވެ. ނަމަވެސް އެމެރިކާގެ ތާއީދާއި މަދަދާ އެކު، އިޒްރޭލުން ދަނީ އެ ގަރާރުތަކަށް ފާޅުގައި ދެކޮޅު ހަދަމުންނެވެ.\nއިތުރު ލިޔުންތައް އ.ދ. އިޒްރޭލް އދ ސަލާމަތީ މަޖިލިސް އެމެރިކާ


Nidhan Undhagooveytha? Miothy Hallu! - Vaguthu\nނިދަން އުނދަގޫވޭތަ؟ މިއޮތީ ހައްލު!\nދުވާލު ހަތަރުދަމު ބުރަ މަސައްކަތް ކޮށްފައި ގެޔަށް އައިސް ކޮންމެ މީހަކުވެސް ބޭނުންވާނީ ހަމަ ނިދި ހޯދުމަށެވެ. ނަމަވެސް ބައެއް ފަހަރު ކިތަންމެ ވަރުބަލިވި ނަމަވެސް ނިދޭގޮތް ނުވެއެވެ. ފަހަރުގައި އެއީ މާ ގިނައިން ކޮފީ ބުއިމުން ނުވަތަ އެނާޖީ ޑްރިންކު ބުއިމުން ދިމާވާ ކަމެއް ކަމަށްވެސް ވެދާނެއެވެ. އަނެއްބައި ފަހަރު އެއީ މާ ބޮޑަށް ކަމަކާ ފިކުރު ބޮޑުވުމުން ދިމާވާ ކަމަކަށްވުމުގެ ފުރުސަތުވެސް އޮވެއެވެ.\nއެފަދަ ހާލެއްގައި އަވަހަށް އަމިއްލަ ނަފްސު ނިދީގެ ތެރެއަށް ޣަރަގު ކުރަން ކޮންމެ މީހަކުވެސް ބޭނުންވާނެއެވެ. އެހެން ކަމުން އަވަހަށް ނިދޭނެ ގޮތްތައް ހޯދުމަށް ސައިންސުވެރިން ވަނީ ދިރާސާތައް ކޮށްފައެވެ. ތިރީގައި މިވަނީ ސައިންސުވެގެ ހޯދުންތަކުން މިކަމަށް އޮތް ހައްލެވެ.\nފައިތިލަ މަތީގައި ރަޖާ އެޅުން\nފައިތިލަ ފިނިން ރައްކާތެރިކުރުމަށް ބޭނުންވުމަކީ ނިދަން ވެއްޖެ ކަމުގެ ސިގްނަލް ސިކުނޑިއަށް ދައުރުވާ ކަމެކެވެ. އެއާއެކު ސިކުނޑިން ނިދުމަށް ބޭނުންވާ ކަންތައް ކުރިއަށް ދާނެއެވެ. ރަޖާއެއް ނެތް ނަމަ ފައިތިލައިގައި އިސްޓާކީނެއް ލެއްވިޔަސް އެންމެ ރަނގަޅެވެ.\nނިދުމުގެ ކުރިން ކިރުތައްޓެއް ބުއިމަކީވެސް ނިދުމަށް ފަސޭހަވެގެންދާ ކަމެއް ކަމަށް ދިރާސާތަކުން ދައްކައެވެ. ކިރު ނުބޮވޭ މީހެއް ނަމަ ސޯއި މިލްކް ނުވަތަ އަލްމޮންޑް މިލްކް ބޮވިދާނެއެވެ.\nނުނިދަން ނިންމައި ހޭލައި އޮތުން\nސައިކޮލޮޖިސްޓުން ބުނާގޮތުގައި ނުނިދޭ ނަމަ ނުނިދަން ނިންމައި ލޯ ހުޅުވައިގެން އޮތުމުން މީހާގެ ހާސްކަން ގެއްލި އޭނާއަށް ނިދުމަށް ފަސޭހަވެގެން ދާނެއެވެ. އަދި ލޯ މަރައިގެން އޮތުމަށްވުރެ ލޯ ހުޅުވައިގެން އޮތުމުންވެސް ނިދުމަށް ފަސޭހަވާ ކަމަށް ދިރާސާތަކުން ދައްކައެވެ.\nއުފާވެރި ކަމެއް ހިތަށް ގެނައުން\nސައިންސުވެރިން ބުނާ ގޮތުގައި ނިދަން އޮންނަ އިރު ތިމާ އެންމެ ހިތްހަމަ ޖެހޭ ކަންކަން ހިތައް ގެނައުމުން މީހާގެ ހާސްކަން ގެއްލި ނިދުމަށް އިތުރަށް ފަސޭހަވެގެން ދެއެވެ.


Covid-19: Ithuru Fiyavalhu Thakeh Alhany!\nމިނިސްޓަރު ނަސީމް ޕްރެސްގައި ވާހަކަފުޅު ދައްކަވަނީ-- ފޮޓޯ: ރައީސް އޮފީސް\nކޮވިޑް-19: އިތުރު ފިޔަވަޅުތަކެއް އެޅުމަށް މަޝްވަރާ ކުރަން ނިންމައިފި!\n15 ޖެނުއަރީ 2022 - 12:24:04\nރާއްޖޭގައި އަނެއްކާވެސް ކޮވިޑް-19 ގެ ބަލިމަޑުކަން ހަލުވި ކަމާއިއެކު ފެތުރެން ފަށާފައި ވުމުން، ރައްކާތެރި ކަމުގެ އިތުރު ފިޔަވަޅުތައް އެޅުމަށް މަޝްވަރާ ކުރަން ނިންމައިފި އެވެ.\nރާއްޖެއިން ކޮވިޑް ކޭސްތައް ގިނަ ވާން ފެށުމުން ދަތުރުކުރުމުގައި 72 ގަނޑިއިރުގެ ޕީސީއާރް ނެގަޓިވް ޓެސްޓެއް އޮވެގެން ނޫނީ ދަތުރު ނުކުރެވޭ ގޮތަށާއި، 50 އަށްވުރެ ގިނަ މީހުން އެއްވެ އުޅުން މަނާކުރުމުގެ އިތުރުން ރާއްޖޭގެ ހުރިހާ ހިސާބެއްގައި މިހާރު އޮތީ މާސްކު އެޅުން މަޖްބޫރުކޮށް ފިޔަވަޅުތަކެއް ވަރުގަދަކޮށްފައެވެ.\nރާއްޖޭގެ އޮންލައިން ނޫހަކަށް ހެލްތު މިނިސްޓަރު އަހުމަދު ނަސީމް މައުލޫމާތު ދެއްވަމުން ވިދާޅުވީ، ބަލީގެ ނުރައްކާ އަނެއްކާވެސް ބޮޑުވެފައި މިވާ ދަނޑިވަޅުގައި ރައްކާތެރި ކަމުގެ ގޮތުން އިތުރު ފިޔަވަޅުތައް އެޅުމާއި ގުޅޭ ގޮތުން މާދަމާ އަނެއްކާވެސް ބައްދަލުވުމެއް ބާއްވަން ނިންމަވާފައި ވާކަމަށެވެ. އަދި މިނިސްޓްރީން އަމަލު ކުރަމުން ގެންދާނީ، ޑޮކްޓަރުންގެ ލަފާގެ މަތިން ކަމަށްވެސް މިނިސްޓަރު ވަނީ ވިދާޅުވެފައެވެ.\nމީގެ އިތުރުން މިނިސްޓަރު ވިދާޅުވީ، ބަލި ޖެހޭ މީހުންގެ އަދަދު މާލޭގައި އިތުރުވަމުން ދިޔަ ނަމަވެސް އަދި މާލޭގައި ކާފިއު ހިންގުމާއި ގުޅޭ ގޮތުން ގޮތެއް ނިންމަވާފައި ނުވާކަމަށެވެ. އެހެން ނަމަވެސް ހުރިހާ ފަރާތްތަކުންވެސް ފަރުދީ ޒިންމާ ފުރިހަމައަށް ނެގުމަށް މިނިސްޓަރު ވަނި އިލްތިމާސް ކުރައްވާފައެވެ.\n2022 ވަނަ އަހަރު ފެށުނު ފަހުން ރާއްޖޭގައި ކޮވިޑް-19 އަށް ޕޮޒިޓިވްވާ މީހުންގެ އަދަދުތައް އަންނަނީ އިންތިހާ ދަރަޖައަށް އިތުރު ވަމުންނެވެ. އެގޮތުން ބަލި މިހާ ގިނަ އަދަދަކަށް ފެތުރެމުން ދަނީ، ކޮވިޑް-19 ގެ ވޭރިއަންޓެއް ކަމަށްވާ "އޮމިކްރޮން" ގެ ސަބަބުން ކަމަށް އެޗްޕީއޭއިން މީގެ ކުރިން ބޭއްވި ނޫސްވެރިންގެ ބައްދަލުވުމެއްގައި ވަނީ ބުނެފައެވެ.\nއަދި ކުރިއަށް ހުރި ދުވަސްތަކުގައި މިއަދަދުތައް އިތުރުވެގެން ދާނެ ކަމަށް އެޗްޕީއޭއިން ވަނީ ބުނެފައެވެ. އަދި މިކަމަށް ފުރިހަމައަށް ތައްޔާރަށް ތިބި ކަމަށްވެސް އެއިދާރާއިން ވަނީ ބުނެފައެވެ.\nރާއްޖޭގެ އެންމެ ފަހުގެ ހިސާބުތަކަށް ބަލާއިރު، އިއްޔެ އެކަނިވެސް ރާއްޖެއިން މި ބައްޔަށް އިތުރު، 967 ފަރާތެއް ވަނީ ޕޮޒިޓިވް ވެފައެވެ. އޭގެ ތެރެއިން 475 މީހުންނަކީ މާލެ ސަރަހައްދުން ޕޮޒިޓިވްވި މީހުންނެވެ.\nރާއްޖެއިން މިހާތަނަށް މި ބަލި ޖެހުނު މީހުންގެ ޖުމްލަ އަދަދު، 101،418 އަށް އަރާފައި ވާއިރު، މިބަލިން މިހާތަނަށް 95،259 މީހުން ވަނީ ރަނގަޅުވެފައެވެ. މިވަގުތު ހޮސްޕިޓަލްގައި އެޑުމިޓު ކޮށްގެން 22 މީހަކަށް އަންނަނީ ފަރުވާ ދެމުންނެވެ. ރާއްޖެއިން މިހާތަނަށް މިބަލީގައި 265 މީހަކު ވަނީ މަރުވެފައެވެ.


Bodu molhakaa eku Maziya ah ithubaaru boduvejje | Mihaaru\n14 ޖެނުއަރީ 2020 - 19:494comments\nދިރާގު ދިވެހި ޕްރިމިއާ ލީގުގައި މިއަދު ހަވީރު ށ. ފޯކައިދޫ އަތުން 7-0 އިން ހޯދި ބޮޑު މޮޅަކާ އެކު ލީގުގެ އެއް ވަނައިގައި މާޒިޔާ އިން މަގާމް ވަރުގަދަކޮށް އިތުބާރު ބޮޑުކޮށްފި އެވެ.\nމި މޮޅާ އެކު މާޒިޔާ އިން ލީގުގެ އެއް ވަނައިގައި އަލުން ވަނީ 11 ޕޮއިންޓަށް ލީޑުފުޅާކޮށްފަ އެވެ. އެ ޓީމަށް 17 މެޗުން 44 ޕޮއިންޓް ލިބިފައިވާއިރު، ދެ ވަނައިގައި އޮތް އީގަލްސްގެ އޮތީ 16 މެޗުން 33 ޕޮއިންޓެވެ. ތިން ވަނައިގައި އޮތް ޓީސީ ސްޕޯޓްސް ކްލަބްގެ އޮތީ 16 މެޗުން 28 ޕޮއިންޓެވެ.\nލީގުގެ ތާވަލު މިހާރު އޮތްގޮތުން މާޒިޔާ އަށް މި ބުރުގައި ބާކީ އޮތް ހަތަރު މެޗުން ލީގު ކަށަވަރުކުރަން އެ ޓީމަށް ބޭނުންވަނީ ފަސް ޕޮއިންޓެވެ. އެކަމަކު ލީގުގައި ބުރާސްފަތި ދުވަހު އީގަލްސް އަތުން ޓީސީ މޮޅުވެއްޖެނަމަ އަންނަ އާދިއްތަ ދުވަހު ގްރީން ސްޓްރީޓްސް ބަލިކޮށްގެން މާޒިޔާ އަށް ލީގު ޗެމްޕިއަންކަން ހޯދޭނެ އެވެ.\nބާކީ މެޗުތަކެއް ހުއްޓައި ލީގު ޔަގީންކުރުމާ ގާތުގައި މާޒިޔާ އޮތް ނަމަވެސް އެ ޓީމުގެ ކޯޗު މަރުޖާން ސެކުލޮސްކީ ބުނީ ކުރަން ހުރި މަސައްކަތް އެއްކޮށް ނުކުރެވެނީސް އެއްވެސް ކަމެއް ޔަގީންނުވާނެ ކަމަށެވެ.\n"ނޫސްވެރިންނަށް މިއީ (ލީގު ހޯދުމަކީ) ވަރަށް ގާތުގައި އޮތް ކަމެކޭ ބުނެވިދާނެ. އެކަމަކު އަހަރެމެން ކޯޗުން އަދި ކުޅުންތެރިން ކުރަން ޖެހޭ މަސައްކަތް އެބަހުރި. އަހަރެމެން އެ މަސައްކަތް އެއްކޮށް ކުރެވުނީމަ ނޫނީ ޔަގީންކޮށްގެނެއް ނުވާނެ. އެއީ ފަހު ވަގުތު ކަންތައްތައް ބަދަލުވުމުގެ ފުރުސަތު އެބައޮތް،" މިއަދުގެ މެޗަށް ފަހު ލީގުގެ ޗެމްޕިއަންކަމާ ގާތުގައި އޮތުމުން ދެކެނީ ކިހިނެއްތޯ ސުވާލުކުރުމުން ސެކުލޮސްކީ ބުންޏެވެ.\nއޭނާ ބުނީ މި މެޗުގައި މާޒިޔާ އިން ބޮޑު ތަފާތަކުން މޮޅުވުމުން ހިތްހަމަޖެހޭ ކަމަށެވެ. އަދި ފޯކައިދޫ އަކީ އާންމުކޮށް މާޒިޔާއާއެކު ޑިފެންސިވް ގޭމެއް ކުޅޭ ޓީމެއް ކަމަށާއި އެހެން ނަމަވެސް މި މެޗުގައި މާޒިޔާ އިން ގިނަ ފުރުސަތުތަކެއް ތަނަވަސްކުރުމުން ކުޅެމުން އައި ގޮތް ފޯކައިދޫން ބަދަލުކުރީ ކަމަށް ސެކުލޮސްކީ ގަބޫލުކުރެ އެވެ.\n"ހަގީގަތުގައި އަހަރެމެންނަށް މި މެޗުގައި ލިބުނު ފުރުސަތުތަކުގެ 70 ޕަސެންޓް ނިންމާނުލެވި ވެސް 7-0 އިން މޮޅުވެއްޖެ. ލިބުނު ފުރުސަތުތަކުގެ އަދަދަށް ބަލާއިރު ހިތްހަމަޖެހޭ. އެކަމަކު އެ ފުރުސަތުތަކުން ގިނަ ބޯޅަތައް ގޯލަށް ހަދާނުލެވޭތީ އެންމެ ހިތްހަމަޖެހެއޭ ނުބުނެވޭނެ،" ސެކުލޮސްކީ ބުންޏެވެ.\nމިއަދުގެ މެޗަށް މާޒިޔާ އިން ނުކުތީ ޓްރާންސްފާ މާކެޓްގައި އެ ޓީމަށް ގެނައި ތިން ކުޅުންތެރިންގެ ތެރެއިން އަފްގާނިސްތާންގެ ޑިފެންޑަރު މުހައްމަދު ޝަރީފް އާއި ގައުމީ ޓީމުގެ މިޑްފީލްޑަރު އިބްރާހިމް އައިސަމް ފުރަތަމަ އެގާރައިގައި ހިމަނައިގެންނެވެ. މާޒިޔާ އަށް ފުރަތަމަ ހާފުގައި ދެ ލަނޑު ޖަހައިދިނީ އަނިޔާ އަށް ފަހު އެނބުރި އައިސް ފުރަތަމަ އެގާރައިގައި ކުޅުނު އިބްރާހިމް މަހުދީ (ފޭދޫ އިއްބެ) އެވެ. މި ހާފުގައި އަނެއް ގޯލު ޖެހީ ހަމްޒާ މުހައްމަދު ހަމްޕު އެވެ.\nދެ ވަނަ ހާފްގައި މާޒިޔާގެ ފުރަތަމަ ތިން ގޯލު ޖަހައި ސެއިން ވިންސެންޓްގެ ފޯވާޑް ކޮނޭލިއަސް ސްޓެވާޓް ހެޓްރިކެއް ހެދި އެވެ. އަނެއް ދެ ގޯލު ޖެހީ މި މެޗުގައި ކެޕްޓަން ބޭންޑް އަޅައިގެން ކުޅުނު މުހައްމަދު އިރުފާން (އިރޭ) އާއި ބަދަލު ކުޅުންތެރިޔެއްގެ ގޮތުގައި ކުޅެން އެރި ހުސެއިން ނިހާން (ނިހާޓް) އެވެ. ދެ ވަނަ ހާފުގައި ދާދި ފަހުން މާޒިޔާއާ ގުޅުނު މުހައްމަދު ސާމިރާއި އަނިޔާގެ ސަބަބުން ދެ މަހެއްހާ ދުވަހު ކުޅުމާ ދުރުގައި ހުރި ޑިފެންޑަރު ސަމޫހު އަލީ (ސަމުއްޓެ) ވެސް ވަނީ ކުޅެފަ އެވެ.\nފޯކައިދޫ އަކީ އާންމުކޮށް ވަރުގަދަ ޓީމުތަކާ ދެކޮޅަށް ރަނގަޅު ނަތީޖާތަކެއް ނެރެމުން އަންނަ ޓީމެކެވެ. މި ފަހަރުގެ ޓްރާންސްފާ މާކެޓްގައި ފޯކައިދޫގެ މުހިއްމު ކުޅުންތެރިން ވަނީ ކްލަބް ބަދަލުކޮށްފަ އެވެ. އެހެން ކުޅުންތެރިންތަކެއް ގެނެސްގެން ފޯކައިދޫން މި މެޗަށް ކުރިމަތިލީ އެންމެ ޕްރެކްޓިހެއް ވެސް ނުކޮށް ކަމަށް އެ ޓީމުގެ ކޯޗު އަލީ ނިސްތާރު މުހައްމަދު ވަނީ ބުނެފަ އެވެ.\nނިސްތާރު ބުނީ ފޯކައިދޫން ލީގަށް ކަނޑައެޅި ޓާގެޓަކީ ގަދަ ހައެއް ކަމަށާއި އެކަން ހާސިލްވެފައިވީ ނަމަވެސް އެ ޓީމުން ލީގުގެ ގަދަ ހަތަރަކަށް މަސައްކަތްކުރާނެ ކަމަށާއި ކުރިއަށް ހުރި މެޗުތަކުގައި ކުޅުން ރަނގަޅުކުރާނެ ކަމަށެވެ.\nފޯކައިދޫ ލީގުގެ ހަ ވަނައިގައި އޮތީ 17 މެޗުން 20 ޕޮއިންޓް ހޯދައިގެންނެވެ. ލީގުގައި މިރޭ ކުޅޭ މެޗުގަައި ދަ ގްރާންޑޭ ސްޕޯޓްސް ކްލަބް ބައްދަލުކުރާނީ ކްލަބް ގްރީން ސްޓްރީޓްސްއާ އެވެ.\nބޮޑު ލީޑަކާ އެކު މާޒިޔާ ދެ ވަނަ ބުރު ނިންމާލައިފި


Qasim ge khiyaalee vaudhu - khiyaalee folaeh? #RiyaaseeRace2018\nޤާސިމްގެގެ ޚިޔާލީ ވަޢުދު - ޚިޔާލީ ފޮލައެއް؟\nޚިޔާލީ ކެބިނެޓެއް އިއުލާންކުރެއްވުމަށް ފަހު މިފަހަރު އިއުލާންކުރެއްވީ ޚިޔާލީ ވައުދުތަކެއް\nގިނައިން ހުރީ އެމްޑީޕީގެ މެނިފެސްޓޯގައި ވެސް ހުރި ވާހަކަތައް\nއެމްޑީޕީގެ މުހިންމު ބައެއް ވައުދުތަކާ ދެކޮޅު ވިސްނުން ވެސް ހުރި\nކ. މާލެ7ޖުލައި 2018 | ހޮނިހިރު 18:04 4,319\nޖުމްހޫރީ ޕާޓީގެ ބާނީ ގާސިމް އިބްރާހީމާއި އެ ޕާޓީއާ ދާދިފަހުން ގުޅިވަޑައިގެން އެ ޕާޓީގެ ރައީސްކަން ހޯއްދެވި އަލީ ވަހީދު - ޓްވިޓަރ\nޤާސިމް އިބްރާހިމް އިއުލާންކުރެއްވި ޚިޔާލީ ކެބިނެޓަކާ އެކު މުޅި ކޯލިޝަންތެރެއަށް ގުޑުމެއް އެރިއެވެ. އެމްޑީޕީއިންނާއި ޖޭޕީއިން މިކަން ދޮގުކުރިޔަސް އެކަން ހިނގީ އެހެންނެވެ. އެމްޑީޕީގެ ބައިވެރިވުމެއް ނެތް ގޮތަށް ޤާސިމް ކެބިނެޓް އިއުލާންކުރެއްވުމުން އެމްޑީޕީއަށް ސިހުން ލިބުނު ކަމަށް ޚުރީގެ ރައީސް މުހައްމަދު ނަޝީދު ވެސް ފާހަގަކުރެއްވިއެވެ. އެހެން ނަމަވެސް ވާހަކަ ދައްކައިގެން، ނުވަތަ ކޯލިޝަންގައި އޮތް އެންމެ ބޮޑު އަދި އެންމެ ތާޢީދު ބޮޑު ޕާޓީއަކީ އެމްޑީޕީކަމުން، އެކާޑު ކުޅެގެން ނަމަވެސް، އެކަން އެމްޑީޕީ އިން ހައްލުކުރިއެވެ. ޕާޓީތަކުގެ މަޝްވަރާއާ އެކު ރިޔާސީ ކެންޑިޑޭޓަކީ އެމްޑީޕީގެ ކެންޑިޑޭޓެއް ކަމަށާއި، ރަނިންގމޭޓަކީ ޖޭޕީގެ ބޭފުޅެއް ކަމަށް ހަމަޖެހުނެވެ.\nއެއާ އެކު އަނެއްކާ ވެސް ޤާސިމް އެވަނީ ހަމަ އެކަހަލަ ސިހުމެއް އެމްޑީޕީއަށް ގެނުވާފައެވެ. އެތައް ދުވަހެއްގެ ދިރާސާތަކަކަށް ފަހު، އެތަކެއް ކޮމިޓީތަކެއްގެ ބައްދަލުވުންތަކަކަށް ފަހު އެމްޑީޕީ އިން އެކުލަވާލި މެނިފެސްޓޯ އިއުލާންކޮށްފައި އޮއްވައި، ހަމަ ކުއްލިއަކަށް އެއާ ދިމާ އިދިކޮޅަށް ބައެއް ކަންކަން ހުށަހަޅުއްވައި، އޭގައި ހުރި ބައެއް ކަންކަން ތަކުރާރު ކުރައްވައި، ޤާސިމް އިބްރާހިމް ވަރުގަދަ ހުށަހެޅުންތަކެއް ހުށަހަޅުއްވައިފިއެވެ. އެމްޑީޕީ އިން އެތަކެއް ދިރާސާތަކެއް ކޮށް ރައްޔިތުންގެ ހިޔާލު ހޯދައި އެތައް ދެލި ކޮޕީއަކަށް ފަހު އިއުލާންކުރި މެނިފެސްޓޯއަށް ޤާސިމް ހުށަހެޅުއްވި 'ޚިޔާލުތަކަކީ' ކިހާ ވަރަކަށް ފިކުރު ކުރައްވާފައި ނުވަތަ ދިރާސާކުރައްވާފައި އެމަނިކުފާނު ހުށަހެޅުއްވި އިސްލާހުތަކެއްތޯ ސުވާލު އުފެދެއެވެ. އެ ވައުދުތައް އެކުލަވައިލެއްވުމަށް އެމަނިކުފާނު ހިޔާލު ހޯއްދެވީ ކޮން ރައްޔިތެއްގެ ކިބައިން ކަމެއް ނުވަތަ ޕާޓީގެ ކޮން ކޮމިޓީއަކުން ކަން ކަމެއް ނޭނގެއެވެ.\nCoalition Government eh gai himmenan alhugandah fenna muhinmu bae kanthahthah pic.twitter.com/APHZixVPD5\n— Qasim Ibrahim (@qasimibrahim) July 4, 2018\nޤާސިމް ހުށަހަޅުއްވާފައިވާ އެންމެ ފުރަތަމަ ކަމަކީ އިސްލާމް ދީނަށް އެއްވެސް މިންވަރަކަށް އުނިކަމެއް އަންނާނެ ކަމެއް ނުކުރުމެވެ. ސައްތައިން ސައްތަ އިސްލާމީ މި ޤައުމުގައި އެހެން ދީނެއް ފަތުރަން ނުވަތަ ދީނަށް ފުރައްސާރަކުރަން އުޅޭ ސަރުކާރެއް ގެންނަން ވިސްނާނީ ވެސް މޮޔައެކެވެ. އަދި އެއީ ވައުދެއް ނުވިއެއް ކަމަކު ގާނޫނުއަސާސީ އާއި ދިވެހިންގެ އަސްލު ވެސް ބިނާވެގެންވާ ކަމެކެވެ. އެމްޑީޕީ އިން ހުށަހަޅާފައިވާ މެނިފެސްޓޯގެ 10 ވަނަ ސޮފްހާގައި ވެސް އިސްލާމް ދީން ހިމާޔަތްކޮށް، ކުރިއެރުވުމަށް މަސައްކަތްކުރާނެ ކަމަށް ބަޔާންކޮށްފައި ވެއެވެ.\nދެ ވަނަ ކަމަކަށް ޤާސިމް ހުށަހެޅުއްވީ ހެޔޮލަފާ ކޯލިޝަން ވެރިކަމެއް ކުރުމަށެވެ. ކޯލިޝަންތަކަށް ޤާނޫނީ ހައިސިއްޔަތު ގެންނަ ވާހަކަ އެމްޑީޕީގެ މެނިފެސްޓޯގެ 97 ވަނަ ސޮފްހާގައި އެބައޮތެވެ.\nތިން ވަނަ ކަމެއްގެ ގޮތުގައި ޤާސިމް ހުށަހެޅުއްވި ހުށަހެޅުއްވުމަކީ ސަލާމަތީ ޚިދުމަތްތަކުގެ ސަޕޯޓް ހޯއްދެވުމަށް ދެއްކެވި ވާހަކަފުޅެއް ކަމަށް ބެލެވެއެވެ. ސިފައިންނާއި ފުލުހުންގެ ޚިދުމަތަށް ޤާނޫނަކުން ވިޔަސް އަދި އެނޫން ގޮތަކުން ވިޔަސް އުނިކަމެއް ނުގެނައުމަށް ޤާސިމް ގޮވައިލެއްވިއެވެ. އަދި ރާއްޖެ އިން ބޭރުން ސިފައިން ނުގެނައުމަށް ޤާސިމް ގޮވައިލެއްވިއެވެ. ޤާސިމް މިފަދަ ވާހަކައެއް ދެއްކެވުމުން ބައެއް ފަރާތްތަކަށް ހީވީ އެމްޑީޕީ އިން ސިފައިންނާއި ފުލުހުންގެ ބާރު ކަނޑުވާލައި، ރާއްޖެއަށް ބޭރުގެ ސިފައިން ގެންނަން އުޅެނީހެންނެވެ. އެހެން ނަމަވެސް އެފަދަ އެއްވެސް ވާހަކައެއް އެމްޑީޕީގެ މެނިފެސްޓޯގައި އަދި އެޕާޓީގެ އިސް މަޤާމެއްގައި ހުރި މީހަކު ވެސް ބުނެފައެއް ނެތެވެ. ފުލުހުންނާއި ސިފައިންނަކީ ވެސް ޤާނޫނަކުން ބާރު ލިބިގެން މަސައްކަތްކުރާ، އެޤާނޫނުތަކުގެ އިމުން ބޭރުވެއްޖެ ނަމަ ޤާނޫނާ ޚިލާފު ބައެއް ކަމަށް ކޮންމެ ބަޔަކު ތިއްބަސް ކަނޑައަޅަން ޖެހޭނެއެވެ.\nޤާސިމް ހަތަރު ވަނަ ކަމެއްގެ ގޮތުގައި ހުށަހެޅުއްވީ ބޭރުގެ ފަނޑިޔާރުން ނުގެނައުމަށާއި، ސިޔާސީ ނުފޫޒުން ޖުޑީޝަލް ސަރވިސް ކޮމިޝަން މިނިވަންކުރުމަށެވެ. ޖޭއެސްސީ މިނިވަންކުރުމަކީ އެމްޑީޕީގެ މެނިފެސްޓޯގައި ހިމެނޭ ކަމެކެވެ. މެނިފެސްޓޯގެ 106 ވަނަ ސޮފްޙާގައި އެވާހަކަ ބަޔާންކޮށްފައި ވެއެވެ. އެހެން ނަމަވެސް ބޭރުގެ ފަނޑިޔާރުން ރާއްޖެ ގެނެސް، ރާއްޖޭގެ ފަނޑިޔާރުން ތަމްރީންކޮށް، ޝަރުޢީ ދާއިރާއިން ތަޖުރިބާ ލިބިފައިވާ ބޭރުގެ މުސްލިމް ފަނޑިޔާރުން ގެނެސްގެން ރާއްޖޭގެ ޝަރުޢީ ދާއިރާއާ މެދު އިތުބާރު އުފެއްދުމަކީ އެމްޑީޕީގެ އެއް ވައުދެވެ. ރާއްޖޭގެ އެހެން ހުރިހާ ދާއިރާއެއްގައި ވެސް ބޭރު މީހުން އުޅޭ ފަދައިން ޝަރުޢީ ދާއިރާގައި ވެސް ބޭރު މީހުން ހަރަކާތްތެރިވުމަކީ މައްސަލައެއް ނޫނެވެ. އަދި އެއީ މިހާރު ރާއްޖެ އޮތް ހާލަތަށް ބަލާއިރު ކުރުން ރަނގަޅު ކަމެއް ކަމަށް ބެލެވެއެވެ.\nބޭރު ފަނޑިޔާރުން ގެނައުމުގެ ވާހަކައިގެ ތަފްސީލެއް އަދި ހާމަކުރުމުގެ ކުރިން އެ ވާހަކަ ދައްކާ ފަރާތްތަކަށް ހަނދާންކޮށްލަންޖެހޭ ކަމެއް އެބަ އޮތެވެ. މިހާރު މި އަމަލުކުރާ ގާނޫނު އަސާސީގެ ފުރަތަމަ ޑްރާފްޓް ހެއްދެވީ ބޭރުގެ ގާނޫނީ މާހިރެކެވެ. މި އިސްލާމީ ދިވެހިރާއްޖޭގެ އާ ގާނޫނުލްއުގޫބާތު އެކުލަވާލެއްވީ އެމެރިކާގެ ގާނޫނީ މާހިރެކެވެ. ރާއްޖޭގެ ގާނޫނުއަސާސީ ވެސް ފުރަތަމަ ޑްރާފްޓްކުރީ ބޭރުގެ ތަޖުރިބާކާރުން ކަމަށްވުމުން ގާނޫނުތަކުގައި މިހާރު ހުރި މައްސަަލަތަކާއި އެއަށް ގެނެވޭނެ ހައްލުތައް މިސާލާ އެކު ދެއްކުމަށް ބޭރުގެ މޮޅެތި ތަޖުރިބާކާރު ފަނޑިޔާރުންގެ އެހީތެރިކަން ބޭނުން ވެއެވެ.\nޤާސިމްގެ 'ޚިޔާލީ ވައުދު'ތަކުގެ ތެރޭގައި 2012 ވަނަ އަހަރު އެމްޑީޕީގެ ވެރިކަން ވައްޓާލަން "ދީނަށްޓަކައި ޤައުމަށްޓަކައި" އޭ ބުނެ ނިކުތް މީހުން ހިތްހަމަޖައްސަން ގިނަ ކަންތައްތަކެއް ހުށަހަޅުއްވާފައި ވެއެވެ. އެގޮތުން އެއަރޕޯރޓް ފަދަ ސްޓްރެޓީޖިކް އިންވެސްޓްމަންޓްތައް އެއްވެސް ބައެއްގެ އަތްމައްޗަށް ދޫކޮށްނުލާނެ ކަމަށް ވިދާޅުވެފައި ވެއެވެ. މިފަދަ އިންވެސްޓްމަންޓްތައް ދިވެހިންނަށް ގެއްލުން ލިބޭ ގޮތަށް ބޭރުގެ ފަރާތްތަކުގެ އަތްމައްޗަށް ދިޔަ ނުދިނުމަށްޓަކައި ރީނެގޯޝިއޭޓްކުރަން ޖެހޭ އެއްބަސްވުންތައް ރީނެގޯޝިއޭޓްކުރާނެ ކަމަށް އެމްޑީޕީގެ މެނިފެސްޓޯގައި ވެއެވެ. އެހެން ނަމަވެސް ދިވެހިންނަށް ފައިދާވާ ގޮތަށް މިފަދަ އިންވެސްޓްމަންޓްތައް ރާއްޖެ އާއި ބޭރުގެ ފަރާތްތަކަށް ހުޅުވާލުމަކީ މުހިއްމު ކަމެކެވެ. އެއީ ބަވަނަވީ މި ދުނިޔޭގެ ގިނަ ގައުމުތަކުގައި ވެސް އިގްތިސާދު ފުޅާކުރަނީ ބައިނަލްއަގުވާމީ ކުންފުނިތަކުގެ އެހީގައިކަން ހަމަ ރަނގަޅަށް ފެންނަން އެބަ އޮތެވެ.\nޤާސިމްގެ ވައުދުތަކުގައި އެމަނިކުފާނަށް ވެރިކަމަށް ކުރިމަތި ނުލެވޭ ގޮތަށް ޤާނޫނު އަސާސީއަށް ގެނެވިފައިވާ ބަދަލުތައް އިއާދަކުރުން ހިމެނެއެވެ. މިކަންކަމަކީ އިންތިޤާލީ ސަރުކާރެއްގައި ކުރަން އެމްޑީޕީ އިން ހުށަހަޅާފައިވާ ކަންކަމެވެ.\nޤާސިމް ހުށަހަޅުއްވާފައިވާ ހަތް ވަނަ ކަމަކީ އެއްވެސް މިންވަރަށް މަސްތުވާތަކެތި ދިވެހި މުޖްތަމައުގައި ބަލައިނުގަތުމެވެ. މަސްތުވާތަކެއްޗާ ދެކޮޅަށް ކުރާ މަސައްކަތަކީ އެމްޑީޕީ އިން 2008 ވަނަ އަހަރުން ފެށިގެން ކުރަމުން އަންނަ މަސައްކަތެކެވެ. ކޮންމެ އިންތިޚާބެއްގައި ވެސް އެމްޑީޕީ އިން ހުށަހަޅާ ވައުދުތަކުގެ ތެރޭގައި މަސްތުވާތަކެތީގެ ވަބާއިން ޤައުމު ސަލާމަތްކުރުމަށް ކަންތައްތަކެއް ހުށަހަޅައެވެ. މި ފަހަރުގެ މެނިފެސްޓޯގައި އެމްޑީޕީން ހިމަނާފައި ވަނީ ބާރުގަދަ މަސްތުވާތަކެތީގެ ވާހަކައެވެ. އެހެން ލިޔެފައި އޮތުމުގެ މައިގަނޑު ބޭނުމަކީ ރާއްޖޭގެ ޓުއަރިޒަމްގައި ބަނގުރަލަކީ މުހިންމު އެއްޗަކަށް ވެފައި އެއްވެސް ބާވަތެއްގެ މަސްތުވާތަކެތި ރާއްޖެ އަށް އެތެރެނުކުރާނެ ކަމަށް މެނިފެސްޓޯގައި ހިމަނައި އެކަން ތަންފީޒުކުރަން އުޅެފި ނަމަ އެންމެ ބޮޑު ގެއްލުމެއް ލިބޭނީ ރިސޯޓު އޯނަރުން ކަމަށް ވުމެވެ. އަދި ޓުއަރިޒަމް ބައްޓަންވެފައިވާ ގޮތުން ރާ އެތެރެނުކުރެވޭ ގޮތެއް ވެއްޖެ ނަމަ އެންމެ ފުރަތަމަ އެކަމާ އަޑުއުފުއްލަވާނީ ވެސް ގާސިމް އާއި އެމަނިކުފާނުގެ ރިސޯޓުތަކުންކަން އެއީ ކަށަވަރު ކަމެކެވެ.\nއިންސާފު ލިބެން ޖެހޭ ފަރާތްތަކަށް އިންސާފު ލިބެންޖެހޭ ކަމަށް ޤާސިމް ހުށަހެޅުއްވިއިރު އިންސާފަކީ އެމްޑީޕީގެ ވައުދުތަކުގެ އެންމެ މުހިއްމު އެއް އަސާސެވެ.\nޤާސިމް ހުށަހެޅުއްވި ކަންކަމުގެ ތެރެއިން އެންމެ ތަފާތު އެއް ހުށަހެޅުމަކީ ވެރިކަން ކުރަން ކައުންސިލެއް އުފެއްދުމެވެ. މިއީ ދިވެހި ރާއްޖޭގެ ޤާނޫނުއަސާސީ ތަންދޭ ކަމެއް ނޫނެވެ. އަދި ސީދާ ރައްޔިތުންގެ ވޯޓުން ހޮވާ ވެރިޔަކު ހުއްޓައި، ސިޔާސީ ޕާޓީތަކުގެ ވެރިން ހިމެނޭ ކައުންސިލަކުން އެ އަށް ވުރެ މަތިން ވެރިކަންކުރަން އުޅުމަކީ ހަމަޖެހޭ ކަމެއް ވެސް ނޫނެވެ. ޤާސިމް އެހުށަހެޅުއްވި ހުށަހެޅުއްވުމާ ކިރިޔާ ވެސް ގާތްކުރާ ޤާނޫނީ ސިފައެއް އަންނާނީ ބަރުލަމާނީ ވެރިކަމުގެ ނިޒާމެއްގައެވެ. އެމްޑީޕީގެ މެނިފެސްޓޯގައި ވެރިކަމުގެ ނިޒާމަށް ބަދަލުތަކެއް ގެންނަން ޖެހޭ ކަމަށް ބުނެފައިވެއެވެ. އަދި އެއީ ރައްޔިތުންގެ ހިޔާލާއި ވިންދާ އެއްގޮތަށް ގެނެވޭ ބަދަލަކަށް ވާނެ ކަމަށް އެމްޑީޕީން ބުނެއެވެ.\nވެރިކަންކުރަން ޖެހޭނީ ކައުންސިލަކުން ކަމަށް ޤާސިމް ވިދާޅުވިއިރު، ދެން އަންނަ އެހެން ނުކުތާއެއްގައި ޤާސިމް ވިދާޅު ވަނީ ވެރިކަމުގެ ނިޒާމު ބަދަލުކޮށްގެން ނުވާނެ ކަމަށެވެ. އެހެންކަމުން މި ދެ ކަންތަކުން ކުރެ ކުރެވޭނީ ކޮންމެވެސް އެއް ކަމެކެވެ. ހުރިހާ މޮޅެއް ލިބޭކަށް ނެތެވެ. އެވިދާޅުވާ ކައުންސިލަކަށް ވެރިކަން ކޮންޓްރޯލްކުރުމުގެ ބާރު ދޭ ނަމަ ވެރިކަން ހިންގުމުގެ ނިޒާމަށް ބަދަލުތަކެއް އަންނަން ޖެހެއެވެ.\nއެންމެ ފަހު ކަމެއްގެ ގޮތުގައި ޤާސިމް ހުށަހެޅުއްވީ ކޮމަންވެލްތާއި އަލުން ގުޅި، ބޭރު ދުނިޔެއާ އެކު އޮންނަ ގުޅުން ބަދަހިކުރުމަށެވެ. މިއީ އެމްޑީޕީއިން އަބަދުވެސް ވަކާލާތުކުރަމުން އަންނަ ކަމެކެވެ.\nޤާސިމް ހުށަހެޅުއްވި ކަންތައްތަކުގެ ތެރޭގައި ގިނައިން ހުރީ އެމްޑީޕީގެ މެނިފެސްޓޯގައި ހުރި ކަންކަމެވެ. އޭގައި ނެތް ކަމަކަށް ޤާސިމް ހުށަހެޅުއްވީ އޭގައި ހުރި ވާހަކަތަކާ މުޅިން އިދިކޮޅު ވާހަކަތަކެވެ. ކަމަކަށް ކަމެއް ކުރައްވާނަމޭ ހިތައި ކުރައްވާ ކަންކަމުން މިހެން އުފެދޭ ހިޔާލު ތަފާތުވުމަކުން ކޯލިޝަންގެ މަގުސަދަށް ބުރޫއެއް އަރުމަކީ ރައްޔިތުން އެދޭނެ ކަމެއް ނޫނެވެ. ކޯލިޝަނެއްގެ ގޮތުގައި ކުރިއަށްދާ ނަމަ، މިހެން ހުރި ކަންކަން ހިމުންކޮށްލަންޖެހެއެވެ. އުފެދޭ ހިޔާލުތައް ސީދާ އާންމުނާ ހަމައަށް ގެންދެވުމުގެ ބަދަލުގައި ގުޅިފައިވާ ޕާޓީތަކުގެ އެތެރޭގެ ނިޒާމުގެ ތެރޭގައި މަޝްވަރާކުރެވި ރީތިކޮށް ބައްޓަންކުރަންޖެހެއެވެ. ނޫން ނަމަ ކޮންމެ ކަމެއް ނިމިގެންދާނީ ކޯލީޝަންގައި ރެނދެން ލާފައެވެ.


BREAKING: Sealife Ammatee Bandhun Dhookollaifi - Vaguthu\nޚިޔާނާތުގެ 42 ދައުވާ އުފުލާފައިވާ ސީލައިފް ގްލޯބަލް އިންކް ޕްރައިވެޓް ލިމިޓެޑްގެ މެނޭޖިން ޑިރެކްޓަރު ވ. ތިނަދޫ، ރެޑް ހައުސިން، އަޙްމަދު މޫސާ މުޙައްމަދު (އައްމަޓީ) ބަންދުން ދޫކޮށްލަން އަމުރުކޮށްފިއެވެ.\nއައްމަޓީގެ ބަންދަށް އެންމެ ފުރަތަމަ ކްރިމިނަލް ކޯޓުން ދިނީ އަށް ދުވަހުގެ މުއްދަތެކެވެ. އޭގެ ފަހުން ޝަރީއަތް ނިމެންދެން ބަންދު ކުރަން ދައުލަތުން އެދުނެވެ. އެކަމަކު އޭނާގެ ބަންދުގެ މުއްދަތަށް ކްރިމިނަލް ކޯޓުން އޭރު ދިނީ ހަތް ދުވަހުގެ މުއްދަތެކެވެ.\nއައްމަޓީގެ މައްޗަށް މިހާ ބޮޑު ޚިޔާނާތުގެ ތުހުމަތެއް ކުރެވުނުއިރު އޭނާ ހުރީ ލަންކާގައެވެ. އައްމަޓީ ހައްޔަރު ކުރީ ވެސް ރެޑް ނޯޓިސް ނެރެގެން ލަންކާއިންނެވެ.\nއަޑުއެހުމުގައި އައްމަޓީއަށް ވެސް ވާހަކަ ދައްކަން ފުރުސަތު ދިނެވެ. އައްމަޓީ ވެސް ބުނެފައިވަނީ އޭނާ ލަންކާގައި އުޅުނީ ފިލައިގެން ނޫން ކަމަށެވެ. ލަންކާގައި ދިރިއުޅެމުން ދިޔައީ އެ ގައުމުގެ މީހަކާ ކައިވެނިކޮށްގެން ކަމަށް އައްމަޓީ ބުންޏެވެ.\nދެ ފަރާތުން ދެއްކި ވާހަކަތަކަށް ރިއާޔަތް ކުރުމަށް ފަހު މައްސަލަ ބެއްލެވި ގާޒީ ނިންމެވީ އައްމަޓީ ބަންދުން ދޫކޮށްލުމަށެވެ.\nއައްމަޓީ ވަނީ ކްރިމިނަލް ކޯޓުގެ މާލަމަށް އޭނާ ހާޒިރުވެގެން ޝަރީއަތް ގެންދަން އެދިފައެވެ. އެކަމަކަށް ދައުލަތުން އިއުތިރާޒެއް ނުކުރިއެވެ. އެހެންވެގެން ގާޒީ ވަނީ އެ ފުރުސަތު ދެއްވަން ނިންމަވައި މިއަދުގެ އަޑުއެހުން ނިންމާލައިފައެވެ.\nޖޫން 17, 2021 11:27\nދެން މިލިއަން ރުފިޔާގެ ބަދަލުދީ މީ ބަދަލުދޭ ނަމުގައި ދައުލަތުގެ ޚާޒާނާ ނަހަމަ ގޮތުގައި ބަހާ ހުސްކުރާ ސަރުކާރެއް.\nއެޗް.ޑީ.ސީ ގެ ފަރުވާ ކުޑަކަމުން ވާހާ ކަންތައް ތިއީ.\nޖޫން 17, 2021 12:10\nދެން ބޭރަށް ފުރުވާލާފަ މައްސަލަ ދިގުދަންމާނީކީ ނޫން!\nޖޫން 17, 2021 13:21\nވަގުން ދޫކުރޭ ސާބަސް\nޖޫން 17, 2021 18:21\nދެން އެ ފައިސާ ދައުލަތުގެ ބަޖެޓުން ދޭން ޖެހޭ އެއްވެސް ސަބަބެއް ނެތް. ޢޭނާ ގެ މުދާތައް ވިއްކައިގެން ދޯ ބަދަލު ދޭން ޖެހޭނީ


vnews - E dhivehin Kobaitho?\n"އެ ދިވެހިން" ކޮބައިތޯ؟\nމީގެ އަހަރުތަކެއް ކުރިން ދިވެހިންގެ ބަޔަކު މަސައްކަތެއްގައި ޝާމިލްވެ މަސައްކަތެއް ކުރަނީ\nދިވެހިންގެ ތާރީހަށް ބަލާލުމުން އެނގިގެންދަނީ ދިވެހިންނަކީ ޒަމާނުއްސުރެވެސް އެކަކު އަނެކަކާ ވަރަށް ގުޅިގެން ދިރިއުޅެމުން އައި ބައެއް ކަމެވެ. އެއްދުވަހު އީދު ދުވަސް ފާހަގަކުރުމަށް އަވަށު އެންމެން ގޭގެޔަށް ގޮސް އުޅެނޭ އެވެ. އަނެއް ދުވަހު ދޯންޏެއް އެހެލުމަށް ގޮނޑުދޮށުގައި އެންމެން ފޯރި ނަގާނެ އެވެ. ނުވަތަ ރަށް ސާފު ކުރުމަށްޓަކައި ރަށު ހުރިހާ ރައްޔިތުން ވަރުބަލިކަމެއްނެތި އުޅޭނެ އެވެ. ނަމަވެސް އެފަދަ ސުލްހަވެރި ދުވަސްތަކެއް ރާއްޖެ ދެކުނުކަމަށް މިހާރު ގަބޫލުކުރުމަކީ އުނދަގޫ ކަމެކެވެ. ދިވެހިންގެ އަޚުވަންތަކަމަށް ވެގެން މިދިޔައީ ކިހިނެއްބާއެވެ؟ އަދި މިއައި ބަދަލުގެ ސަބަބަކީ ކޮބައިބާ އެވެ؟\nގިނަބަޔަކު ފާހަގަ ކުރާ ގޮތުގައި ދިވެހިންގެ ގުޅުންތައް ފަހަކަށް އައިސް ހީނަރު ވެފައިވަނީ އެކަކު އަނެކަކަށް ކުރެވޭ އިތުބާރު ނެތުމުގެ ސަބަބުންނެވެ. ގައުމުގައި ވައްކަމުން ފެށިގެން ގަތުލު ކުރުމާއި ހިސާބަށް ކުށްތައް އާއްމުވެފައި ވެފައިވާތީ އެވެ. ކުރީގައި އެއްގެއިން އަނެއްގެއަށް ކާއެއްޗެހި ގެންގޮސްދޭ އަވަށްޓެރިޔާއާ ދިމާލަށްވެސް މިހާރު ބެލެނީ ޝައްކުގެ ނަޒަރަކުންނެވެ. ކޮންމެ ކުށަކަށްވެސް ހާއްސަ އުގޫބާތެއް ކަނޑައެޅިފައިވާއިރު ހުކުމް ތަންފީޒުކުރެވެނީ މަދު ބައެއްގެ މައްޗަށެވެ. އެހެންކަމުން ކުށްވެރިން ގިނަވެފައިވާ މުޖުތަމައެއްގައި ބިރުވެރިކަން ނޫން އެހެން ކަމެއް ނެތް ކަމަށް ބަޔަކަށް މިހާރު ގަބޫލުކުރެވެ އެވެ.\nއެހެންކަމަކަށް ބަލާލާއިރު، ރާއްޖޭގެ 39 އިންސައްތަ މީހުން ދިރިއުޅެނީ މާލޭގަ އެވެ. މާލޭގައި ދިރިއުޅެން ޖެހޭ ގޮތުންނާއި ހަރަދުތައް ބޮޑުވުމާއި ގުޅިގެން ދިރިއުޅުމުގެ ހާލަތު ރަނގަޅެއް ނޫނެވެ. ކުދިކުދި ކޮޓަރި ތަކުގައި ގިނަބަޔަކު ތިބުމަށް މަޖުބޫރުވުމުގެ ސަބަބުން މީހުންގެ މެދުގައި ހިޔާލު ތަފާތުވުން އުފެދި މައްސަލަތައް ޖެހުމަށް މަގުފަހިވެ އެވެ. އެހެންކަމުން ފަހަކަށްއައިސް ކުދި އާއިލާތައް ދިރިއުޅެނީ ވަކިންނެވެ. މިގޮތަށް ދިރިއުޅުމުން އާއިލާ ތެރޭގައި އޮންނަ ގުޅުންތައް ކުޑަވުމަކީ މިހާރު ދިމާވާ އެންމެ ބޮޑު މައްސަލަ އެވެ.\nކޮންމެއަކަސް، ކުރިއާ ބަލާއިރު ޒަމާން މިއޮތީ ވަރަށް ބޮޑަށް ބަދަލުވެފަ އެވެ. ދިވެހިން އިސްލާމްވިތާ ކުރީކޮޅު ރާއްޖެއަށް އައި މަޝްހޫރު ދަތުރުވެރިޔާ، އިބުނު ބަތޫތާ ދިވެހިން ސިފަކޮށްފައިވަނީ ދީންވެރި، ހިތް ސާފު، ތަޅާފޮޅުމާއި ބީރައްޓެހި ބައެއްގެ ގޮތުގަ އެވެ. ތެދެކެވެ. އޭގެ ފަހުން ރާއްޖެއަށް ކިތަންމެ ބަދަލުތަކެއް އައިސްފި އެވެ. ނަމަވެސް އަޅުގަނޑުމެންނަކީ އަދިވެސް ދިވެހިންނެއް ނޫންތޯ އެވެ؟ ދިވެހިންގެ 'ދިވެހިކަން' ގެއްލުވާލައިގެން ނުވާނެ ނޫންތޯ އެވެ؟ އެކަމަށް މަސައްކަތް ކުރައްވާށެވެ. "އެ ދިވެހިން"ނަށް މިއަދުގެ ޖީލަށް ވެސް ވެވިދާނެ އެވެ. ބޭނުންވަނީ އުޅުމާއި ގުޅުންތައް އިސްލާހުކޮށް އާއިލާއާއި މުޖުތަމައު އެކަތިގަނޑެއްގެ ގޮތުގައި މަސައްކަތް ކުރާށެވެ.


Instaguraam beynun kuraa meehunge adhadhu 500 milianahvure mahchah\nއިންސްޓަގުރާމް ބޭނުން ކުރާ މީހުންގެ އަދަދު 500 މިލިއަނަށްވުރެ މައްޗަށް\nސްމާޓް ފޯނެއް ނުގެންގުޅޭ މީހެއް މިހާރު މަދުވާނެ އެވެ. ކުޑަކުދިންނާއި ބޮޑެތި މީހުންވެސް ސްމާޓް ފޯނު ގެންގުޅެ އެވެ. އަދި އެކިއެކި އެޕްލިކޭޝަންސްތައް އަޅައިގެން ފޯނުން އެކިކަންތައް ކުރެއެވެ. އާންމުކޮށް މިބޭނުން ކުރަނީ ސޯޝަލް މީޑިއާގެ އެކިވައްތަރުގެ އެޕްލިކޭޝަން ތަކެވެ.\nއެގޮތުން ފޮޓޯ ޝެއާރ ކުރާ އެޕްލިކޭޝަންއެއް ކަމަށްވާ އިންސްޓަގުރާމް އަކީ 500 މިލިއަނަށްވުރެން ގިނަ މީހުން ސްމާޓް ފޯނުތަކަށް އަޅައިގެން ބޭނުން ކުރާ އެޕްލިކޭޝަން އެކެވެ. އަދި އިންސްޓަގުރާމް ކޮންމެ ދުވަހަކު އެއްފަހަރު ނަމަވެސް 300 މިލިއަން މީހުން ބޭނުން ކުރެއެވެ.\n677 މިލިއަން ޔޫރޯއަށް 2012 ވަނަ އަހަރު ފޭސްބުކްއިން ވަނީ މި ހިދުމަތް ގަނެފަ އެވެ. އަދި އެއަށްފަހުން މި ހިދުމަތް ވަނީ އިތުރަށް ފުޅާވެފަ އެވެ. އިންސްޓަގުރާމްގެ ކުންފުނިން ބުނާ ގޮތުގައި ދުވާލެއްގެ މައްޗަށް 95 މިލިއަން ފޮޓޯ އާއި ވީޑިއޯ އިންސްޓަގުރާމްގައި ޕޯސްޓް ކުރެއެވެ.\nއިންސްޓަގުރާމް ލޯންޗުކޮށްފައި ވަނީ 2010 ވަަނަ އަހަރު އެވެ. އަދި މި އެޕްލިކޭޝަން ނެރުނު ދުވަހު އެކަނިވެސް 25000 މީހުން އިންސްޓަގުރާމް އެމީހުންގެ ސްމާޓް ފޯނުތަކަށް އެޅިކަމަށް އެ ކުންފުނިން ބުނެއެވެ.\nއިންސްޓަގުރާމްގެ ލޯގޯ ބަދަލު ކުރުންވީ ގިނަ ބައެއްގެ ފާޑުކިޔުން އިންސްޓަގުރާމަށް އަމާޒުވި ކަމަކަށެވެ. ލޯގޯ ބަދަލު ކުރަން އުޅުން އިރުވެސް މީހުންގެ ފާޑުކިޔުން އަމާޒުވާނެކަން އެނގޭ ކަމަށް އިންސްޓަގުރާމްގެ ކޯ ފައުންޑާ ކެވިން ސިސްޓްރޮމް ވިދާޅުވި އެވެ.\nއިންސްޓަގުރާމަށް މިވީ5އަހަރާއި6މަސް ދުވަސް ތެރޭގައި ޓްވިޓާއަށް ވުރެން ކުރިއަރައިފި އެވެ. އަދި 16 އަހަރާއި 34 އަހަރާއި ދެމެދުގެ މީހުންގެ މެދުގައި މަގުބޫލުކަން ހޯދާފައިވާ ސްނެޕްޗެޓް ގެންގުޅެނީ 100 މިލިއަން މީހުން ނެވެ.\nފޭސްބުކުން 2012 ވަނަ އަހަރު އިންސްޓަގުރާމް ގަތް އިރު އިންސްޓަގުރާމް 30 މިލިއަން މީހުން ބޭނުން ކުރެއެވެ.


dhedipaatmantu | MTCC's Blog\n20 ޑިސެންބަރު 20093ޚިޔާލުތައް\nby emptycc in Corruption, governance, Thoughts Tags: Corruption, cost, issues\nދެޑިޕާރޓްމަންޓްގެ ކުލައިގެ ތަޅާފޮޅުން\nއެމް.ޓީ.ސީ.ސީ ތިލަފުށި ބިޒްނަސް ޑިޕަރޓްމަންޓް ގެ ކުލަތައް ނޫވަމުން އަންނަވާހަކަ އާއި ޓީ.އެސް.ޑީ ރީނދޫ ވަމުން އަންނަވާހަކަ އަކީ މިހާރު އެންމެ ގަދަޔަށް ދެކެވޭ ވާހަކައެވެ.\nކުންފުނީގެ ވެރިން ކުންފުނީގެ ތީމް ކުލައެއްގެ ގޮތުގައި ރީނދޫކުލަލަމުން އަންނައިރު ޓީ.ބީ.ޑީ ގެ ވިސްނުން މުޅިން ތަފާތެވެ. ތިލަފުށީގައި މިހާރު ހަދަމުންދާ ޕާރކް އަދި މަސްފެން ގަނޑުގައި ރީނދޫ ކުލައިގެ ފަށެއް ނަމަވެސް ދަމާލަން ބުނުމުން ތިލަފުށީގެ ޒިންމާދާރު ވެރިން އެކަމާމުޅިން ދެކޮޅެވެ. ކުންފުނީގެ ކުލަކަމުގައި ބުނެ އިރުއަރައިގެން އަންނަމަންޒަރަކަށްވެސް ލަނީ ނޫކުލައެވެ. ޓީ.އެސް.ޑީ އިން ދޯންޏެއް މަރާމާތަށް ފޮނުވައިފިނަމަ ހުރިހާ ދޯނިތަކެއް އަންނައިރު ހުންނަނީ ނުލަށް ބަދަލުވެފައެވެ. ޖަވާބަކަށްވަނީ ” މީކުރިން ސްޓޮކްގާ ހުރިކުލަ ”\nހަމަ މި ބީދައިން ހުރިހާ ފެރީ ޓަރމިނަލްތަކެއްގެ ކުލަތައް ދަނީ ރީނދޫ ކުލަޔަށް ބަދަލުވަމުންނެވެ. ހުޅުމާލެ ފެރީޓަރމިނަލްގެ ޕާރކިން ޒޯންގެ ފެންސްގެ ކުލަތަކާއި ފުރާޅުގެ ޓްރަސްތަކުގެ ކުލަތައް އަދި ޓަރމިނަލްގެ އެތެރޭގެ ފާރުތަކުގެ ކުލަތައް ރީނދޫކުލަ ފާޅުވާނޭހެން އާރޖެންޓް މަސައްކަތެއްގެ ގޮތުގައި މެއިންޓަނަންސް މީހުންގެ ހުރިހާ އެހެންމަސައްކަތް ހުއްޓާލުމަށްފަހު ދަނީ ކުރަމުންނެވެ. ޑިސެމްބަރ 10 ގައި މި ޕްރޮވިންސްގެ ދަތުރުފަތުރު ފެށިއިރު ވެރިންގެ ރުހުންހޯދަން ކުލަޔަކީފަންޑިތައެއްކަމުގައިހަދަންއޮތީރާވާފައެވެ. ސަރުކާރު ހިތްހަމަޖައްސާ އެންމެމުހިންމު އެއްވަސީލަތަކީ ކުލަކަންނޭގެއެވެ. ޕްރޮވިންސްގެ ދަތުރުފަތުރުގެ ލޯގޯވެސް އިންނަނީ ރީނދޫކުލައިގަޔޯލައެވެ.\nއެދުވަހުގެ ރަސްމިއްޔާތަށް ހެދުން އަޅާއިރު ބައްދާނެ ރީނދޫ ޓައި އެއް ހޯދަން ލަންކާޔަށް ދިޔަ ކުންފުނީގެ މީހެއްގެ އަތަށް ލާރި ދީގެން ގެނުވި ޓައި ނުގެންދެޔޯލައެވެ. ހިތްރުއްސަންޖެހޭމީހުން ރަސްމިއްޔާތުގައި ބައިވެރިނުވާތީއެވެ. ތިން ވެރިންގެ ތެރޭން އެކަކު މިކަމާ މާގަޔާނުވެގެން އުޅޭވާހަކަވެސް އަޑުއެހީމެވެ. އެއީ ކުރިންވެސް ރީނދޫކުލަ ކަމުނުދާތީ އުޅޭމީހަކޯލަޔެވެ. ރީނދޫ ކުލައިގެ ޕާރޓީ އުފެދުނީއްސުރެ މާގިނައެއްކޮށް މިމީހަކުފެންބޮއި އުޅެޔޯލައެވެ. ކުލަ ރީނދޫވިޔަނުދިނުމަށޯ ކިޔާ އަޑުއަހަމެވެ. ކަރުކެހިލާ ކުޅެއްޖެހިއިރު ރީނދޫކުލައިގަ ހުރުމުން އޭގެފަހުން ކަރުކެހިލާޖަހަންޖެހޭ ކުޅުވެސް ދިރުވާލަނީޔޯލައެވެ.\nކޮންމެއަކަސް ތިލަފުށި ޑިޕާރޓްމަންޓް މީހުން ނޫކުލައެއްގާ އަޅައިގަނެގެން އުޅޭތީ ކުންފުނީގެ އެންމެންތިބެނީ އެމީހުންނާ މާބޮޑަށްޖެހިފަޔޯލައެވެ. ކޮރަކަލިވެސް އަތުލާ އަދި ނުވިތާކަށް ހިބަރުވެސް އަތުލާނެޔޯލައެވެ. ދެން އޮތްއެންމެބޮޑުކަންތައްވެސް ކުރެޔޯލައެވެ. ތިލަފުށީގެ ވެރިޔަކަށް ހުރި ރާޖޭސް އަށް ޕްރެޝަރ ކޮށްގެން މަޤާމުންވެސް ވަކިކުރެޔޯލައެވެ. މުއުތަބަރުގޮތަކަށް އެނގިފާވާގޮތުގައި ރާޖޭސް ޑިސެމްބަރުގެ ފަހުން ދެން ނާންނާނެޔޯލައެވެ. ދެންނިކަން މަހަށްގޮސް ބާބުކިޔު ހަދާބަލާށެވެ. މިފަހަރު ކުންފުނިން ޑިމޮކްރަސީ ފެއަރ އަށްތައްޔާރުކުރި މިލިއަން ބްރިޖްގެ ކުލަތައްވެސް މާލެ ގެނާއިރު ހުރީ ނޫކުލާގައެވެ. ކުންފުނީގެ ބޮޑުން އެކުލަތައް ރީނދޫކުލަޔަށް ބަދަލުކުރަން ބުނުމުން އެކަމާ ނުރުހިގެން އުޅުނީ މަސައްކަތް ހުއްޓާލާފާ ގެޔަށްދާށެވެ. މިކަން ހައްލުވީ އެމް.ޑީ އާއި އެކު ބޮޑުންގެ މީޓިންގ އެއް ވަގުތުން ބާއްވައިގެންނެވެ. އެފަހުންވެސް އެވެރިން ތިބެނީ އެކަމާ ވަރަށް ހިތްހަމަނުޖެހިފައެވެ. ދެން ނުލަށްބަދަލުވާންއޮތީ މާވަރުގަދައެއްޗެކެވެ. އެވާހަކަ ކިޔުންތެރިންނަށް ގެނެސްދޭނީ އާރޓިކަލްއަށް ލިބޭ ކޮމެންޓަށް ބަލާ ފައެވެ.\nމިވަރުން ދަންޏާ ކުންފުނީގެ ކުލަ ރީނދޫކުލަޔަށް ބަދަލުނުވެ ހިނގާދާނެބާވައެވެ.؟؟؟؟؟؟؟؟؟؟؟\nPrevious MTCC rikurieyshan klabuge vaahaka Next MTCCs’ BOARD TO BE RESPONSIBLE\nޑިސެންބަރު 20, 2009 @ 13:36:35\nދެ ހަތުރުން އެންމެފަހުން އެއްގަލަކަށް އަރަންވެގެން ދޯ ފެމެލީޑޭ އޭ ކިޔާފަ ދަތުރު ހަމަޖެއްސީ މި ދެ ޑިޕާރޓް މަންޓް ގެ މީހުން އެކަންޏަށޯ ކީ.\nޑިސެންބަރު 20, 2009 @ 11:26:56\nWhocares about the colours rather than fullfilling the givien resposibility. work is more important to survive this company than these disciminating factors.\nޑިސެންބަރު 20, 2009 @ 10:57:08\ndhen huri vaahaka thah ves kilyaaladhee hama adu ahan mithibee..


Gaanoon Asaasee Islaahu Nukkoh Councilorunge Dhauru Dhammaa Lumakee Hedhey Goaheh: Shiyam\nގާނޫނުއަސާސީ އިސްލާހު ނުކޮށް ކައުންސިރުންގެ ދައުރު ދަންމާލުމަކީ ހެދޭ ގޯހެއް: ޝިޔާމް\nމިއަހަރު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިހާބު ކޮވިޑް19 ގެ ސަބަބުން ނުބޭއްވި މިހާރު ހިނގަމުންދާ ކައުންސިލަރުންގެ ދައުރު ދަންމާލުމަށް ގާނޫނަކުން ކޮށްގެންވާނެ ކަމެއް ނޫން ކަމަށާއި އެކަން އެގޮތަށް ކުރުމަކީ 19ވަނަ ރައްޔިތުންގެ މަޖިލީހަށް ހެދިގެން ދާނެ ވަރަށް ބޮޑު ގޯހެއް ކަމަށް ރައްޔިތުން މަޖިލީހުގެ ނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވެއްޖެއެވެ.\nލޯކަލް ކައުންސިލް އިންތިހާބު ކޮވިޑް19 ގެ ސަބަބުން ނުބޭއްވުމުގެ ސަބަބުން ކައުންސިލަރުންގެ ދައުރު ދަންމާލުމަށް މަޖިލީހަށް ހެންވޭރު ހުޅަނގު ދާއިރާގެ މެންބަރު ހަސަން ލަތީފު ހުށަހަޅުއްވާފައިވާ ހާއްސަ ބިލަށް ބަހުސް ކުރައްވަމުން މިއަދުގެ މަޖިލިސް ޖަލްސާގައި ޝިޔާމް ވިދާޅުވީ މިހާރު ތިބި ކައުންސިލަރުން މަގާމުގައި ބަހައްޓަން ޖެހޭ ކަމަށް ހުދު އޭނާވެސް ގަބޫލު ކުރައްވާ ކަމަށެވެ. އެހެންނަމަވެސް އެކަން ކުރަން ޖެހޭނީ ގާނޫނަކުން ނޫން ކަމަށާއި އެކަން ކުރަން ޖެހޭނީ ގާނޫނު އަސާސީ އިސްލާހު ކޮށްގެން ކަމަށް ޝިޔާމް ވިދާޅުވިއެވެ. އެގޮތުން ޝިޔާމް ވަނީ ގާނޫނު އަސާސީގައި ލާމަރުކަޒީ ގޮތުން ރާއްޖޭގެ ރަށްތައް ހިންގަންވާނެ ކަމަށް ބަޔާންކޮށްފައިވާ މާއްދާތަކާއި އެއާއި ގުޅޭ އެހެން ބައެއް މާއްދާތައް ހިއްސާ ކުރައްވާފައެވެ.\n“މިހާ ސާފުކޮށް ގާނޫނުއަސާސީގައި މިފަދައިން ބުނެފައި އޮއްވާ ގާނޫނުއަސާސީ އިސްލާހު ނުކޮށް މިކަން ކުރެވިގެން ހިނގައިދާނެ ކަމަށް އަޅުގަނޑު ގަބޫލެއް ނުކުރަން. އިއްޒަތްތެރި ރައީސް ގާނޫނުއަސާސީގެ 268ވަނަ މާއްދާގައި ވަރަށް ސަރީހަކޮށް ބުނެފައި އެބަވޭ ދިވެހިރާއްޖޭގައި ހަދާ އެންމެހާ ގާނޫނުތައް ހަދަން ވާނީ ގާނޫނުއަސާސީގައި ބަޔާންކޮށްފައިވާ ގޮތުގެ މަތިންނޭ. މި ގާނޫނުއަސާސީން ލާޒިމް ކުރާ އެންމެހާ ކަންކަން ފުރިހަމަ ކުރަންވާނޭ. މި ގާނޫނުއަސާސީއާ ހިލާފުވާ ގޮތަށް ހަދާ ކޮންމެ ގާނޫނެއް ނުވަތަ ގާނޫނަކުން ބައެއް ވިއަސް ވާނީ ބާތިލް އެއްޗަކަށްށޭ،” ޝިޔާމް ވިދާޅުވިއެވެ.\nއޭނާ ވަނީ މިހާރު މިއޮތް ހާލަތަކީ ގާނޫނުއަސާސީ އިސްލާހު ނުކުރެވޭ ހާލަތެއް ކަމަށް ގަބޫލު ނުކުރައްވާ ކަމަށް ވިދާޅުވެފައެވެ. އަދި މިއަދު ރާއްޖޭގައި އިއުލާން ކޮށްފައިވަނީ ގާނޫނުއަސާސީގެ 253ވަނަ މާއްދާގައި ބަޔާންކުރާ ކުއްލި ނުރައްކަލުގެ ހާލަތު ނޫން ކަމަށާއި މިހާރު މަޖިލީހުގެ ޖަލްސާތައް ވެސް ބާއްވަނީ އޮންލައިންކޮށް ކަމަށާއި އެހެންކަމުން ހަމަ އެ މާހައުލުގައި ގާނޫނުއަސާސީވެސް ބަދަލު ކުރެވެން ޖެހޭނެ ކަމަށް ގަބޫލުކުރައްވާ ކަމަށެވެ.\n“ގާނޫނުއަސާސީ ބަދަލު ނުކޮށް މިކަން ކޮށްފި ކަމަށް ވަނީ ނަމަ މި ކުރެވެނީ ބާތިލް ކަމެއް. މިއީ ގާނޫނުއަސާސިއާ ހިލާފު ކަމެއް،” ޝިޔާމް ވިދާޅުވިއެވެ.\nހަސަން ލަތީފު ހުށަހެޅުއްވި ބިލު މިއަދު ވަނީ މަޖިލީހަށް ބަލައިގެންފައެވެ. އަދި ބިލު ދިރާސާ ކުރުމަށް ވަނީ ލާމަރުކަޒީ ކޮމެޓީ އަށްވެސް ފޮނުވާފައެވެ. އެ ބިލަކީ މިހާރު ހިނގަމުންދާ ކައުންސިލުގެ ދައުރު އަންނަ ޖޫން މަހުގެ ތިންވަނަ ދުވަހު ހަމަވާތީ އެކަމަށް ހައްލެއް ގެނެސް ދިނުމަށް ހުށަހެޅި ބިލެކެވެ.


Mireyves Arsenal Molhu Kohdhinee Aubameyang - Vaguthu\nމިރޭވެސް އާސެނަލް މޮޅުކޮށްދިނީ އަބާމަޔާންގް\nއިނގިރޭސި ޕްރިމިއާ ލީގުގައި މިރޭ އާސެނަލްއިން ކުޅުނު މެޗުގައި 2-1ގެ ނަތީޖާއަކުން ބާންލީ ބަލިކޮށްފިއެވެ.\nމިރޭ އަމިއްލަ ދަނޑުގައި އާސެނަލްއިން ކުޅުނު މެޗުގައި އެޓީމު މޮޅުވި ގޯލް، 64 ވަނަ މިނެޓުގައި ކާމިޔާބު ކޮށްދިނީ ޕިއާ އެމްރިކް އަބާމަޔާންގެވެ. އާސެނަލްއިން 2009 ވަނަ އަހަރަށްފަހު ފުރަތަމަ ފަހަރަށް ލީގުގެ ފުރަތަމަ ދެމެޗުން މޮޅުވިއިރު، ފުރަތަމަ މެޗުގައިވެސް ޓީމުގެ ހަމައެކަނި ގޯލް ޖެހީ އަބަމަޔާންގެވެ.\nމިރޭގެ މެޗުގައި އެލެކްޒެންޑްރާ ލަކަޒެޓްވެސް އަނިޔާއަށްފަހު ފެނިފައިވާއިރު، އަލަށް ޓީމާ ގުޅުނު ޑޭވިޑް ލުއިޒްއާއި ސްޕެއިންގެ 23 އަހަރުގެ މިޑްފީީލްޑަރު ޑެނީ ސެބަލޯސްވެސް ފެނިފައިވެއެވެ. ސެބަލޯސް އާސެނަލްއަށް ކުޅެމުން ދަނީ ލޯން އެއްބަސްވުމެއްގައެވެ. އޭނާއަކީ ރެއާލްގެ އެއްބަސްވުމެއްގައި ހުރި ކުޅުންތެރިޔެކެވެ.\nމެޗުގެ 13 ވަނަ މިނެޓުގައި އާސެނަލްއިން ލީޑު ނެގީ ލަކަޒެޓްގެ ގޯލާއެކުގައެވެ. ސެބަލޯސްގެ ކޯނަރު އޭރިއާ ތެރޭގައި ހުރި ލަކަޒެޓަށް ލިބުނުއިރު، ދެ ޑިފެންޑަރު ކައިރިން ބޯޅަ އަނބުރާލުމަށްފަހު ލަކަޒެޓް ޖެހި ގޯލް ގޯލަށް ވަނީ ބާންލީގެ ގޯލްކީޕަރު ނިކް ޕޯޕްގެ ދެފައި ދޭތެރެއިން ގޮހެވެ. އާސެނަލްއިން ލީޑާއެކު ހާފް ނިންމާލަން ދަނިކޮށް، ހާފް ނިމެން ދެ މިނެޓަށް ވެފައި ވަނިކޮށް، އެޝްލީ ބާންސް ވަނީ ބާންލީއަށް ނަތީޖާ ހަމަހަމަ ކޮށްދީފައެވެ.\nސެބަލޯސްގެ ފަރާތުން މިރޭގެ މެޗުގައި މޮޅު ކުޅުމެއް ފެނިގެންދިޔައިރު، ދެވަނަ ގޯލުގައިވެސް އޭނާގެ ހިއްސާ ބޮޑެވެ. ސެބަލޯސްގެ ޕާސް އަބަމަޔާންގް ގޯލަށް ވައްދާލީ ތިރިން ފޮނުވާލި ބާރު ބޯޅާއެކުގައެވެ.


Manadhoo in negi sample thah negative vumun monitoring ge haalathun nagaifi | Mihaaru\nމަނަދޫން ނެގި ސާމްޕަލްތައް ނެގެޓިވް؛ މޮނިޓަރިންގެ ހާލަތުން ނަގައިފި\n16 ސެޕްޓެމްބަރ 2020 - 12:23\nނ. މަނަދޫން ކޮވިޑް-19 އަށް ޕޮޒިޓިވްވި މީހާއާ ޑައިރެކްޓް ކޮންޓެކްޓްވި އަދި ރެންޑަމްކޮށް އެ ރަށުން ނެގި ސާމްޕަލްތައް ނެގިޓިވްވުމުން މޮނިޓަރިންގެ ހާލަތު މިއަދު އުވާލައިފި އެވެ.\nއެ ރަށުގައި ހުންނަ އަތޮޅު ހޮސްޕިޓަލުގެ މެނޭޖަރު އިސްމާއިލް ޝަފީގު ވިދާޅުވީ މަނަދޫން ޕޮޒިޓިވްވި ފިރިހެން މީހާގެ ކޭސްއާ ގުޅިގެން، ޑައިރެކްޓް ކޮންޓެކްޓުންގެ ގޮތުގައި ފާހަގަކުރެވުނު 25 މީހެއް އަދި ރަށުގެ އެކި ހިސާބުތަކުން ރެންޑަމްކޮށް 37 މީހެއްގެ ސާމްޕަލް ނެގި ކަމަށެވެ. އެ 62 މީހުންގެ ނެގެޓިވް ނަތީޖާ މިއަދު ހެނދުނު ލިބިފައިވާ ކަމަށް އޭނާ ވިދާޅުވި އެވެ.\nމަނަދޫން ނެގި ސާމްޕަލްތައް ޓެސްޓުކުރަން ފޮނުވީ ހދ. ކުޅުދުއްފުއްޓަށެވެ.\nޕޮޒިޓިވްވި ފިރިހެން މީހާގެ ސާމްޕަލް ނެގީ މިދިޔަ ހަފުތާގެ އަންގާރަ ދުވަހު އެވެ. މާލެ ފޮނުވައިގެން ހެދި ޓެސްޓުގެ ނަތީޖާ މިދިޔަ ހުކުރު ދުވަހު ލިބުނުއިރު ފިރިހެން މީހާ ހުރީ ގެއިން ބޭރުގަ އެވެ. އެހެންވެ ހަމަ އެ ރޭ ހެލްތު ޕްރޮޓެކްޝަން އެޖެންސީ (އެޗްޕީއޭ) އިން މަނަދޫ މޮނިޓަރިން އަށް ގެނަ އެވެ.\n"ޕޮޒިޓިވްވި މީހާގެ ހާލު ރަނގަޅު، ބަލީގެ އަލާމާތެއް ނެތް. ޑައިރެކްޓް ކޮންޓެކްޓުންގެ ފަރާތުން ވެސް ބަލީގެ އެއްވެސް އަލާމާތެއް ނުފެނޭ،" ޝަފީގު ވިދާޅުވި އެވެ.\nމާލޭގެ އިތުރުން ރާއްޖޭގެ 21 ރަށެއްގައި މިވަގުތު ކޮވިޑްގެ ބަލި ޖެހިފައި ތިބި 72 މީހުން އެބަތިއްބެވެ. އޭގެތެރެއިން އެއް ރަށަކުން އެންމެ ގިނަ މީހުން ޕޮޒިޓިވްވެފައިވަނީ ގދ. ހޯނޑެއްދޫ އިންނެވެ. އެ ރަށުން 36 މީހަކު ޕޮޒިޓިވްވެފައިވެ އެވެ.\nއިތުރު ލިޔުންތައް ނ. މަނަދޫ ހެލްތު ޕްރޮޓެކްޝަން އެޖެންސީ


Maruvefai oi anhenaku Male' magumathin fenihjje\nމަރުވެފައި އޮތް އަންހެނަކު މާލޭ މަގުމަތިން ފެނިއްޖެ\nޒުހާރޭ މަގުމަތީގައި މަރުވެފައި އޮއްވާ ރޭ ފަތިހު ފެނުނު ވަގުތު ނަގާފައިވާ ފޮޓޯއެއް -- ފޮޓޯ: އަވަސްގެ ކިޔުންތެރިއެއް\nމާލޭގެ މަގެއްގެ މަތިން މަރުވެފައި އޮތް އަންހެނަކު ފެނިއްޖެ އެވެ. ފުލުހުން ބުނީ ރޭ ފަތިހުގެ ވަގުތެއްގައި ފުލުހުންނަށް ލިބުނު ރިޕޯޓަކާ ގުޅިގެން ގޮސް ބެލި އިރު އަންހެނަކު މަރުވެފައި އޮއްވާ ފެނިފައި ވަނީ ގ. ދޫހިމެރިމަގުގެ ގޯޅިއެއްގެ ތެރެއިންނެވެ.\nމަރުވެފައި ވަނީ ލ. ގަން، 23 އަހަރުގެ ހައްވާ ޒުހާ އެވެ. އެ ކުއްޖާ އަކީ ޑްރަގް އެޑިކްޝަން އަށް ފަރުވާ ހޯދާ ޒުވާނެކެވެ.\nޒުހާގެ ހަށިގަނޑު މިވަގުތު އައިޖީއެމްއެޗްގައި އޮތް އިރު ފުލުހުން ގެންދަނީ އޭނާ މަރުވި ހަދިސާ ތަހުގީގު ކުރަމުންނެވެ.\nޒުހާގެ މަންމަ ވަނީ މިއަދު އަވަސް އަށް ވާހަކަ ދައްކާފަ އެވެ. ދަރިފުޅު މަރުވި ހަބަރާ ގުޅިގެން މާލެ އައުމަށް ކައްދޫ އެއާޕޯޓްގައި ހުރެ އޭނާ ބުނީ ދަރިފުޅު މަރުވެފައި އޮއްވާ ފެނުމުގެ އިރުކޮޅެއް ކުރިން ބަޔަކު ޒުހާ ފަހައި ދުވަނިކޮށް އޭނާގެ ރައްޓެހިންތަކަކަށް ފެނިފައިވާ ކަމަށެވެ.\nއޭނާ ބުނީ ޒުހާ މާލޭގައި ހުންނަނީ މަސްތުވާތަކެތި ބޭނުންކުރާތީ އެކަމަށް ފަރުވާހޯދަން ކަމަށާއި ކޮންމެވެސް މައްސަލައެއްގައި ވަރަށް ފަހުން ކޯޓަށް ހާޒިރުކުރި ކަމަށާއި، އެ މައްސަލައިގެ ބަންދުގައި ޒުހާ ހުންނަތާ ވެސް ހައެއްކަ މަސް ވެދާނެ ކަމަށެވެ.\nޒުހާގެ މަރުގެ ހަބަރު ފުލުހުން ދިނީ މިއަދު ހެނދުނު ކަމަށް އޭނާގެ މަންމަ ބުންޏެވެ. އަދި ބުނީ ޒުހާ މަރުވުމުގެ ކުރިން، އޭނާ މަރުވެފައި އޮއްވާ ފެނުނު ގޯޅިގަނޑާ ކައިރި ހިސާބަކުން ބަޔަކު އޭނާ ފަހައި ދުވަނިކޮށް ފެނުނު ކަމަށް ޒުހާގެ ރައްޓެއްސަކު މިއަދު ގުޅާފައި ބުނި ކަމަށެވެ. ނަމަވެސް އޭނާއަށް ބަޔަކު އަނިޔާ ކުރި ކަމެއްވެސް ނޭނގޭ ކަމަށެވެ.\n"ޒުހާ ރޭ ނޫން ކުރީ ރޭވެސް ގުޅި. އޭނަ ބުނީ، ތިމަންނަ ބަންދުގަ ބަހައްޓާތާ ވަރަށް ދުވަސް ވެއްޖެއޭ. ތިމަންނަ ބޭނުމޭ މަންމަމެން ކައިރިއަށް އައިސްލަން. އަހަރެން ބުނީ އެހެންވީމަ ތިކަމަކުން [މައްސަލައިން] ސަލާމަތް ވަންދެން މަޑުކުރާށޭ، އެހެން ބުނީމަ އޭނަ ބުނި ތިމަންނަ މަސައްކަތް އެބަ ކުރަމޭ ރަނގަޅަށް އުޅެން،" ޒުހާގެ މަންމަ ކިޔައިދިނެވެ.\nޒުހާގެ މަންމަ ބުނީ އޭނާ މަރުވެފައި އޮތް ގޮތެއް ނޭނގޭ ކަމަށް ފުލުހުން ބުނި ކަމަށެވެ. ބޭރުފުށުން އަނިޔާއެއްހުރި ވާހަކައެއްވެސް އަދި އެނޫން ވާހަކައެއްވެސް ފުލުހުން ނުބުނާ ކަމަށެވެ.\nލ. ގަން މާލޭ ސިޓީ ހައްވާ ޒުހާ\nމާލެ ނޫން އެހެން ގޮތެއް ހޯދަންޖެހޭ: ވިސާމް\nދެ އެކްސިޑެންޓެއްގައި ހަތަރު މީހަކަށް އަނިޔާ\nޒުހާ މަރުގެ މައްސަލާގައި ބިދޭސީއަކު ހައްޔަރުކޮށްފި\nޒުހާގެ މަރާގެ ގުޅިގެން ހައްޔަރުކުރި ދެމީހުންގެ މުއްދަތު ޖަހައިފި\nއުމުރުގެ ތަފާތު ބޮޑު ދެމީހުންގެ ކައިވެނި 22 ދުވަހުން ރޫޅިއްޖެ\nޓްރަމްޕް ވައިޓް ހައުސްއިން ނުކުމެވަޑައިގަންނަވަނީ\nވެކްސިން ރަޖިސްޓްރީއަށް ހުޅުވާލަނީ\nސަސްގެ ކުޅުންތެރިން ފަތަހަ މޯލްގައި


49 Million Rufiya Haradhu Kohgen Hedhi Himandhoo Bandharu Hulhuvaifi - Vaguthu\nރައީސް ހިމަންދޫ ބަނދަރު ހުޅުއްވައި ދެއްވަނީ-- ފޮޓޯ: ރައީސް އޮފީސް\nއއ. ހިމަންދޫ ބަނދަރު މިއަދު ރައީސް އިބްރާހިމް މުހައްމަދު ސޯލިހް ރަސްމީކޮށް ހުޅުއްވައި ދެއްވައިފިއެވެ.\nހިމަންދޫ ބަނދަރު ރައީސް ހުޅުއްވައި ދެއްވާފައިވަނީ ރައީސް މިހާރު އއ. އަތޮޅަށް ކުރައްވާ ރަސްމީ ދަތުރުފުޅުގެ ތެރެއިން އެރަށަށް ވަޑައިގެންނެވެ.\nބަނދަރު ހުޅުވުމަށް ބޭއްވި މި ރަސްމިއްޔާތުގައި ރައީސްގެ އިތުރުން ސަރުކާރުގެ އެކި މިނިސްޓަރުންނާއި މަތިވެރީ ދާއިރާގެ މެމްބަރު އަލްފާޟިލް ހަސަން ޒަރީރާއި، ތޮއްޑޫ ދާއިރާގެ މެމްބަރު އަލްފާޟިލް ހަސަން ޝިޔާންއާއި ސީއީއޯ އަލްފާޟިލް އާދަމް އާޒިމްއާއި އެމްޓީސީސީގެ އިސްވެރިންނާއި، ހިމަންދޫ ކައުންސިލްގެ ރައީސް އަލްފާޟިލް ޙުޝާމް އިސްމާއީލް ބައިވެރިވެވަޑައިގެންނެވިއެވެ.\nހިމަންދޫ ބަނދަރު ހުޅުވުމަށް ބޭއްވި ރަސްމިއްޔާތުގައި ހިމެންދޫ ބަނދަރު ކައުންސިލާ ހަވާލުކޮށްދެއްވީ މިނިސްޓަރ އޮފް ނޭޝަނަލް ޕްލޭނިންގް، ހައުސިންގ އެންޑް އިންފްރާސްޓްރަކްޗަރ އަލްފާޟިލް މުޙައްމަދު އަސްލަމެވެ.\nހިމަންދޫ ބަނދަރު ތަރައްޤީ ކުރުމުގެ މަޝްރޫޢުގެ ދަށުން، 45،252 ކިއުބިކް މީޓަރުގެ ސަރަޙައްދެއްގެ ބަނދަރު ފުންކުރުމާއި، 372 މީޓަރުގެ ސަރަޙައްދެއްގައި އެއްގަމުތޮށި ލުމާއި، 251 މީޓަރުގެ ސަރަޙައްދެއްގައި ރިވެޓްމެންޓް ޖެހުމާއި، 147 މީޓަރުގެ ސަރަޙައްދެއްގައި ބޭރުތޮށި ލުމާއި، 1750 އަކަ މީޓަރުގެ ސަރަޙައްދެއްގައި ޕޭވްމަންޓް ހެދުމާއި،4މީޓަރު ފުޅާ ބްރިޖެއް ހެދުމާއި،3މީޓަރު ފުޅާ ކޮންކްރީޓް ޖެޓީއެއް ހެދުމާއި، ބަނދަރު ބައްތި ހަރުކުރުމުގެ މަސައްކަތް ހިމެނެއެވެ.\nމިނިސްޓްރީ އޮފް ނޭޝަނަލް ޕްލޭނިންގ ހައުސިންގް އެންޑް އިންފްރާސްޓްރަކްޗަރ އިން އޭޕްރީލް 2019ގައި އެމްޓީސީސީއާއި ޙަވާލުކުރި މި މަޝްރޫޢު އަކީ 49.93 މިލިއަން ރުފިޔާގެ މަޝްރޫޢުއެކެވެ. މި މަޝްރޫޢު ގެ މަސައްކަތް ނިމުނީ 20 އޭޕްރީލް 2020 ވަނަ ދުވަހުއެވެ.\nރައީސް ހިމަންދޫ ބަނދަރު ރަސްމީކޮށް ހުޅުއްވައި ދެއްވާފައިވާއިރު، އެރަށުގެ ބަނދަރު ހައްދަވައިދެއްވާނެ ކަމުގެ ވައުދު ރިޔާސީ އިންތިހާބުގެ ކެމްޕޭނުގައި ރައީސް ވަނީ ވެވަޑައިގެންފައެވެ.\nއޮކްޓޯބަރ 21, 2021 21:28\nމުޅިން އާ ބަނދަރެއްތަ. ނޫނީ މަރާމާތު ކުރީތަ. ފެށި ކޮން އަހަރަކު


ooredoo world cup foari : varah foari gadha\nއުރީދޫ ވޯލްޑް ކަޕް ފޯރި: ވަރަށް ފޯރި ގަދަ\nރަޝިޔާގައި މިމަހު ފަށާ " ވޯލްޑް ކަޕް 2018" ރާއްޖެ އަށް އެންމެ ފުރިހަމަ ގޮތުގައި ތަޖުރިބާކުރުމަށް މަގުފަހިކޮށް ދިނުމުގެ ގޮތުން، 'އުރީދޫ ވޯލްޑް ކަޕް ފޯރި' ކެމްޕޭން ފަށައިފި އެވެ.\nއުރީދޫ ސީއީއޯ ނަޖީބް ޙާން ވިދާޅުވީ ުޓުބޯޅަ އަކީ ދިވެހިންގެ ހިތްތަކުން ހާއްސަ ޖާގައެއް ހޯދާފައިވާ، މުޖުތަމައުގެ އެންމެން އެއްބައިވަންތަ ކޮށްދޭ ކުޅިވަރެއް ކަމަށެވެ.\n"އަހަރުގެ އެންމެ ބޮޑު ފުޓުބޯޅަ އިވެންޓަށް އެންމެ ފަހުގެ ތައްޔާރީތައް ވަމުން އަންނައިރު، ރާއްޖެއަށް އެންމެ ފުރިހަމަގޮތުގައި ވޯލްޑް ކަޕްގެ ތަޖުރިބާކުރުމުގެ ފުރުސަތު ހޯދައިދިނުމަށް އަޅުގަނޑުމެން ނުހަނު އިސްކަމެއްދެން. އުރީދޫ ވޯލްޑް ކަޕް ފޯރި ކެމްޕެއިންގެ ދަށުން، ކަސްޓަމަރުން ކޮންމެ ތާކު ތިބެގެންވެސް ވޯލްޑް ކަޕް ބަލާލަން ލިބި، މި މުބާރާތާ ގުޅޭ ތަފާތު އެކި ހަރަކާތްތަކުގައި ބައިވެރިވުމުގެ ފުރުސަތު ލިބި، ފުޓުބޯޅައިގެ މި އީދަށް ރާއްޖޭގައި އޮތް ފޯރިއަށް އިތުރު ފުރިހަމަކަމެއް ގެނެސްދޭނެ،" ނަޖީބް ވިދާޅުވި އެވެ.\nވޯލްޑް ކަޕް 2018 ރަޝިޔާ އަށް އުރީދޫއިން ދޭ އޮފަރ ތަކުގެ ތެރޭގައި ހިމެނެނީ:\nވޯލްޑް ކަޕް ލައިވް ސްޓްރީމިން\nޕީއެސްއެމް ގެ ފީފާ ވޯލްޑް ކަޕް 2018 ރަޝިޔާ ގެ ޕްރެޒެންޓިންގ ޕާޓްނަރ ގެ ގޮތުން، ރާއްޖޭގެ ކޮންމެ ތަނެއްގައި ހުރެގެންވެސް ސްމާރޓްފޯނު މެދުވެރިކޮށް ވޯލްޑް ކަޕް ސްޓްރީމްކޮށްގެން ބެލުމުގެ ފަސޭހަކަން ފޯރުކޮށްދޭ ޕެކޭޖެއް އުރީދޫއިން ވަނީ ތައާރަފްކޮށްފައެވެ. 195 ރުފިޔާ އަށް ލިބޭ މި ޕެކޭޖް މެދުވެރިކޮށް، އިތުރު އެއްވެސް ޗާޖަކާއި ނުލާ މުޅި ވޯލްޑް ކަޕް ބަލާލެވޭނެއެވެ. ވޯލްޑް ކަޕް ފެށޭ ދުވަސް ކަމަށްވާ 14 ޖޫން 2018 އިން ފެށިގެން މި ޚިދުމަތަށް ސަބްސްކްރައިބް ކުރެވޭނެ އެވެ.\nފީފާ ވޯލްޑް ކަޕް ފެންޓަސީ\nފީފާ ވޯލްޑް ކަޕް ފެންޓަސީގައި އުރީދޫ ލީގް ގައި ބައިވެރިވެގެން 1ވަނަ ހޯދާ ފަރާތަކަށް އައިފޯން x އެއް ލިބިގެންދާނެއެވެ. މި ލީގްގައި ބައިވެރިވުމަށް ބޭނުންކުރަން ޖެހޭ ކޯޑަކީ YOB4GGV3 އެވެ.\nސ- މޮޅުވާނީ ކާކު؟\nޓްވިޓާގައި ކުރިއަށްގެންދާ މި މުބާރާތުގައި، ކޮންމެ މެޗަކުންވެސް މޮޅުވާ ޓީމު ދިމާކޮށްގެން، ނަސީބުވެރި ފަރާތަކަށް5ޖީބީގެ ޑޭޓާ ލިބޭނެއެވެ.\nދެން ވާނީ ކިހިނެއް\nޕީއެސްއެމް އާއި ގުޅިގެން ހިންގޭ މި މުބާރާތުގައި ބައިވެރިވާ ފަރާތްތަކުން، ވީޑިޔޯގައި ދެންވާ ގޮތް ދިމާކޮށްގެން އަގުހުރި އިނާމްތައް ހޯދުމުގެ ފުރުސަތުވަނީ ހުޅުވާލެވިފައެވެ.\nވޯލްޑް ކަޕް ދައްކާ ކެފޭތަކާއި އެކު ވެވޭ ޕާރޓްނަޝިޕްތައް\nފުޓުބޯޅަ މި އީދުގެ ތަޖުރިބާ ވީހާވެސް ގިނަ ބަޔަކަށް ގެނެސްދިނުމުގެ ގޮތުން، އުރީދޫއިން ވަނީ ކެފޭތަކާއި ރެސްޓޯރަންޓް ތަކާއި ޕާޓްނަރވެފައެވެ.\nވޯލްޑް ކަޕް ވޯލް ޗާޓް\nއުރީދޫ އެކްސްޕީރިއަންސް ސެންޓަރ ތަކުން ވޯލްޑް ކަޕްގެ މެޗުތަކުގެ މައުލޫމާތު ހިމެނޭ ވޯލް ޗާޓްތައް، މުބާރާތުގެ ތެރޭގައި ދޫކުރަމުން ދާނެއެވެ.\nފޭސްބުކް ޕްރޮފައިލް ފްރޭމް\nވޯލްޑް ކަޕާއި ގުޅުވައިގެން އުރީދޫއިން ވަނީ ފޭސްބުކްގައި ޕްރޮފައިލް ޕިކްޗަރ ފްރޭމްތަކެއް ލޯންޗްކޮށްފައެވެ. މި ފްރޭމްތައް މެދުވެރިކޮށް، ސަޕޯޓަރުން ޓީމްތަކަށް ދޭ ތަރުހީބު ވަރަށް ތަފާތުގޮތަކަށް ދައްކުވައިދޭނެއެވެ. ވަރަށް ތަފާތު ކަންކަން ގެނެސްދީ، ކަސްޓަމަރުންގެ ޑިޖިޓަލް ތަޖުރިބާއަށް އިތުރު ފުރިހަމަކަމެއް ގެނެސްދިނުމަށް އުރީދޫއިން މަސައްކަތް ކުރަމުން ގެންދާނެއެވެ. އުރީދޫ ވޯލްޑް ކަޕް ފޯރި އިން ގެނެސްދޭ އޮފަރތަކާއި ބެހޭ އިތުރު މައުލޫމާތު www.ooredoo.mv މެދުވެރިކޮށް ލިބޭނެއެވެ.\nއުރީދޫއަށް ގްލޯބަލް ބޭންކިންގެ ޝަރަފުވެރި އެވޯޑެއް\nއުރީދޫއިން ދެ ލައްކަ ރުފިޔާގެ އަގު ބޮޑު ޕްރޮމޯޝަނެއް\nއުރީދޫ އެމްފައިސާއިން ބައެއް ފްރެންޗައިޒްތަކުގެ ޑިސްކައުންޓް\nއުރީދޫ ސުޕަނެޓް: ރާއްޖޭގެ 60 ޕަސެންޓަށް


Rizun bunanee Bodufinolhugai thibeeekunfuneege 14 bidheyseen kamah | Mihaaru\nޚަބަރު / މެމްބަރު އަލީ ރިޒާ (މިލަންދޫ)\nރިޒުން މިހާރު ބުނަނީ ބޮޑުފިނޮޅުގައި ތިބީ އެ ކުންފުނީގެ 14 ބިދޭސީން ކަަމަށް!\nމުސާރަ ނުދީ މަސައްކަތް ކުރުވި މައްސަލައިގައި ބޮޑުފިނޮޅުގެ ބިދޭސީން ފުލުހުންނާ ކުރިމަތިލާން ތައްޔާރުވެގެން: މި މީހުންނާ ހަވާލުވާނެ ބަޔަކު މިހާރަކު ނެތް.\nސީލް މޯލްޑިވްސް އަށް ދޫކުރި ރަށުގެ މަސައްކަތުގައި 200 ބިދޭސީން އުޅުނެވެ. އެ މަސައްކަތް ކުރަމުން އައީ ރައްޔިތުންގެ މަޖިލީހުގެ މިލަންދޫ ދާއިރާގެ އެމްޑީޕީގެ މެމްބަރު އަލީ ރިޒާގެ ރިޒް ކުންފުނިންނެވެ.\nމިދިޔަ އަހަރުގެ ޑިސެމްބަރު މަހުން ފެށިގެން މުސާރަ ނުދީ މަސައްކަތް ކުރުވި މައްސަލައިގައި ހިތްހަމަނުޖެހުން ފާޅުކޮށް، ދިވެހިންތަކެއް ރަހީނުކޮށް، ބޮޑުފިނޮޅުގައި ހުރި ސާމާނުތަކަށް ގެއްލުން ދިނުމަށް ފަހު، ބިދޭސީން ވަނީ ފުލުހުން ވެސް އެ ރަށަށް އަރަން ދެކޮޅު ހަދައި ހަމަނުޖެހުން ހިންގައިފަ އެވެ. މި މައްސަލައިގައި 19 ބިދޭސީއަކު ހައްޔަރުކުރުމުން އެ ރަށުގައި މިހާރު ތިބީ 179 މީހުންނެވެ.\nRIX kunfuni othee blacklist koffai, Bodufinolhu namugai company eh eba oi: Vakeelun\nމި ބިދޭސީންނާ ހަވާލުވާން ރިޒް ކުންފުންޏާއި ސީލް މޯލްޑިވްސް އިން ދަނީ ދެކޮޅު ހަދަމުންނެވެ. އެ މީހުން ރަށަށް ދޫކޮށްލައި، ދެ ކުންފުނިން ފައިބައިފައިވާ އިރު، ސީލް އިން ވަނީ ބިދޭސީން ރަށުން ބާލައިދޭން އެދި ތުޅާދޫ ކޯޓުގައި އަމުރަކަށް ވެސް އެދިފަ އެވެ.\nރިޒްގެ މައްޗަށް ކުރާ ހިއުމަން ޓްރެފިކިންގެ ބޮޑެތި ތުހުމަތާ އެކު ފުލުހުން ތަހުގީގެއް ހިންގަމުން ދަނިކޮށް، ބިދޭސީންތައް ބޮޑުފިނޮޅަށް ދޫކޮށްލައި ރިޒް ކުންފުނިން ފޭބި މައްސަލައިގައި "މިހާރު"ން ސުވާލު ކުރުމުން، އެ ކުންފުނި ތަމްސީލްކުރާ ލޯ ކްރާފްޓްގެ ގާނޫނީ ވަކީލެއް ކަމަށްވާ އަލީ ސައީދު ނެންގެވީ ކުންފުނީގެ ނަން މުއައްސަސާތަކުންނާއި މީޑިއާ އިން އޮޅުވާލާފައިވާ މައްސަލަ އެވެ.\nއޭނާ ވިދާޅުވި ގޮތުގައި ރިޒާގެ ކުންފުނީގެ ނަމަކީ ރިޒް މޯލްޑިވްސްއެއް ނޫނެވެ. އެ ކުންފުންޏަށް ކިޔައީ އާރުއައިއެކްސް ކަމަށާއި އެ ނޫން ގޮތަކަށް އެ ކުންފުންޏާ ގުޅޭ ގޮތުން ލިޔެކިޔުމުން ވެސް މުއާމަލާތްތައް ނުހިންގޭނެ ކަމަށް ސައީދު ވިދާޅުވި އެވެ.\nBodufinolhun bidheyseen beylumuge amurakah edhijje\nއޭނާ މިހެން ވިދާޅުވިއިރު، މެނޭޖިން ޑިރެކްޓަރެއްގެ ގޮތުގައި، މެމްބަރު އަލީ ރިޒާ ސޮއިކުރައްވާފައިވާ ބައެއް ލިއުންތަކުގައި ކުންފުނީގެ ނަން (ކޮންޓްރެކްޓަރުގެ ގޮތުގައި) އޮތީ ރިޒް ޕްރައިވެޓް ލިމިޓެޑެވެ. އެހެންކަމުން، ކުންފުނީގެ ނަމަކީ އާރުއައިއެކްސް ކަމަށް ސައީދު މިހާރު ވިދާޅުވިޔަސް "މިހާރު" އަށް ލިބިފައިވާ ބައެއް ލިއުންތަކުގައި ވެސް ކުންފުނީގެ ނަން ރިޒް މޯލްޑިވްސްގެ ގޮތުގައި ފެންނަން އެބައޮތެވެ.\nވަކީލު ތަކުރާރުކޮށް ވިދާޅުވި ގޮތުގައި ބޮޑުފިނޮޅުގައި މި ވަގުތު ތިބި 179 މުވައްޒަފުންނަކީ އެ ކުންފުނިން ހަވާލުވާން ޖެހޭ ބައެއް ނޫނެވެ. އޭގެ ތެރޭގައި ތިބީ އާރުއައިއެކްސްގެ 14 ބިދޭސީން ކަމަށާއި ބޮޑު ތަހުގީގެއް ފަށާފައިވާއިރު ފުލުހުންގެ އިއުތިރާޒެއް ނެތް ނަމަ، އެ ބިދޭސީންނާ ހަވާލުވާން ކުންފުނިން ތައްޔާރު ކަމަށެވެ.\n"ވަރަށް ބޮޑަށް އޮޅިފައި އޮތް ކަމެއް، އެ މުވައްޒަފުންނަކީ އާރުއައިއެކްސްގެ މުވައްޒަފުންނެއް ނޫން. މި ކުންފުނީގެ ދައުރަކީ މެނޭޖްކުރުން،" އޭނާ ވިދާޅުވި އެވެ.\n"ޖިނާއީ ބޮޑު ތުހުމަތެއް ކުރެވޭ ހާލަތުގައި  ،މުވައްޒަފުންނާ ހަވާލުވުމަކީ ގާނޫނީ ގޮތުން ހަމަޖެހޭ ކަމެއް ނޫން. ފުލުހުން ގެންދަނީ އެ ރަށް ބަލަހައްޓަމުން. ފުލުހުންގެ އިއުތިރާޒެއް ނެތް ނަމަ އާރުއައިއެކްސް އިން 14 މުވައްޒަފުންނާ ހަވާލުވާނެ."\nRIX ah fuluhun kuranee human trafficking ge serious thuhumathu thakeh\nބާކީ ތިބި މުވައްޒަފުންގެ ކަންކަން ބަލަހައްޓަން ޖެހެނީ ރިޒް މޯލްޑިވްސް އިން ގަބޫލުކުރާ ގޮތުގައި ފުލުހުންނާއި ދައުލަތުގެ އެހެން އިދާރާތަކުންނެވެ. އެއީ، ހިއުމަން ޓްރެފިކިންގެ ބޮޑު ތުހުމަތުތަކެއް ކުރޭވޭތީ އާއި އެ ހާލަތުގައި އެފަދަ މީހުންނަށް ރައްކާތެރިކަން ފޯރުކޮށްދިނުމަކީ ގާނޫނުން މުއައްސަސާތަކަށް ލާޒިމްކުރާ ކަމަކަށް ވާތީ ކަމަށް ވެސް މީހުން ޓްރެފިކްކުރުމުގެ ގާނޫނާ ހަވާލާދީ ސައީދު ވިދާޅުވި އެވެ.\nބޮޑުފިނޮޅުގައި ތިބި ގިނަ އަދަދެއްގެ ބިދޭސީންނަކީ ރިޒް ކުންފުނީގެ ބައެއް ނޫން ކަން ސާބިތުކޮށްދޭން އޭނާ ވިދާޅުވީ އެ މުވައްޒަފުންނަށް ކޯޓާ ހޯދަން އިމިގްރޭޝަންގައި އެދިފައި ވަނީ ސީލް މޯލްޑިވްސްގެ މެނޭޖިން ޑިރެކްޓަރުގެ ލިއުމަކާ އެކުގަ އެވެ.\nސީލް މޯލްޑިވްސް އިން ބޮޑުފިނޮޅުގެ މަސައްކަތް ރިޒް ކުންފުންޏާ ހަވާލުކުރުމަށް ފަހު، އެ މަސައްކަތަށް ބިދޭސީން ހޯދަން ބޭނުންވާ ކޯޓާ ހަމަޖެއްސުމަށް މިދިޔަ އަހަރުގެ ޖޫން 20 ގައި ޓްރޭޑް މިނިސްޓްރީ އަށް ސިޓީއެއް ފޮނުވާފައިވެ އެވެ. އެ ސިޓީގައި، ރިޒްއާ މަސައްކަތް ހަވާލުކުރި ކަމާއި ސީލް މޯލްޑިވްސް އިން ކުރިން ހޯދާފައިވާ 42 މީހުންގެ ކޯޓާ ވެސް ރިޒް އަށް ބަދަލުކޮށް، އިތުރު ކޯޓާ ރިޒް އަށް ދިނުމަށް އެދިފައިވާ ކަން "މިހާރު" އަށް ލިބިފައިވާ ލިއުންތަކުގައިވެ އެވެ.\nރިޒް ކުންފުނިން ބުނިގޮތުގައި ބިދޭސީން ރަށުން ބާލަން އެދި ކޯޓަށް ގޮސްފައިވާއިރު އެއްބަސްވުމުގައިވާ ގޮތުން ވެސް އެ ރަށުގެ ދަތުރުފަތުގެ ކަންކަން ވެސް ކުރަން ޖެހެނީ ސީލް މޯލްޑިވްސް އިންނެވެ.\n"ސާވިސް އެގްރިމެންޓެއްގެ ދަށުން އާރުއައިއެކްސް އިން އައީ މަސައްކަތްތައް މެނޭޖް ކޮށްދެމުން. މައްސަލަ ދިމާވީ 2018 ގެ ޑިސެމްބަރު މަހާ ހަމައިން ފެށިގެން. އެ ހިސާބަށް މުސާރަ ވެސް ދެމުން އައީ ސީލް އިން،" ސައީދު ވިދާޅުވި އެވެ.\nއޭނާ މިހެން ވިދާޅުވިއިރު ސީލް އިން ބުނެފައި ވަނީ މުވައްޒަފުންނަށް މުސާރަ ދެވޭވަރަށް ފައިސާ ވަނީ ރިޒަށް ދޫކޮށްފަ އެވެ.\nބޮޑުފިނޮޅުގައި ގާނޫނީ ވަކީލުން ހަރަކާތްތެރިވަނީ:\nޑިސެމްބަރު މަހުން ފެށިގެން ވެސް އެ ބިދޭސީންގެ ކެއުމުގެ ކަންކަން ހަމަޖައްސައިދެނީ ރިޒް ކުންފުނިންނެވެ. އެއީ، ސައީދު ވިދާޅުވި ގޮތުގައި، އެ ކުންފުނިން އިންސާނިއްޔަތަށްޓަަކައި ކުރާ ކަމެކެވެ.\nކާންބޯން ނުދީ ބަޔަކު މަރުވާން ދޫކޮށްނުލެވޭނެތީވެ، ކެއުމުގެ އިންތިޒާމު ހަމަޖައްސައިދެނީ ކަމަށް ވެސް ސައީދު ވިދާޅުވި އެވެ.\nބޮޑުފިނޮޅުގައި މަސައްކަތްކުރަން ރިޒް ކުންފުނިން ބިދޭސީން ގެންގުޅުމުގައި ހިއުމަން ޓްރެފިކިން އަށް ތުހުމަތުކުރެވޭ ސީރިއަސް ކަންތައްތަކެއް ހިމެނޭ ކަމަށް ފުލުހުން ވަނީ ބުނެފަ އެވެ. ވިސާ އާއި އިންޝުއަރެންސް ބިދޭސީން ގެންގުޅުމާއި މުސާރަ ނުދީ މަސައްކަތްކުރުވުމަށް ފަހު އެކަމާ ޝަކުވާކުރާ ބިދޭސީން ފޮނުވާލައި އެ މީހުންގެ ބަދަލުގައި އެހެން ބިދޭސީން ގެނެސް މަސައްކަތްކުރުވާ ކަމަށް ވެސް ތުހުމަތުކޮށްފައިވެ އެވެ. ނަމަވެސް ރިޒްގެ ވަކީލުން ވިދާޅުވެފައި ވަނީ ރިސޯޓްގައި ތިބީ ލިޔެކިޔުން ހުރި ބިދޭސީން ކަމަށާއި ލިޔެކިޔުންތައް ގެއްލުނީ ރަށުގައި ހިންގި ހަމަނުޖެހުންތަކުގެ ތެރޭގައި ތަންތަނަށް ގެއްލުން ދިނުމުން ކަމަށެވެ. ބިދޭސީންނާ ހަވާލުވެވޭނީ އެއީ ކޮން ބައެއްކަން އެނގުމުން ކަމަށް ވެސް ބުނެފައިވެ އެވެ.\nބޮޑުފިނޮޅުގައި ތިބި ބިދޭސީންނަކީ ރިޒްގެ ޒިންމާގައި ތިބި ބައެއް ނޫން ކަމަށް ދޭހަވާ ގޮތަށް އެ ކުންފުނިން ވާހަކަ ދެއްކި ނަމަވެސް ފުރަތަމަ ބުނެފައިވަނީ މުސާރަ ނުދެވުނީ ސީލް އިން ފައިސާ ނުދޭތީ ކަމަށެވެ. އެކަމަކު ޕްރޮޖެކްޓުގެ އަގުގެ އިތުރަށް ވެސް ރިޒް އަށް މިހާރު ފައިސާ ދެވިފައިވާ ކަމަށާއި މުސާރަ ދޭންޖެހެނީ އެއްބަސްވުމުގައިވާ ގޮތަށް ރިޒް ކުންފުނިން ކަމަށް ސީލްގެ ވަކީލުން ވަނީ ވިދާޅުވެފަ އެވެ.\nކުށްކުރުން ފުލުހުން ބިދޭސީން އިމިގްރޭޝަން ހިއުމަން ޓްރެފިކިން މެމްބަރު އަލީ ރިޒާ (މިލަންދޫ) ބ. ބޮޑުފިނޮޅު މޯލްޑިވްސް އިމިގްރޭޝަން\n57 ކޮމެންޓް, 77 ރިއެކްޝަންސް\nކިހިނެއްހޭ ތިރަށ ލިބުނީ\nސިޔާސީ ގިނަ މީސްތަކުންނަކީ ހަމަ މިކަހަލަ ބައެއް ރޯމާ ދުވާލު ދެ ދުލުން އެވާހަކަ ދައްކަނީ\nކޮބާހޭ މަޖިލިސް؟ މަތިން ދަމުން ކާޅެއް ކާންކާން ގޮވާލިޔަސް ހިލިގަންނަ މަޖިލިސް މިއަދު ހުމޭންޓްރެފިކަރުން ވައްދައިގެން ރައްކާތެރިކަން ދީގެން ތިކުރަނީ ކީއްހޭ؟ ގޯތިކުދީންނާއި ޕާޓީ އެކުވެރިންނާއި ގާތްރައްޓެހީނާއި ޖެހުނީމާ ހަމަ ހިރުވާތަން ކަހާވެސް ނުލަނީތޯ؟\nއަންޑޮކިއުމަންޓަޑް ލޭބަރުން ބޭނުންނުކުރާ އެއްވެސް ކޮންސްޓްރަކްޝަން ކުންފުންޏެއް ރާއްޖޭގައި ނުހުންނާނެ. ސީދާގޮތުން ވިޔަސް ނުސީދާގޮތުން ވިޔަސް އެމީހުން ބޭނުންކުރާނެ. އެކަމަކު އެމީހުންނަށް މުސާރަނުދީ އުޅެނީ ވަރަށް ހަޑިމުޑުދާރު މަދު ކުންފުނިތަކެއް. މައްސަލައަކީ އަންޑޮކިއުމަންޓެއް ނޫން. މައްސަލައަކީ މުސާރަ ނުދިނުން. މަސައްކަތްކޮށް ގައިން ދާނިހިކެނީސް އުޖޫރަދިނުން އަހަރެމެންނަށް އޮތީ. ޑޮކިއުމަންޓެއްގެ ވާހަކައެއް ނާދޭ.\nރާއްޖޭގެ އަގުބޮޑު ރިސޯޓުތަކަކީ ބިދޭސީ މަސައްކަތްތެރިންނަށް މުސާރަ ނުދީ އިމާރާތްކުރާ ރިސޯޓުތަކަށް ވުމަކީ ލަދުވެތިކަމެއް. މަހުޖަނުން މަސައްކަތްތެރިން އަޅުވެތިކޮށްގެން ގެންގުޅެނީ ހުރިހާ މަރުހަލާއެއްގައި ވެސް. މުސާރަނުދީ މަސައްކަތް ކުރުވައިގެން ރިސޯޓު ހަދާފައި ދެން ވެސް މަސައްކަތްތެރިން ގެންގުޅެނީ ކުޑަ މުސާރައެއްގައި ސާވިސް ޗާޖު ނުދީ. މަސައްކަތްތެރިންގެ އަމިއްލަ ރިސޯޓު ހުންނަން އެބަ ޖެހޭ.\nމި ތަނުގައި މަސަކަތް ކުރީ ކިތައް އަންޑޮކިއުމަންޓް ބިދޭސީންތޯ ބުނެދީބަލަ.\nމިހާރުވެސް ރިޒާ ހައްޔަރުކޮށް އެކައުންޓްތައް ފްރީޒްކޮށްލަބަލަ އޭރަށް ކަންކަން ރާސްލައިފަ ހައްލުވާން ފަސައިފާން\nމިމައްސަލަ ނިމޭ އިރު ދިވެހިރާއްޖޭގައި ގަވާއިދާ ޚިލާފަށް އުޅޭ ބޭރުމީހުން ލައްވާ މަސައްކަތް ކުުރުވުމާއި ގުޅޭ ގޮތުން ނިކަން އާރުލާ ޕްރެޒިޑެންސެއް ޤާއިމުކުރެވިގެން ދާނެކަމަށް ފެނޭ. ޤަވާއިދާ ޚިލާފަށް އުޅޭ ބޭރުމީހުން ގެންގުޅޭ ފަރާތްތަކަށް އުފާވެރިކަން ލިބޭނެފަދަ ނިންމުމަކަށް ނުވާނެކަމަށް ދުޢާ ކުރަން\nބޮޑު ރިސޯޓެއް އަޅާ ނިންމާލާފަ ފެންފޮދަކާނުލާ 21 މިލިޔަން ރުފިޔާ ދިރުވާލާފަ މަސައްކަތް ކުރި މުވައްޒަފުންނަށް ުމިސާރަ ނުދޭން ހާދަ ރީތި ވާހަކައެކޭދޯ ވގ ރިޒް ތިޔަ ދައްކަނީ. ދިވެހިންނަކީ ގަ މާރު މޮޔައިންނެއް ނޫނޭ މެނޭޖުކޮށްލަން 22މިލިޔަން ދޭނެކަ މަށް ގަބޫލުކުރާހާ\nމިއައް ކިޔަނީ ހިއުމަން ޓްރެފިކިންގް.. ފިޔަވަޅު އަޅަންޖެހޭ. މަޖްލިސް މެންބަރެއް މިކަމުގަ އިސްތިސްނާ އެއް ނުވާނެ


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 109 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 109 ވަނަ ރޭޑިޔޯ ޚިޠާބު\n5 އޮގަސްޓް 2011، ރިފަރެންސް: PRO/RMN/2011/168\nމިއަދަކީ5އޯގަސްޓް 2011 ވީ ހުކުރު ދުވަސް. މިއަދު އަޅުގަނޑު އެންމެ ބޭފުޅުންނާ ރޭޑިއޯގެ ޛަރީޢާއިން ބައްދަލުވާއިރުގައި، އެނގިވަޑައިގަންނަވާނެ، އަޅުގަނޑު މިހުރީ ސީޝެލްސްގައި. ސީޝެލްސްގައި މިހާރު މިދަނީ އިންޑިއަން އޯޝަން އައިލެންޑް ގޭމްސް، އިންޑިއާ ކަނޑުގެ ޖަޒީރާ ޤައުމުތަކުގެ ކުޅިވަރު މުބާރާތް ކުރިއަށް. މި މުބާރާތުގައި ދިވެހިރާއްޖޭގެ ވަރަށް ގިނަ ޓީމު ބައިވެރިވެފައި އެބަވޭ. އިއްޔެގައި މިކުޅެވުނު ފުރަތަމަ ފުޓްބޯޅަ މެޗް ކުޅެވުނު. އެ މެޗްގައި މޮރިޝަސްއާއި ދިވެހިރާއްޖެއާ ބައްދަލުކޮށް، އަޅުގަނޑުމެންގެ ޓީމު ވަރަށް ފުރިހަމަ ކުޅުމެއް އެ ދެއްކީ. އެކެއް އެކަކުން އެއްވަރުވީ. އަޅުގަނޑު ގާތުގައި އިބްރާހީމް އިސްމާޢީލާއި، ހީނާ ސަލީމާ ދެބޭފުޅުން ވަރަށް ހިނިތުންވެފައި ވިދާޅުވި، 1979 ވަނަ އަހަރު އެބޭފުޅުން ހަމަ މި ޤައުމާ، މޮރިޝަސްއާ ކުޅުނުފަހަރު 8 ލަނޑުން އެބޭފުޅުން އެފަހަރު ބަލިވެގެން މާލެދާން ޖެހުނު ކަމަށް.\nދިވެހިރާއްޖޭގެ ކުޅިވަރާއި، ދިވެހިރާއްޖޭގެ ފުޓްބޯޅަ އިރާދަކުރެއްވިއްޔާ، ދުވަހެއް ދުވަހަކަށް މިދަނީ ރަނގަޅުވަމުން. ފުޓްބޯޅައިގެ އިތުރުން، އެހެން އެތައް ކުޅިވަރެއް، ބާސްކެޓްބޯލް، ވޮލީ، ބެޑްމިންގޓަން، މިހުރިހާ ކުޅިވަރު. އަދި އެތްލެޓިކްސްވެސް އެބައޮތް. އެހެންވީމާ، އަޅުގަނޑުމެން މިދެކެނީ، ވަރަށް ފުރިހަމަ ކާމިޔާބީތަކެއް ރާއްޖެއަށް މިމުބާރާތުން ލިބިގެންދާނެ ކަމަށް.\nހަމައެއާއެކުގައި، ސީޝެލްސްގައި ހުންނައިރު، އަޅުގަނޑުމެންނަށް ހަނދާނުން ކައްސާލައިގެނެއް ނުދާނެ، މިޤައުމަކީ، ދިވެހިރާއްޖެއާ ވަރަށް ގާތުގައި އޮތް، ދިވެހިރާއްޖެއާ ވަރަށް އެއްބާވަތެއްގެ ޤައުމެއްކަން. މިތަނުގައި ކަންތައްތައް ވަމުންދާގޮތާއި، މިތަނުގެ އިޤްތިޞާދާއި އަދި މިތަނުގެ މާލިއްޔަތުގެ ކަންކަން ރޭވެމުން އަންނަ ގޮތް، އަޅުގަނޑުމެންނަށް ބަލައި، ދެނެގަނެ ދަސްކުރުމަކީ، ހަމަކަށަވަރުންވެސް އަޅުގަނޑުމެން ރާއްޖެއަށް އޭގެ އެތައް ފައިދާއެއް ލިބޭނެ ކަމެއް. ހަމަ މިދަތުރުގައި އަޅުގަނޑުމެންނަށް އިރާދަކުރެއްވިއްޔާ، އެ ނަޞީބުވެސް ލިބިގެންދާނެ.\nހަމައެހެންމެ، ސީޝެލްސްގެ މަސްކަނޑުތަކުގައި މަސް ބޭނުމާއި އަދި ޓުއަރިޒަމްގެ މަސައްކަތާއި އަދި އެނޫންވެސް އެހެން ކަންކަމުގައި ދިވެހިންނާއި، ދިވެހިރާއްޖެއާއި، ދިވެހި ސަރުކާރާއި، ސީޝެލްސް ސަރުކާރާ ގުޅިގެން ހިންގޭންހުރި ކަންތައްތަކަކީ ކޮބައިތޯ އަޅުގަނޑުމެންނަށް އިރާދަކުރެއްވިއްޔާ، މިދަތުރުގެ ތެރެއިން ދެނެގަނެވޭނެ. އަޅުގަނޑުމެން މި އުންމީދު މި ކުރަނީ، މިއިން އަޅުގަނޑުމެންނަށް ލިބޭ ޢިބްރަތުންނާއި އަދި އުފެދޭ އިތުރު ގުޅުމުން، ރާއްޖެއަށާއި އަދި ރާއްޖޭގެ ރައްޔިތުންނަށް މިކަމުގައި ކިތަންމެ ފައިދާއެއް ވެގެންދާނެ ކަމަށް.\nބަރަކާތްތެރި ރަމަޟާން މަސް މިދަނީ ކުރިއަށް. އަޅުގަނޑުމެންގެ ޓީމުގެ ކުދިންވެސް ތިބެނީ ރޯދައަށް. އެހެންވީމާ، އެކުދިންނަށް ކޮންމެވެސްވަރެއްގެ ހުއްޓުމެއް ހެނދުނު ގަޑީގައި އައިއްސަ ތިބޭ. އެކުދިން އެހެން ނަމަވެސް ކުޅެމުން އަދި ހިތްވަރު ކުރަމުން އެގެންދަނީ ވަރަށް ފުރިހަމަ މިސާލު ދައްކަމުން.\nއަޅުގަނޑުގެ އުންމީދަކީ، އަޅުގަނޑުމެންގެ ރާއްޖެއަށް ވީހާވެސް ފުރިހަމަ ކާމިޔާބެއް ލިބުން. އަޅުގަނޑުގެ ދުޢާއަކީ، އަޅުގަނޑުމެންނަށް މިއަދަށްވުރެ އަދި މާ ފާގަތި މާދަމައެއް ލިބުން. އަޅުގަނޑުގެ ދުޢާއަކީ، އަޅުގަނޑުމެންނަށް ދެދުނިޔޭގެ ބާއްޖަވެރިކަން ލިބުން.


Urunu boatun masthuvaa thakethi rahthakah lahganee\nއުރުނު ބޯޓުން މަސްތުވާތަކެތި ރަށްތަކަށް ލައްގަނީ\nއުލިގަމު ގޮނޑުދޮށަށް ލެއްގި މަސްތުވާތަކެތި ކަމަށް ބެލެވޭ އެއްޗެހިތަކެއް-- ފޮޓޯ: ކިއުންތެރިއެއް\nއުރުނު ބޯޓުން ލައްވި މަސްތުވާތަކެތި. -- ފޮޓޯ: ކިއުންތެރިއެއް\nހއ. އިންނަފިނޮޅުގެ ފަރަށް އެރި އީރާނުގެ ބޯޓްގައި މަސްތުވާތަކެތި ހުރި ކަމަށް ޝައްކު ކުރެވޭ އެއްޗެހިތަކެއް ހުރި ކަމަށް ބެލެވިގެން ފުލުހުން އެ ބޯޓް ބަލައި ފާސްކުރަން ފަށައިފި އެވެ. ފަރަށް އަރާފައި އޮތް އެ ބޯޓަށް އެހީވުމަށް ކޯސްޓްގާޑުން މިއަދު ދާން ފެށުމުން އެ ބޯޓްގެ ފަޅުވެރިން ވަނީ ބޯޓްގައި ހުޅުޖެހުމަށް ފަހު ފިލަން މަސައްކަތް ކޮށްފަ އެވެ.\nރޭ ފަތިހުގެ ވަގުތެއްގައި އިންނަފިނޮޅު ފަރަށް ބޯޓެއް އަރައިގެން އުޅުނު މަންޒަރު ފެނުނީ އެއަތޮޅުން މަހަށް ނިކުމެ އުޅުނު މަސްވެރިންނަށެވެ. އެއާ އެކު އެކަން ކޯސްޓްގާޑަށް ރިޕޯޓު ކުރި އެވެ. ނަމަވެސް އެމްއެންޑީއެފް ރެސްކިއު ޓީމެއް ބޯޓާއި ދިމާލަށް ދިއުމުން އޭގައި ރޯކޮށްލުމަށްފަހު ފަޅުވެރިން ވަނީ ބޯޓުން ފުންމާލައިފަ އެވެ.\nއޭގައި އަށް ފަޅުވެރިން ތިއްބެވެ. އެފަރާތްތައް މިހާރު ވަނީ ފުލުހުންނާއި ހަވާލުކޮށްފަ އެވެ.\nހއ. އުލިގަމު ކައުންސިލަރު އިމާދު އަބުދުﷲ ވިދާޅުވީ އެރަށަށް މަސްތުވާތަކެތި ކަމަށް ޝައްކު ކުރެވޭ ޕެކެޓް ތަކެއް ލައްގަމުންދާ ކަމަށާއި ފުލުހުން ދަނީ އެސަރައްދުގައި ހަރަކާތްތެރިވަމުންނެވެ. އަދި އެރަށަށް މަސްތުވާތަކެތި ކަމަށް ބެލެވޭ ވަރަށް ގިނަ އަދަދަކަށް ޕެކެޓްތަކެއް ލައްގާފައިވާ ކަމަށްވެސް އޭނާ ވިދާޅުވި އެވެ.\nފުލުހުން ބުނީ އިންނަފިނޮޅު ކައިރި އާއި ބޯޓްގެ ހަލާކުނުވެ އޮތް ބައިގެ ތެރޭގައި މަސްތުވާތަކެތި ހުރިތޯ ޔަގީން ކުރުމަށް ފުލުހުން އެ ސަރަހައްދާއި ބޯޓްގެ ތެރެެ ބަލަމުން އަންނަ ކަމަށެވެ. އަދި ބެލިބެލުމުން އެފަދަ ނިޝާންތައް ފެންނަން ހުރި ކަމަށް ފުލުހުން ބުނެފައިވެ އެވެ.\nއިހަވަންދޫ އުލިގަން މޯލްޑިވްސް ޕޮލިސް ސާވިސް + މަސްތުވާތަކެތި\nޕޮލިސް އޮޕަރޭޝަން: ބަނގުރަލާއެކު ހަތަރު މީހަކު ހައްޔަރު\nމީހަކަށް އަނިޔާކުރިއިރު ފުލުހުން ބަލަހައްޓައިގެން؟